Barca aai Real ah ves faseyha molheh | Mihaaru\n07 މެއި 2017 - 08:57 1 comment\nވިޔަރެއާލް އަތުން 4-1 އިން މޮޅުވެ ބާސެލޯނާ އިން އެއް ވަނައިގައި ތިން ޕޮއިންޓުގެ ލީޑެއް ނެގި ނަމަވެސް އޭގެ ފަހުން ރެއާލް މެޑްރިޑް ވަނީ ގްރަނާޑާ އަތުން 4-0 އިން މޮޅުވެ ބާސެލޯނާއާ އެއްވަރުކޮށްފަ އެވެ.\nދެ ޓީމަށް 84 ޕޮއިންޓް ލިބިފައިވާއިރު ހެޑް-ޓު-ހެޑް އިން އެއް ވަނައިގައި އޮތީ ބާސެލޯނާ އެވެ. އެކަމަކު ރެއާލް މެޑްރިޑަށް ލިބޭ ހިތްހަމަޖެހުމަކީ އިތުރު މެޗެއް އޮތުމެވެ.\nއަމިއްލަ ދަނޑުގައި ބާސެލޯނާ ކުޅުނު މެޗުގެ 21 ވަނަ މިނެޓުގައި ލީޑު ނަގައިދިނީ ސަސްޕެންޝަނަށް ފަހު އެނބުރި އައި ނޭމާ އެވެ. މެޗުގެ 32 ވަނަ މިނެޓުގައި ވިޔަރެއާލުގެ ބަކަމްބޫ ވަނީ އެއްވަރުކޮށްފަ އެވެ. ބާސެލޯނާ އަށް އަލުން ލީޑު ނަގައިދިނީ ފުރަތަމަ ހާފުގެ ފަހު މިނެޓުގައި ލިއޮނަލް މެސީ އެވެ. މިއީ އޭނާ މި ސީޒަނުގައި ޖެހި 50 ވަނަ ލަނޑެވެ.\nދެ ވަނަ ހާފުގެ 69 ވަނަ މިނެޓުގައި ބާސެލޯނާގެ ތިން ވަނަ ލަނޑު ލުއިސް ސުއަރޭޒް ޖެހިއިރު ފަހު ލަނޑު 82 ވަނަ މިނެޓުގައި ޕެނަލްޓީއަކުން ކާމިޔާބުކުރީ މެސީ އެވެ.\nރަށުން ބޭރުގައި ގްރާނާޑާއާ ދެކޮޅަށް ރެއާލް މެޑްރިޑް ކުޅުނު މެޗުގައި އެ ޓީމުގެ މުހިއްމު ކުޅުންތެރިން ކަމަށްވާ ކްރިސްޓިއާނޯ ރޮނާލްޑޯ އާއި ލޫކާ މޮޑްރިޗާއި ޓޯނީ ކްރޫޒް އަދި މާސެލޯ ނުކުޅެ އެވެ.\nރެއާލް މެޑްރިޑުގެ ފުރަތަމަ ދެ ލަނޑު ޖަހައިދިނީ ފަހަކަށް އައިސް ފުރަތަމަ އެގާރައިން ފުރުސަތު ނުލިބޭ ޖޭމްސް ރޮޑްރިގޭޒެވެ. އަނެއް ދެ ލަނޑު ޖެހީ ސްޕެއިނުގެ ޒުވާން ފޯވާޑް އަލްވާރޯ މޮރާޓާ އެވެ.\nލީގުގައި ބާސެލޯނާ އަށް ދެން އޮތީ ލަސް ޕަލްމަސް އާއި އެއިބާއާ ދެކޮޅަށް ކުޅޭ ދެ މެޗެވެ. ރެއާލް މެޑްރިޑަށް އޮތީ ސެވިއްޔާ އާއި ސެލްޓާ ވީގޯ އަދި މަލާގާ މެޗެވެ. އެކަމަކު ޗެމްޕިއަންސް ލީގުގެ ސެމީ ފައިނަލުގެ ދެ ވަނަ ލެގު އޮތުމާއި އަދި ފައިނަލަށް ގޮސްފި ނަމަ އެ މެޗު އޮތުމުން ރެއާލް މެޑްރިޑަށް އޮތީ ބުރަ ދުވަސްކޮޅެކެވެ.\nއިތުރު ލިޔުންތައް ބާސެލޯނާ ލިއޮނަލް މެސީ ރިއަލް މެޑްރިޑް ސްޕެނިޝް ލީގް


Oxygen Nulibi Firimeehaa Maruvee Anbimeehaage Ungah - Vaguthu\nއޮކްސިޖެން ނުލިބި ފިރިމީހާ މަރުވީ އަނބިމީހާގެ އުނގަށް\nއިންޑިއާގައި ކޮވިޑް-19 ގެ ހާލަތު ގޯސްވެ ބަލި މީހުންނަށް އޮކްސިޖެން ނުލިބި މަރުވާ މައްސަަލަ ވަނީ ވަރަށް ބޮޑުވެފައެވެ. އިންޑިއާގައި މީހުން އޮކްސިޖަން ނުލިބި މަގުމަތީގައި އާދޭސްކުރާ ހާލާއި މަރުވާ މަންޒަރުތައް ފެންނަ ވީޑިއޯ އާއި ފޮޓޯތައް ވެސް މީސްމީޑިއާގައި ދަނީ ދައުރުވަމުންނެވެ. މިގޮތަށް މިހާރު ދައުރުވާ ބައެއް ފޮޓޯތަކުން އަންހެނަކު އޭނާގެ ފިރިމީހާ ސަލާމަތްކޮށްދިނުމަށް އެދި އާދޭސްކުރާ މަންޒަރު ފެނެއެވެ.\nފިރިމީހާ ސަލާމަތް ކުރާނެ އިތުރު ގޮތެއް ނެތިގެން އެ އަންހެން މީހާ ފިިރިމީހާ އަށް ސީޕީއާރު ދޭން މަސައްކަތް ކުރާ މަންޒަރުވެސް ބައެއް ފޮޓޯތަކުން ފެނެއެވެ. މިއީ އާގްރާގައި ހިނގި ހާދިސާއެކެވެ. ރޭނޫ ސިންހާލް ކިޔާ އެ އަންހެން މީހާގެ ފިރިމީހާ ކޮވިޑަށް ފައްސިވެ ހާލަތު ނާޒުކުވި ނަމަވެސް އޭނާ އަށް ހޮސްޕިޓަލުން އެނދެއް ނުލިބެއެވެ. ރޭނޫ ވަނީ އޭނާގެ ފިރިމީހާ ރަވީ ސެންހާލްގެ ފުރާނަ ސަލާމަތްކުރެވޭތޯ ވަރަށް ބޮޑަށް މަސައްކަތްކޮށްފައެވެ.\nރަވީ މަރުވީ އެސްއެން މެޑިކަލް ކޮލެޖުގެ ބޭރުގައި އޮޓޯއެއްގައި މަޑުކޮށްލައިގެން ހުއްޓާއެވެ. އެތަނުގައި މަޑުކޮށްގެން ހުރީ ހޮސްޕިޓަލުން ޖާގައެއް ލިބެންދެނެވެ. އޭނާ މަރުވިކަމަށް ނިންމީ އެސްއެން މެޑިކަލް ކޮލެޖުން ބެލުމަށް ފަހުގައެވެ.\nކޮވިޑް-19 ހާލަތު އެންމެ ނުރައްކާތެރި ގައުމެެެއްގެ ގޮތުގައި މިހާރު ބެލެވިފައިވާ އިންޑިއާއިން އެ ބަލީގައި މަރުވި މީހުންގެ އަދަދު ދެ ލައްކައަށް ވަނީ އަރައިފައެވެ.\nއިންޑިއާއަކީ ކޮވިޑް-19 ގައި މިވަގުތު ދުނިޔެއިން ވެސް އެންމެ ނުރައްކާ ބޮޑުވެފައިވާ ގައުމުކަމަށް ވާއިރު އެއްވެސް ހިފެހެއްޓުމެއް ނެތި އެ ގައުމުގައި މި ބަލިމަޑުކަން ދަނީ ފެތުރެމުންނެވެ. އަދި ވަސީލަތްތައް މަދުވެ ހޮސްޕިޓަލް ފުރި ބާރުވުން ފަދަ މައްސަލަތަކާ އަންނަނީ ކުރިމަތިވަމުންނެވެ. މިކަމުގެ ސަބަބުން އެތައް ބަޔަކަށް ފަރުވާ ނުދެވިވެސް އެބަތިއްބެވެ.\nރިޕޯޓްތައް ބުނާގޮތުން އިންޑިއާއިން ކޮވިޑް-19 އަށް ފައްސިވެ މަރުވާ ކަމަށް ކޮންމެ ދުވަހަކު ރެކޯޑް ކުރެވޭ އަދަދުތަކަށްވުރެ، އަސްލު އަދަދުތައް އެތައް ގުނައެއް އިތުރުވާނެއެވެ. އަދި އެ ގައުމުގެ ހާލަތު ކުރިޔަށް އޮތް ދުވަސްތަކުގައި އިތުރަށް ގޯސްވެގެން ހިނގައިދާނެ ކަމުގެ އިންޒާރު ސިއްހީ މާހިރުން ވަނީ ދީފައެވެ.\nއިންޑިއާއިން މިއަދުވެސް ރެކޯޑް އަދަދަކަށް މީހުން ފައްސިވިއިރު، އެ ގައުމުން ކޮވިޑް-19 ޖެހުނު މީހުންގެ ޖުމްލަ އަދަދު މިހާރު ވަނީ 17.98 މިލިއަނަށް އަރައިފައެވެ. މީގެ ތެރެއިން މިހާތަނަށް ބަލިން ރަނގަޅުވެފައި ވަނީ 14.8 މިލިއަން މީހުންނެވެ.\nއޭޕްރީލް 28, 2021 13:43


ޤިޔާމަތް ދުވަހު އެންމެ ފުރަތަމަ އެބަޔަކާމެދު ނިޔާ ކަނޑައެޅުއްވޭ ތިން މީހުން - ޙައްސާން ޢަބްދުއްރައްޒާޤް\nމާތް ނަބިއްޔާ ﷺ ޙަދީޘް ކުރެއްވިއެވެ.\nإِنَّ أَوَّلَ النَّاسِ يُقْضَى فِيهِ يَوْمَ الْقِيَامَةِ ثَلَاثَةٌ: رَجُلٌ اسْتُشْهِدَ، فَأُتِيَ بِهِ فَعَرَّفَهُ نِعَمَهُ، فَعَرَفَهَا، فَقَالَ: فَمَا عَمِلْتَ فِيهَا؟ قَالَ: قَاتَلْتُ فِيكَ حَتَّى قُتِلْتُ. قَالَ: كَذَبْتَ، وَلَكِنَّكَ قَاتَلْتَ لِيُقَالَ: هُوَ جَرِيءٌ، فَقَدْ قِيلَ. ثُمَّ أُمِرَ بِهِ فَسُحِبَ عَلَى وَجْهِهِ حَتَّى أُلْقِيَ فِي النَّارِ.\nމާނައީ: ޤިޔާމަތް ދުވަހުން އެންމެ ފުރަތަމަ ނިޔާ ކަނޑައެޅުއްވޭހުށީ ތިން މީހަކަށެވެ: (ފުރަތަމައީ) ޝަހީދުވެ ދިޔަ މީހެކެވެ. ފަހެ އޭނާ ގެނެވި، އޭނަށް ދެއްވި ނިޢުމަތްތައް އޭނާއަށް ކިޔައިދެވޭނެތެވެ. ދެން އޭނާ އެ ނިޢުމަތްތައް ދަނެ އެއަށް އިޢުތިރާފު ވާނެތެވެ. ދެން އޭނާއަށް އަންގަވާނެތެވެ. ކަލޭ އެ ނިޢުމަތްތަކުން ކުރީ ކީއްހެއްޔެވެ؟ ދަންނަވާނެއެވެ. މިއަޅާ ޝަހީދު ވެއްޖައުމަށް ދާންދެން އިބަ ﷲ އަށްޓަކައި ހަނގުރާމަ ކުރީމެވެ. އަންގަވާނެތެވެ. ކަލޭ ތިޔަހެދީ ދޮގެކެވެ. އެކަމަކު ކަލޭ ހަނގުރާމަކުރީ، ކަލެއަކީ ހާދަ ހިއްވަރުގަދަ މީހެކޭ ބުނުވުމަށްޓަކައެވެ. ފަހެ އެ ފަދައިން ބުނެވިދިޔައެވެ. ދެން އޭނަޔާމެދު އަމުރުއިއްވެވޭނެތެވެ. ދެން އޭނާގެ މޫނުވަތަށް ދަމާފައި ގެންގޮސް ނަރަކައަށް އެއްލާލެވޭނެތެވެ.\nއައްޝައިޚް ޞާލިޙް ބިން ފައުޒާން އަލްފައުޒާން  ވިދާޅުވިއެވެ.\nފަހެ ﷲގެ މަގުގައި ޖިހާދުކުރާ މީހެއްގެ ސޫރައިގައި އޭނާ ވެފައި، ހަނގުރާމައިގައި ޤަތުލުވެގެން ދިއުމުން ވެސް އޭނާ ނަރަކައަށް އެއްލައިލެވުނު ސަބަބަކީ ކޮބައިތޯއެވެ؟ ސަބަބަކީ: އޭނާގެ ނިޔަތް އޮތީ ﷲ އަށްޓަކައެއް ނޫނެވެ. އޭނާގެ ނިޔަތަކީ އޭނާގެ ކެރުމާއި ހިއްވަރުގަދަކަން ދެއްކުމެވެ. މީސްތަކުންގެ މަދަޙައާއި ސަނާ ހޯދުމެވެ. ދުނިޔޭގައި، އޭނާ އެދުނު ފަދައިން އޭނާއަށް ސަނާ ލިބިގެން ވިއެވެ. އެހެން ކަމުން ﷲގެ ޙަޟްރަތުގައި އޭނާއަށް ލިބޭނޭ އެއްޗެއް ނުވެއެވެ. ﷲ އެއްވެސް މީހަކަށް އެއްވެސް ގޮތަކަށް އަނިޔާވެރިވެވޮޑިނުގަންނަވައެވެ.\n…وَرَجُلٌ تَعَلَّمَ الْعِلْمَ وَعَلَّمَهُ وَقَرَأَ الْقُرْآنَ، فَأُتِيَ بِهِ فَعَرَّفَهُ نِعَمَهُ، فَعَرَفَهَا، فَقَالَ: مَا عَمِلْتَ فِيهَا؟ قَالَ: تَعَلَّمْتُ فِيكَ الْعِلْمَ وَعَلَّمْتُهُ، وَقَرَأْتُ فِيكَ الْقُرْآنَ. فَقَالَ: كَذَبْتَ، وَلَكِنَّكَ تَعَلَّمْتَ لِيُقَالَ: هُوَ عَالِمٌ، فَقَدْ قِيلَ، وَقَرَأْتَ الْقُرْآنَ لِيُقَالَ: هُوَ قَارِئٌ، فَقَدْ قِيلَ. ثُمَّ أُمِرَ بِهِ، فَسُحِبَ عَلَى وَجْهِهِ حَتَّى أُلْقِيَ فِي النَّارِ.\nމާނައީ: އަދި ޢިލްމު އުނގެނި، އެ އުނގަންނައިދީ، ޤުރުއާން ކިޔަވައި އުޅުނު މީހެކެވެ. ދެން އޭނާ ގެނެވި، އޭނަށް ދެއްވި ނިޢުމަތްތައް އޭނާއަށް ކިޔައިދެވޭނެތެވެ. ދެން އޭނާ އެ ނިޢުމަތްތައް ދަނެ އެއަށް އިޢުތިރާފު ވާނެތެވެ. ދެން އޭނާއަށް އަންގަވާނެތެވެ. ކަލޭ އެ ނިޢުމަތްތަކުން ކުރީ ކީއްހެއްޔެވެ؟ ދަންނަވާނެއެވެ. އިބަ ﷲ އަށްޓަކައި މިއަޅާ ޢިލްމު އުނގެނި، އެ އުނގަންނައިދިނީމެވެ. އަދި އިބަ ﷲ އަށްޓަކައި ޤުރުއާން ކިޔަވައި އުޅުނީމެވެ. ﷲ އަންގަވާނެއެވެ. ކަލޭ ތިޔަހެދީ ދޮގެކެވެ. އެކަމަކު ކަލޭ ޢިލްމު އުނގެނުނީ، ޢިލްމުވެރިއެކޭ ބުނުވުމަށްޓަކައެވެ. ފަހެ އެ ފަދައިން ބުނެވިދިޔައެވެ. އަދި ކަލޭ ޤުރުއާން ކިޔެވީ، ޤާރީއެކޭ ބުނުވުމަށްޓަކައެވެ. ފަހެ އެފަދައިން ވެސް ބުނެވިދިޔައެވެ. ދެން އޭނަޔާ މެދު އަމުރުފުޅު ކުރެއްވޭނެތެވެ. ދެން އޭނާގެ މޫނުވަތަށް ދަމާފައި ގެންގޮސް ނަރަކައަށް އެއްލާލެވޭނެތެވެ.\nއައްޝައިޚް ޞާލިޙް އަލްފައުޒާން  ވިދާޅުވިއެވެ.\nއެހެންކަމުން (ޝަރުޢީ) ޢިލްމު ކިޔަވާ ކުދިންނަށް ވާޖިބުވެގެން ވަނީ، ޢިލްމު ހޯދުމުގައި ﷲ  އަށް ނިޔަތް ޚާލިޞްކުރުމެވެ. އޭނާގެ ޤަޞްދަކީ ދުނިޔޭގައި މަތީ މަގާމު ހޯދުން ކަމުގައި ވެގެން ނުވާނެއެވެ. ނުވަތަ އޭނާގެ ޤަޞްދަކީ އޭނާ ކިޔެވި ޢިލްމަކުން ދުނިޔަވީ ވަޒީފާތަކާއި، ދުނިޔޭގެ މުދާވެރިކަން ލިބިގަތުން ކަމުގައި ވެސް ވެގެން ނުވާނެއެވެ. އޭނާގެ ނިޔަތް ވާން ވާނީ ﷲ  އަށް ޚާލިޞް ވެގެންނެވެ. އެހެނީ (ޝަރުޢީ) ޢިލްމު ހޯދުމަކީ ޞާލިޙު ޢަމަލުތަކުން ކުރެ އެންމެ މަތިވެރި ވެގެންވާ އެއް ޢަމަލެވެ. އެހެންކަމުން އެ ޢަމަލު، ﷲ ނޫން ފަރާތަކަށްޓަކައި ނުކުރެވޭނެއެވެ. އޭނާ އެ ޢިލްމު އުނގެނެން ވާނީ ހަމައެކަނި ﷲ ގެ ވަޖްހުފުޅު އަދައިގެންނެވެ. އަދި އޭގެ ސަބަބުން އޭނާއަށް މުދަލެއް ލިބިއްޖެ ނަމަ އެއީ އޭނާގެ ޢަމަލާ ތަބާވެގެން އޭގެ ފަހުން އައި ކަމެކެވެ. އޭނާ ޢިލްމު ހޯދުމުގައި އޭނާގެ ޤަޞްދަކަށް ވީ އެކަމެއް ނޫނެވެ.\nދެން އެއަށްފަހު ތިންވަނަ މީހަކީ: އެ މީހަކު ހެޔޮގޮތުގައި ހޭދަކުރަން ﷲ އޭނާއަށް މުދާވެރިކަން ދެއްވި މީހެކެވެ. ދެން އޭނާ އެ ފަދައިން އެ މުދާ ހެޔޮކަންކަމަށް ހޭދަކުރިއެވެ. އެއްވެސް ޝައްކެއް ނެތް ގޮތުގައި ﷲ ގެ މަގުގައި މުދާ ހޭދަކުރުމަކީ އެންމެ ހެޔޮވެގެންވާ ޢަމަލުތަކުގެ ތެރެއިން ޢަމަލެވެ.\nރަސޫލާ ﷺ ޙަދީޘްކުރެއްވިއެވެ.\n…وَرَجُلٌ وَسَّعَ اللهُ عَلَيْهِ وَأَعْطَاهُ مِنْ أَصْنَافِ الْمَالِ كُلِّهِ، فَأُتِيَ بِهِ فَعَرَّفَهُ نِعَمَهُ فَعَرَفَهَا، فَقَالَ: مَا عَمِلْتَ فِيهَا؟ قَالَ: مَا تَرَكْتُ مِنْ سَبِيلٍ تُحِبُّ أَنْ يُنْفَقَ فِيهَا إِلَّا أَنْفَقْتُ فِيهَا لَكَ. قَالَ: كَذَبْتَ، وَلَكِنَّكَ فَعَلْتَ لِيُقَالَ: هُوَ جَادٌّ، فَقَدْ قِيلَ. ثُمَّ أُمِرَ بِهِ فَسُحِبَ عَلَى وَجْهِهِ حَتَّى أُلْقِيَ فِي النَّارِ.\nމާނައީ: ”އަދި ﷲ އެ މީހަކަށް ރިޒްޤު ތަނަވަސްކުރައްވައި، މުދަލުގެ ހުރިހައި ބާވަތަކުން ދެއްވި މީހެކެވެ. ދެން އޭނާ ގެނެވި، އޭނަށް ދެއްވި ނިޢުމަތްތައް އޭނާއަށް ކިޔައިދެވޭނެތެވެ. ދެން އޭނާ އެ ނިޢުމަތްތައް ދަނެ އެއަށް އިޢުތިރާފުވާނެތެވެ. ދެން އޭނާއަށް އަންގަވާނެތެވެ. ކަލޭ އެ ނިޢުމަތްތަކުން ކުރީ ކީއްހެއްޔެވެ؟ ދަންނަވާނެއެވެ. އެ މަގެއްގައި މުދާ ހޭދަކުރުމަށް އިބަ ﷲ ލޯބިވެވޮޑިގަންނަވާ މަގުތަކުން އެއްވެސް މަގެއްގައި އިބަ ﷲ އަށްޓަކައި މިއަޅާ މުދާ ހޭދަކޮށްފައި ނޫނީ ދޫކޮށެއްނުލަމުއެވެ. ދެން ﷲ އަންގަވާނެއެވެ. ކަލޭ ތިޔަހެދީ ދޮގެކެވެ. އެކަމަކު ކަލޭ މުދާ ހޭދަކުރީ، ދީލަތި މީހެކޭ ބުނުވުމަށްޓަކައެވެ. ފަހެ އެފަދައިން ބުނެވިދިޔައެވެ. ދެން އޭނަޔާ މެދު އަމުރުފުޅު ކުރެއްވޭނެތެވެ. ދެން އޭނާގެ މޫނުވަތަށް ދަމާފައި ގެންގޮސް ނަރަކައަށް އެއްލާލެވޭނެތެވެ.\nފަހެ މި ފަދަ ބޮޑެތި ޢަމަލުތައް ބޭކާރުވެ، އެ ޢަމަލުތައް ކުރި މީހުންގެ ނިޔަތާއި ނުބައި ޤަޞްދާ ހެދި އެ މީހުންނަށް ޤިޔާމަތްދުވަހު ބީވެގެން ދާނަމަ އެނޫން ޢަމަލުތައް މި ފަދައިން ބޭކާރުވެގެން ދިޔުން މާ އައުލާކަން ބޮޑެވެ. މި ޙަދީޘަކީ ކޮންމެ މީހަކު ވެސް ނަމާދު ކުރުމާއި، ރޯދަ ހިފުމާއި، ޙައްޖާއި ޢުމްރާ ކުރުމާއި، ޞަދަޤާތް ކުރުމާއި، ޢިލްމު އުނގެނުމާއި، އުނގަންނައި ދިނުމާއި، ހެޔޮ ކަންކަމަށް އަމުރުކޮށް ނުބައި ކަންކަން ހުއްޓުވައި މަނާކުރުމާއި، ﷲ  ގެ މަގަށް ދަޢުވަތު ދިނުމާއި، މިހެން ގޮސް ކޮންމެ ހެޔޮ ޢަމަލެއް ކުރާ ހިނދު ވެސް ﷲ  އަށް ނިޔަތް ޚާލިޞްކުރަން ބާރުއަޅާ ޙަދީޘެކެވެ. އެހެންކަމުން ކޮންމެ މީހަކަށް ވެސް އޮތީ ތިމާ ހެޔޮ ޢަމަލެއް ކުރާނަމަ އެ ކަން ﷲ އަށް ޚާލިޞްކޮށް، އަބަދު ވެސް ތިމާގެ ނިޔަތާ މެދު ފާރަވެރިވެ ހުރުމެވެ. އަދި ތިމާގެ ކިބައިން ދެއްކުންތެރިކަން ދުރަށްލައި ފޭކުރުމެވެ. އެހެނީ ދެއްކުންތެރިކަމާއި، މީހުންގެ ސަނާއާއި ހެޔޮ ބަސްތައް ލިބުމަށް ލޯބި ކުރުމަކީ އިންސާނަކަށް ވިއްޔާ ދިމާވާނޭ ކަންކަމެވެ. އެކަމަކު އޭނާއަށް ވާޖިބުވެގެން ވަނީ މިފަދަ ޤަސްދެއް ކުއްލިއަކަށް އޭނާގެ ހިތަށް އައިސްފިނަމަ އެކަމެއް ތިމާގެ ކިބައިން ފޭކޮށް ﷲ އަށް ތިމާގެ ނިޔަތް ޚާލިޞްކުރުމެވެ.\nޙަދީޘް ރިވާކުރެއްވީ: މުސްލިމްގެ ޞަޙީޙުގައި.\nފިޠުރު ޒަކާތް ކުރީގެ ލިޔުން ޝަހާދަތުގެ ދެކަލިމަ ދެންއޮތް ލިޔުން


3 rah tholheytheeve Raees ah undhagoovey: Raees Nasheed | Jazeera\tތިން ރަށް ތޮޅޭތީ އުދަނގޫވޭ! - Jazeera\nތިން ރަށް ތޮޅެތީ ރައީސަށް އުދަނގޫވޭ: ނަޝީދު\nޢަލީ ސަމާހު February 21, 2021 879 views4\nހއ. އަތޮޅު އިހަވަންދޫ، ދިއްދޫ އަދި ހޯރަފުށި ދެމެދު އޮންނަ ވާދަވެެރިކަން ބޮޑުވެފައި ވަނިކޮށް އެމްޑީޕީގެ ރައީސް، މުހައްމަދު ނަޝީދު އެކަމާއި ގުޅޭ ގޮތުން ރޭ ވާހަކަފުޅު ދައްކަވައިފި އެވެ.\nމި ތިން ރަށަކީވެސް ރައްޔިތުންގެ މަޖިލީހުގެ އިންތިހާބުގައި އެމްޑީޕީން ގޮނޑި ކާމިޔާބު ކޮށްފައިވާ ރަށްތަކެވެ. ތިން ރަށުގެ ތެރެއިން އެންމެ ބޮޑު ވާދަވެރިކަމެއް އުޅެނީ ހޯރަފުއްޓާ އިހަވަންދޫއާ ދޭތެރޭގަ އެވެ. މިއީ ޒަމާނުއްސުރެ ވާދަވެރިކަން ބޮޑު ދެ ރަށެވެ. މި ފަހުން މި ކަންތައް އަނެއްކާވެސް ގޯސްވެގެން މިއުޅެނީ ހޯރަފުށި އެއާޕޯޓާ އެކު އެވެ.\nރޭ ''ރަށްވެހި ފަތިސް'' ގެ ހއ ކެންޑިޑޭޓުންނާއެކު ބޭއްވި ބައްދަލުވުމުގައި ނަޝީދު ވަނީ ވަކިން ހާއްސަކޮށް އެ ތިން ރަށުގެ ރައްޔިތުންނަށް މެސެޖެއް ދެއްވާފަ އެވެ. އެއީ އަތޮޅުގެ ވާދަވެރިކަން ނައްތާލައި އެންމެން އެކަތިގަނޑަކަށްވެގެން މަސައްކަތް ކުރުމެވެ.\nއަރިހުގައި ހުންނެވި ރައީސް އިބްރާހިމް މުހައްމަދު ސޯލިހަށް އިޝާރާތް ކުރައްވާ ނަޝީދު ވިދާޅުވީ ހއ ރަށްތަކުގެ ދެމެދުގައި ހަމަނުޖެހުން އޮތުމަކީ ރައީސް ވެސް އެންމެ ބޭނުންފުޅުވާ ގޮތް ނޫން ކަމަށެވެ.\nއަޅުގަނޑުމެންނަށްވެސް ވަރަށް އުދަގޫވާނެ، ރައީސަށްވެސް އުދަނގޫފުޅުވާނެ އިހަވަންދޫ އާއި ހޯރަފުއްޓާއި ދިއްދޫ އާއި ޒުވާބު ކުރަން ފަށައިފިއްޔާ\nހއ. އަތޮޅުގެ ރަށްތަކުގެ ގުޅިގެން މަސައްކަތްކުރަން ނަޝީދު އެދިވަޑައިގެންފައިވާއިރު މި އަހަރު ތެރޭގައި ހޯރަފުށި އަދި އިހަވަންދޫ މިއިން ކޮންމެ ރަށެއްގައި 11 މަޝްރޫއު އަދި ދިއްދޫ ގައި 22 މަޝްރޫއުއެއް ހިންގަން ވަނީ ބަޖެޓްކޮށްފަ އެވެ. ނަމަވެސް ސަރުކާރުން ހޯރަފުށީގެ ތަރައްޤީއަށް ހާއްސަކަމެއް ބަހައްޓާކަމަށް ވިދާޅުވެ، މެމްބަރުން ކަންބޮޑުވުން ފާޅުކޮށްފައިވެއެވެ.\nމޯލްޑިވިއަން ޑެމޮކްރެޓިކް ޕާޓީ (އެމްޑީޕީ)\nދިއްދޫ އެހާ ބޮޑަކަށް ތި ކަމުގެ ތެރެއަކު ނޫޅޭ.. ފައިޓު އޮތީ އިހަވަންދޫ ހޯރަފުށި.. ތި ހަމަ ހަސަދަ ވަރަށް ނުރައްކާ އެއްޗެއްތީ އަސްލު.. ވާގޮތަކީ ސަލީމު ދެންތިބި ދެ މީހުންނަށް ވުރެއް ރޯ ފިލާފަ މޮޅުވެސްވީމާ ސަލީމާ އެއްވަރަށް ޕާފޯމް ނުކުރެވެނީ ދެންތިބި ދެ މީހުންނަށް ދެން ރައްޔިތުން ގާތަށްގޮސް ދޭނެ ޖަވާބެއް ނޭނގުނީމަ އުފައްދަނީ ފިތުނަ ދޮގު ވާހަކަ ދައްކައިގެން.. އެވެރިން އެވެރިން ތެޅީމަ ހުރިހާ ބާރެއް ސަރުކާރަށް.. ޕީޕީއެމްވެރިކަމުގަ ތި ފައިޓު ނުފެނޭ އޭރު ތިބި އެމްޕީމްގެ ފަރާތުން.. މާގިނަ ކަންކަން އޭރުކޮށްފަވެސް އެބަހުރި\nގަމާރު ހަބަރު ނުލިޔެބަ. ހޯރަފުށި އަދި އިހަވަންދޫ އަށް 11 ޕްރޮޖެކްޓޯލަ އަދި ދިއްދޫ އަށް 22 ޕްރޮޖެކްޓޯލަ އެހެންވީމާ ކޮން ރަށަކައްތަ މިއޮތީ އިސްކަންދީފަ ގަމާރުތަކާ...\nބޮޑުތިލަދުންމަތީ ދަރި says:\nއަތޮޅު ބަހާފަ އިންގޮތޮ ވަރަށް ސަކަރާތް\nހއ އިހަވަންދިއްޕޮޅައް ހަދައި އިހަވަންދިއްޕޮޅުން ވަކިވާ ބައި ހދ އައްލައި ނިންމަން ވެއްޖެ... ނޫނީ ނަޝީދު ސަރުކާރުން ގެންގުޅުއްވި މަތިއުތުރު ޕްރޮވިންސް ހަދައި ބޮޑުތިލަދުންމަތި އެއްކޮށް އައްޑޫ ގޮތަށް ޕްލޭން އެއް ހަދައިއޭގެ ތެރެއިން ތަރައްގީ ކުރަން ވެއްޖެ. އޭރުން ރިޒޯޓުތަކާ ފެކްޓަރީ ތައްވެސް މުޅި ހިސާބަށް އައިސް މާދުރަށް ނުގޮސް ވަޒީފާތައް ވެސް ފަހި ވާނެ\nހޯރަފުށީ މީހުން އެއްވެސްއިރަކު އިހަވަންދުވަކާ ދިއްދުއަކާ ޖެހިގެނެއް ނޫޅެ ހޯރަފުށީ މީހުން އިހަވަންދު، ދިއްދުއައް އެކިބޭނުންތަކުގަ ގޮސް ހަދާ ހޯރަފުށްޓާ ހަސަދަވެރިވަނީ ކޮން ސަބަބަކާ ހުރެކަމެއް އެނގޭނީ އެދެރަށުމީހުނައް އެދެބައިމީހުން ގުޅިގެން ހޯރަފުށި ފުނޑައެއްނުލެވޭނެ\nއިންތިހާބުގެ މައްސަލަ އެމްޑީޕީން ކޯޓަށް\nކުރުނބާގެ އަގު ބޮޑުވެ، ކަރަލާ މިރުހުގެ އަގު ދަށަށް\nއެއް ކިލޯއަށްވުރެ ގިނަ މަސްތުވާތަކެތި އަތުލައިގަނެފި\nރޭޕްގެ މައްސަލަތަކުގައި އަނިީސާގެ ކަންބޮޑުވުތަކެއް!\nހަފްތާއެއް ތެރޭގައި 727 ކޮންޓެއިނަރ ކްލިއަރ ކޮށްފި\nޑޮކްޓަރުންގެ މަސައްކަތްތަކަށް ރައީސްގެ ޝުކުރު\nއާރުޑީސީ އޮފީހުން ވައްކަންކޮށްފި\nވެކްސިން ކިއުތައް ކުޑަކުރުމަށް މަސައްކަތްކުރަން: އެޗްއީއޯސީ\nތިން ރަށް ތޮޅޭތީ އުދަނގޫވޭ!


Depression In Salaamaivee Bipasha Ge Ehee Aaeku - Karan - Vaguthu\nކޮވިޑް-19: މާލޭގެ ހާލަތު ގޯސްވެދާނެ! - 17 ގަޑިއިރު ކުރިން\nޑިޕްރެޝަން އިން ސަލާމަތްވީ ބިޕާޝާގެ އެހީއާއެކު - ކަރަން\nޑިޕްރެޝާ ދެކޮޅަށް ކުރި ހަނގުރާމައިގައި އަނބިމީހާ ބިޕާޝާ ބާސޫގެ ފަރާތުން ބޮޑު އެހީތެރިކަމެއް ލިބުން ކަމަށް ކަރަން ސިންގް ގްރޯވާ ބުނެފި އެވެ.\nމިދިގު ދަތުރުގެ ނިމުން ވަރަށްވެސް ކާމިޔާބު ކަމަށް އެދެމީހުން ބުނެފައި ވެއެވެ. ކަރަން ބުނީ މިހާ ބޮޑު ބައްޔަކުން ސަލާމަތްވީ ވަރަށް މަސައްކަތުންކަމަަށް ކަރަން ބުނެފައިވާއިރު، އަދި މި ކަމުން ސަލާމަތްމިވީ އަނބިމީހާގެ ވަރަށް ބޮޑު އެހީތރިކަމާއކު ކަމައް ކަރަން ބުންޏެވެ.\nދުނިޔޭގެ މެންޓަލް ހެލްތު ޑޭ ފާހަގަކުރަމުން އަންނައިރު، ކަރަން ބުނީ އޭނާ އަބަދުވެސް ނަފްސާނީ ދުޔަހެޔޮ ކަމުގެ ވާހަކަ ދައްކަނީ އެކަން އޭނާ ތަހައްމަލުކޮށްފައިވާތީ ކަމަށެވެ. އަދި އެ ވާހަކަ ދައްކަނީ އެފަދަ ކަންކަމުގެ ހަގީގަތް ވަރަށް ރަނގަޅަށް އިނގޭތީ ކަމަށާއި، އަދިބޭނުންވަނީ އެހެން މީހުން މިކަމުން ސަލާމަތް ކުރުމަށް ކަމަށް ކަރަން ވަނީ ބުނެފައި ވެއެވެ.\nއިތުރަށް ކަރަން ބުނީ މީހާ ޑިޕްރެޝަނަށް ވެއްޓިދާނެ ގިނަ ސަބަބުތަކެއް ހުންނާނެ ކަމަށާއި އެއީ އުނދަގޫ ދިރިއުޅުމެއް ކަމަށެވެ. އެކަމަކު އެވަގުތު ވެސް ލޯބިވާ މީހުންގެ ފަރާތުން ސަޕޯޓު ލިބިއްޖެނަމަ އެއީ ބޮޑު އެހީއަކަށް ވާނެކަން ފާހަގަކޮށް ކަރަން ބުނީ އޭނާ ޑިޕްރެޝަނަށް ކުރި ހަނގުރާމައިގައި އެހީވުމަށް އާއިލާއާއި ބިޕާޝާ ގެ ނަން ފާހަގަ ކުރިއެވެ.\nކަރަން ބުނީ މީހާ މާބޮޑަށް ސްޓްރެސްވުމުގެ ސަބަބުން ވެސް އެފަދަ ކަންކަން ކުރިމަތިވާ ކަމަށެވެ.\nކަރަން އާއި ބިޕާޝާ ކައިވެނި ކޮށްފައިވަނީ 2016 ވަނަ އަހަރެވެ. މިއީ ބިޕާޝާގެ ފުރަތަމަ ކައިވެންޏެވެ. ނަމަވެސް މިއީ ކަރަންގެ ތިން ވަނަ ކައިވެންޏެވެ. އޭނާ އެންމެ ފުރަތަމަ ކައިވެނިކުރީ ޝްރައްދާ ނިގަމް އާއެވެ. އޭގެ ފަހުން ވަނީ މަޝްހޫރު ޓީވީ ތަރި ޖެނީފާ ވިންގެޓްއާ ކައިވެނިކޮށްފައެވެ.\nކަރަން މިހާރު އޭނާ އަންނަނީ މަޝްހޫރު ޓީވީ ޝޯ ކަސޯޓީގެ ދެވަނަ ބައިގައި ބަޖާޖުގެ ރޯލުގައި މަސައްކަތް ކުރަމުންނެވެ.\nބިޕާޝާ އަށް ރާއްޖެއިން އެންމެ ކަމުދަނީ ކޮން ކަމެއް ކަން އެނގޭތަ؟\nބިޕާޝާ އާއި ކަރަންގެ ލޯބި ފެށުނީ ނަފްރަތުން


Barcelona ge amaazakee thin thashi: Messi | Mihaaru\nމެސީގެ އާ ބޫޓު ސީރީސް ދައްކާލުމަށް ބޭއްވި ރަސްމިއްޔާތުގެ ތެރެއިން.-- ފޮޓޯ: އޭއެފްޕީ\n27 ޖެނުއަރީ 2018 - 13:595comments\nސްޕެނިޝް ލީގުގެ އެއް ވަނައިގައި ބާސެލޯނާ އޮތީ 11 ޕޮއިންޓުގެ ލީޑަކާ އެކު އެވެ. ސްޕެނިޝް ކަޕުގެ ސެމީ ފައިނަލުން ބާސެލޯނާ ފުރުސަތު ހޯދާފައިވާއިރު، އެ ޓީމު ވަނީ ޗެމްޕިއަންސް ލީގުގެ ދެ ވަނަ ބުރުން ވެސް ޖާގަ ހޯދައިފަ އެވެ. ޗެމްޕިއަންސް ލީގުގައި އެ ޓީމު ވާދަކުރާނީ ޗެލްސީއާ އެވެ.\nބާސެލޯނާ އަކީ މިހާތަނަށް ސީޒަނުގެ ތިން މުބާރާތް ދެ ފަހަރެއްގެ މަތިން ކާމިޔާބުކުރި ހަމައެކަނި ސްޕެއިނުގެ ޓީމެވެ. އެ ޓީމުން އެކަން ހާސިލްކުރީ 2009 ވަނަ އަހަރު ޕެޕް ގާޑިއޯލާގެ ކޯޗުކަމުގައި އަދި 2015 ވަނަ އަހަރު ލުއިސް އެންރީކޭގެ ކޯޗުކަމުގަ އެވެ.\n"ކޮންމެ ސީޒަނެއްގައި ވެސް ބާސެލޯނާގެ އަމާޒަކީ ހުރިހާ މުބާރާތެއް ކާމިޔާބުކުރަން. އަހަރެންގެ އަމިއްލަ އަމާޒެއް ނެތް. އިންޑިވިޖުއަލް ކާމިޔާބީ އަށް ވުރެން ޓީމަށް ކާމިޔާބު ހޯދަން އަހަރެންގެ ވިސްނުން ހުރީ. މިހާތަނަށް ސީޒަން ދިޔައީ ވަރަށް ރަނގަޅަށް. މި ގޮތުގައި ހިފަހައްޓާލެވޭނެ،" މެސީ ބުންޏެވެ.\nބާސެލޯނާ މި ސީޒަނުގައި ބަލިވެފައިވަނީ ސްޕެނިޝް ކަޕުގައި ރަށުން ބޭރުގައި ވާދަވެރި އެސްޕަންޔޯލް އަތުންނެވެ. މެސީ ބުނީ އެސްޕަންޔޯލާ ދެކޮޅަށް ކުޅުނު އެ މެޗުން ބަލިވި ނަމަވެސް ގެއްލުނު އެއްޗެއް ނެތް ކަމަށާއި މާޔޫސްނުވާ ކަމުގެ ހެއްކަކީ އަމިއްލަ ދަނޑުގައި ކުޅުނު ދެ ވަނަ ލެގުގެ މެޗުން ނަތީޖާ އަނބުރާލުން ކަމަށެވެ.\nމެސީ ވަނީ އެ ޓީމުގެ ކޯޗު އާނެސްޓޯ ވަލްވޭޑޭ އަށް ތައުރީފްކޮށްފަ އެވެ.\n"މިހާރުގެ ކޯޗު (ވަލްވޭޑޭ) ވަރަށް ރަނގަޅަށް އޭނާ ހާސިލްކުރަން ބޭނުންވާ ކަންތައްތައް ބުނެދޭނެ. އަހަންނަށް ފެނޭ ކުރީގައި ކާމިޔާބު ހޯދިއިރު ހުރި ކޯޗުންނާ މި ކޯޗުގެ އެއްގޮތް ކަންތައްތަކެއް. އެއީ ވަރަށް ބޮޑު ހިތްވަރެއް ލިބޭ،" މެސީ ބުންޏެވެ.\nމިދިޔަ ސީޒަނުގައި ރެއާލް މެޑްރިޑުން ސްޕެނިޝް ލީގާއި ޗެމްޕިއަންސް ލީގު ހޯދިއިރު، ބާސެލޯނާ އަށް އެއީ ކާމިޔާބު އަހަރެއް ނޫން ކަމަށާއި އެކަން ތަކުރާރުވިޔަ ނުދިނުމަށް މުޅި ޓީމު އޮތީ އެކަތިގަނޑަކަށްވެފައި ކަމަސް މެސީ ބުންޏެވެ.


ސިވިލް ސަރވިސްގައި މަސައްކަތް ކުރާ މުވައްޒަފުންނަށްވެސް މިނިވަންކަމާއިއެކު ހިޔާލުފާޅު ކުރެވެން ޖެހޭ: ޑރ.ޝަހީމް – My WordPress\nސިވިލް ސަރވިސްގައި މަސައްކަތް ކުރާ މުވައްޒަފުންނަށްވެސް މިނިވަންކަމާއިއެކު ހިޔާލުފާޅު ކުރެވެން ޖެހޭ: ޑރ.ޝަހީމް\nސިވިލް ސަރވިސްގައި މަސައްކަތް ކުރާ މުވައްޒަފުންނަށްވެސް ގާނޫނު އަސާސީން ލިބިދީފައިވާ، މިނިވަންކަމާއިއެކު ހިޔާލުފާޅު ކުރުމުގެ ހައްގު އޮންނަން ޖެހޭނެ ކަމަށް ކުރީގެ އިސްލާމިކް މިނިސްޓަރު، އަދި ޕްރޮގްރެސިވް ކޮންގްރެސް ކޯލިޝަނުގެ އެޑްވައިޒަރު، ޑރ.މުހައްމަދު ޝަހީމް އަލީ ސައީދު ވިދާޅުވެއްޖެއެވެ.\nޑރ.ޝަހީމް މިހެން ވިދާޅުވެފައިވަނީ ސިވިލް ސަރވިސްގެ ގާނޫނަށް ސަރުކާރުގެ ފަރާތުން އިސްލާހުތަކެއް ހުށަހަޅާފައިވާ ދަނޑިވަޅެއްގައި ކުރެއްވި ޓްވީޓްތަކެއްގައެވެ. ޑރ.ޝަހީމް ވިދާޅުވި ގޮތުގައި ސިވިލް ސާވަންޓުންނަކީ، ވަޒީފާގެ އެއްބަސްވުމުގައި ސޮއި ކުރުމާއެކު އަނގަ މަޑުންލައިގެން ތިބެން ޖެހޭ ބައެއް ނޫނެވެ.\nއެއީ ތަހުޒީބު ވިސްނުމެއް ނޫންކަން ފާހަގަކުރައްވައި ޑރ.ޝަހީމް ވިދާޅުވީ ސިވިލް ސަރވިސް މުވައްޒަފުންނަކީ އެބަޔަކާއިމެދު މުޅި ގައުމު ފަހުރުވެރިވާން ޖެހޭ ބައެއް ކަމަށެވެ.\n"މުޅި ދައުލަތް ހިންގުމުގެ ރައުސުލްމާލަކީ އެއީ" ސިވިލް ސަރވަންޓުންނަށް އިޝާރާތް ކުރައްވައި ޑރ.ޝަހީމް ވިދާޅުވިއެވެ.\nޑރ.ޝަހީމްގެ ޓްވީޓްގައި ވަނީ ގާނޫނު އަސާސީގެ 27 ވަނަ މާއްދާއިން ދިވެހި ރައްޔިތުންނަށް ލިބިދޭ ހިޔާލުފާޅު ކުރުމުގެ ހައްގު ކޮންމެ މީހަކަށްވެސް އޮންނަން ޖެހޭކަން ފާހަގަކުރައްވައި، އިންސާނީ ހަޟާރާތްތައް ކުރިއަރައި ދިޔުމުގައި އެކަމުގެ ދައުރު ބޮޑުކަމަށް ވިދާޅުވެފައެވެ.


Gina Baeh Ge Samaalukan2Penguin Ge Thafaathu Selfie Ah! - Vaguthu\nގިނަ ބައެއްގެ ސަމާލުކަން ދެ ޕެންގުއިންގެ ތަފާތު ސެލްފީ އަށް!\nސެލްފީ ނެގުން މިހާރުވެގެން ގޮސްފައި ވަނީ ފެޝަންއަކަށެވެ. މިހާރު ސެލްފީ ނުނަގާ އުޅޭ މީހުން މަދު ވާނެއެވެ. ކޮންމެ ހާލަތެއްގައި އެންމެ ފުރަތަމަ ކަމަށްކަށް ކުރެވޭނެ ކަމަކީ އެއީއެވެ.\nމިހާރު މިގޮތަށް ސެލްފީ ނަގަނީ ހަމައެކަނި އިންސާނުން އެކަންޏެއް ނޫނެވެ. އެކި ކަހަލަ ޖަނަވާރުންވެސް ސެލްފީ ނަގާ އުޅެއެވެ. އަދި އެ ސެލްފީތައް ކަމުގޮސްގެން މީސް މީޑިޔާއަށްލާ މީހުންވެސް މަދެއް ނޫނެވެ.\nއެގޮތުން ވަރަށްފަހުންވެސް މިވަނީ އެފަދަ ސެލްފީއެއް އާއްމުންގެ ސަމާލުކަން ހޯދާފައެވެ. މިފަހަރު މިއީ ދެ ޕެންގުއިންއެއްގެ ސެލްފީއެވެ.\nއެ ސެލްފީ ނަގާ ވީޑިޔޯއެއްވެސް އޮސްޓްރޭލިއަން އެންޓާޓިކް ޑިވިޝަންއިން ނެރުނުއިރު، އެ ވީޑިޔޯއިން ފެންނަނީ ދެ ޕެންގުއިން ވަރަށް ސީރިއަސްކަމާއެކު ކެމެރާއަށް ބަލަން ތިބޭ މަންޒަރެވެ. އަދި އޭގެއިން ފެންނަނީ އެ ދެ ޕެންގުއިން ސެލްފީއެއް ނަގަން ތައްޔާރުވެފައި ތިބޭ މަންޒަރެވެ.\nވޮޝިންގޓަން ޕޯސްޓްގައި ބުނެފައިވާގޮތުގައި، ގުރޫޕެއްގެ ބަޔަކު ޕެންގުއިން ތިބޭ ސަރަހައްދަކަށްގޮސް ބިންމަތީގައި ކެމެރޭ ބެހެއްޓީއެވެ. އަދި މިހާރު އެންމެންގެ ސަމާލުކަން ހުއްޓިގެން އުޅޭ ސެލްފީއަކީ އެ ދެ ޕެންގުއިން އެ ކެމެރާއަކީ ކޯއްޗެއްތޯ ބެލުމަށް ކައިރިވި ގަޑީ ނެގިފައި އިން ސެލްފީއެކެވެ.


ހެޔޮޚަަބަރު ލިބިވަޑައިގެންނެވި 10 ބޭކަލުންގެ ތެރެއިން: އަބޫ އުބައިދާ ބިން ޖައްރާހު –3ވަނަބައިމިކަލް ނޫސް\nހެޔޮޚަަބަރު ލިބިވަޑައިގެންނެވި 10 ބޭކަލުންގެ ތެރެއިން: އަބޫ އުބައިދާ ބިން ޖައްރާހު –3ވަނަބައި\n25 އޯގަސްޓް 2016, 11:00 |\nއަބޫ އުބައިދާ (ރއ) ގެ ވެރިކަމުގައި މުޅި ސީރިއާ މުސްލިމުންގެ ބާރުގެ ދަށަށް ގެނެވުނެވެ. އަދި ސީރިއާގެ ގޮރުނުދޯރު (ގަވަރނަރ) ގެ މަގާމަށް އަބޫ އުބައިދާ އައްޔަންކުރެވުނެވެ. އަބޫ އުބައިދާ ސީރިއާގެ ވެރިއަކަށް ހުންނެވި ދުވަސްވަރު މުސްލިމުންގެ ޚަލީފާ އުމަރު ބުނު ޚައްތާބު ސީރިއާއަށް ދަތުރެއް ކުރެއްވިއެވެ. އުމަރު (ރއ) އަބޫ އުބައިދާ ދިރިއުޅުއްވާ ގެކޮޅަށް ވަނދެވަޑައިގެންނެވިއިރު ފެނިވަޑައިގަތީ އަބޫ އުބައިދާ (ރއ) ވަރަށް އާދައިގެ ނިކަމެތި ދިރިއުޅުއްވުމެއް އުޅުއްވަމުން ގެންދަވަނިކޮށެވެ. މުޅި ގޭތެރި އޮތީ ހުހަށެވެ. އަރަން ގެންގުޅޭ ފައިވާނާއި ހަގުރާމައަށް ބޭނުންވާ ދަހަނާ ފިޔަވައި އެހެން އެއްޗެއްނެތެވެ. ކާއެއްޗެހި ގެނެވުނު އިރު ގެނެވުނީ ހިކި ޕާންކޮޅެކެވެ. މިކަމާއި ގުޅިގެން އުމަރު (ރއ) ވިދާޅުވިއެވެ. “އަޅުގަނޑުމެން އެންމެ ބަދަލުވެއްޖެއެވެ. އަބޫ އުބައިދާ ފިޔަވައެވެ.”\nއެއަށްފަހުވެސް އަބޫ އުބައިދާ އުޅުއްވީ އާދައިގެ ދިރިއުޅުއްވުމެކެވެ. ލިބޭ މުސާރަ މުޅިންހެން ކަހަލަ ގޮތަކަށް ނިކަމެތިންނަށް ބައްސަވައެވެ.\nފަނާވަނިވި ދުނިޔެ ދޫކުރެއްވުން\nއަބޫ އުބައިދާ (ރއ) އާއި އެކަލޭގެފާނުގެ ސިފައިން ސީރިއާއާއި ސީރިއާގެ ވަށައިގެންވާ ބިންތަކުގައި ހަރަކާތްތެރިވަނިކޮށް ސީރިއާގައި ޕްލޭގް (ތާއޫން) ބަލި ފެތުރުނެވެ. މިޚަބަރު މުސްލިމުންގެ ދެވަނަ ޚަލީފާ އަށް ލިބިވަޑައިގަތުމާއިއެކު އަވަހަށް މަދީނާ އަށް ވަޑައިގަތުމަށް އަބޫ އުބައިދާ އަށް އުމުރު ބުނު ޙައްތާބު (ރއ) އެންގެވިއެވެ. ނަމަވެސް ޖަވާބުގައި އަބޫ އުބައިދާ ދެންނެވީ “މުސްލިމުންގެ އަމީރެވެ. ކަލޭގެފާނު އަޅުގަނޑުގެ ޚިދުމަތް ބޭނުންފުޅުވާކަން އެގިލައްވައެވެ. ނަމަވެސް، އަޅުގަނޑާއި އެކު މިވާ މުސްލިމު ސިފައިން ދޫކޮށް ދާކަށް އަޅުގަނޑު ބޭނުމެއް ނޫނެވެ. އަޅުގަނޑު އަޅުގަނޑާއި އެކު މިވާ ސިފައިންނާއި އެކު އުޅުމުގެ އިޒުނަ ދެއްވާށެވެ”. މިޚަބަރު ލިބުމާއިއެކު އުމަރު (ރއ) ކީރިތި ކުރެއްވިއެވެ. އުއްމަތުގެ އަމީނު ގެއްލިދާނެކަމުގެ ބިރަށްޓަކައެވެ.\nއޭގެ ދުވަސްކޮޅެއް ފަހުން މިއުއްމަތުގެ އަމީނު މިފަނާވަނިވި ދުނިޔެއާއި އަލްވަދާއު ކިއުމަށްފަހު ދާއިމީ ގޮވައްޗަށް ދަތުރުކުރެއްވިއެވެ. އެކަލޭގެފާނު ދުނިޔެ ދޫކުރެއްވީ އެކަލޭގެފާނުގެ ރައްޔިތުން ދޫކުރައްވައި ޕްލޭގުގެ ބިރަށް ދަތުރުނުކުރެއްވުމަށް ނިންމަވައި ރައްޔިތުންނާއިއެކު ހުންނަވަނިކޮށް ޕްލޭގްގެ އަލާސްކަންފުޅު ޖެހިވަޑައިގެންނެވެ. އެކަލޭގެފާނަށް ﷲ ބަރަކާތް ލައްވާށިއެވެ. އާމީން.\nއަބޫ އުބައިދާ އަވަހާރަވެފައިވަނީ ޖޯޑަންގެ ބިމުގައި އެކަލޭގެފާނުގެ އުމުރުފުޅުން 58 އަހަރުފުޅުގައެވެ. އެކަލޭގެފާނަށް އިމާމުވެ ކަށުނަމާދު ކުރެއްވީ މުއާޒު ބިން ޖަބަލެވެ. މިކަށުނަމާދުގައި އަމުރު ބުނު އާސްގެ އައްދަހާ ބިން ގައިސް ޖަނާޒާގައި ބައިވެރިވެވަޑައިގަތެވެ.\nއަބޫ އުބައިދާ އަވަހާރަވުމާއި ގުޅިގެން މުއާޒު ބިން ޖަބަލު ވިދާޅުވިއެވެ. “ތިޔަބައިމީހުންނަށް މީހަކު ނިޔާވުމުގެ އިހުސާސް ކުރެވިދާނެއެވެ. ﷲ ގަންދީ ބުނަމެވެ. ﷲގެ އަޅުންގެ ތެރެއިން މިއަށްވުރެ ހިތްސާފު، ބޭކާރު ވާހަކަ މަދު، ނަސޭހަތްތެރިވުމަށް ލޯބިކުރާ ދެވަނަ އަޅަކު ނުދެކެމެވެ. ވީމާ ﷲ ރަހުމަތަށް އެދި އެއަޅާއަށް ދުއާކުރާށެވެ.”\nއުމަރު ބުނު ޙައްތާބު (ރއ) ސަރުޚާއި ހަމައަށް ވަޑައިގެންނެވުނުތަނާހެން ތާއޫން ބަލި ސީރިއާގައި އޮތް ޚަބަރު ލިބިވަޑައިގަތެވެ. އެހިނދު އުމަރު (ރއ) ވިދާޅުވިއެވެ. “އަބޫ އުބައިދާ ދުނިޔޭގައި ހުންނަވަނިކޮށް ތިމަން ކަލޭގެފާނު މިދުނިޔެ ދޫކުރައްވައިފިނަމަ ތިމަން ކަލޭގެފާނު އެކަލޭގެފާނު ޚަލީފާ ކަމަށް އިސްކުރާ ހުށީމެވެ. އެކަމާއި ގުޅިގެން އަޅުގަނޑާއި ސުވާލުވެވިއްޖެނަމަ ދަންނަވާ ހުށީމެވެ. ކޮންމެ އުއްމަތަކަށްވެސް އަމީނެއްވެއެވެ. މިއުއްމަތުގެ އަމީނަކީ އަބޫ އުބައިދާ އެވެ.”\nކީރިތި ރަސޫލު ﷲ (ސއވ) މިދުނިޔެ ދޫކުރުމަށްފަހު ޚަލީފާއެއް އިސްކުރުމުގެ މަޝްވަރާ މަދީނާގެ އަހުލުވެރިން ކުރެވުނު ހިނދު އަބޫ ބަކުރު (ރއ) ވިދާޅުވީ “އުމަރު ބުނު ޚައްތާބު ނޫނީ އަބޫ އުބައިދާ ބިން ޖައްރާހު އައްޔަންކުރުމަށް ހުށަހަޅަމެވެ. އެހެނީ، ކޮންމެ އުއްމަތަކަށްވެސް އަމީނެއްވެއެވެ. މިއުއްމަތުގެ އަމީނަކީ އަބޫ އުބައިދާ (ރއ) ކަމަށް ކީރިތި ރަސޫލު ﷲ (ސއވ) ހަދީޘް ކުރެއްވި އަޑު ތިމަންކަލޭގެފާނު އެއްސެވީމެވެ…”\nހެޔޮޚަަބަރު ލިބިވަޑައިގެންނެވި 10 ބޭކަލުންގެ ތެރެއިން: އަބޫ އުބައިދާ އާމިރު ބިން ޖައްރާހު\nހެޔޮޚަަބަރު ލިބިވަޑައިގެންނެވި 10 ބޭކަލުންގެ ތެރެއިން: އަބޫ އުބައިދާ ބިން ޖައްރާހު –2ވަނަ ބައި


Dharifulhaai Behigen Bappa Hayarukohfi - Vaguthu\nދަރިފުޅާއި ބެހިގެން ބައްޕަ ހައްޔަރުކޮށްފި\n11 މަސް ކުރިން ( އޮކްޓޯބަރ 8, 2019 )\nދަރިފުޅަށް ޖިންސީ ގޯނާ ކުރި މައްސަލައެއްގައި ބައްޕައަކު ހައްޔަރުކޮށްފި އެވެ.\nފުލުހުން ވިދާޅުވީ ދެކުނުގެ އަތޮޅެއްގައި އިތުބާރު ކުރެވޭ މަގާމެއްގައި ހުރެ 18 އަހަރުން ދަށުގެ އަންހެން ކުއްޖަކަށް ޖިންސީ ގޯނާ ކުރި ކަމުގެ ތުހުމަތު ކުރެވޭ މައްސަލައެއްގައި 35 އަހަރުގެ މީހަކު ހައްޔަރު ކޮށްފައިވާ ކަމަށެވެ.\nއޭނާ ހައްޔަރު ކޮށްފައިވަނީ، މިއަދު ހަވީރުގެ ވަގުތެއްގައި ކަމަށް ވެސް ފުލުހުން ވިދާޅުވިއެވެ.\nއޭނާ ނިސްބަތްވާ ރަށުގެ ކައުންސިލް އިދާރާގައި މަސައްކަތް ކުރާ މުވައްޒަފަކު "ވަގުތު" އަށް މައުލޫމާތު ދެމުން ބުނީ ބައްޕަ އަންހެން ކުއްޖާ އަށް ޖިންސީ ގޯނާ ކުރީ ރޭގެ ވަގުތެއްގައި ކަމަށެވެ.\n"ރޭ އޭނާ ދަރިފުޅާއި ބެހުނު ކަމަށް ވަނީ. ކުއްޖާ މިއަދު ސްކޫލަށް ގޮސް އެވާހަކަ ދެއްކުމުން ސްކޫލުން ކަމާބެހޭ ފަރާތްތަކަށް މައްސަލަ ހުށަހެޅި ކަމަށް ވަނީ." މައުލޫމާތު ދިން ފަރާތުން ބުންޏެވެ.\nމިމައްސަލަ ޖެންޑާ މިނިސްޓްރީން ވެސް ތަޙްޤީޤު ކުރަމުންދާ ކަމަށް ވެއެވެ.\nފަހަކަށް އައިސް ޖިންސީ ގޯނާ ކުރުމުގެ މައްސަލަތައް އިންތިހާ އަށް އިތުރުވެފައި ވާއިރު އާދީއްތަ ދުވަހު ވެސް ވަނީ ކުޑަކުއްޖަކާއި ބެހިގެން 62 އަހަރުގެ ފިރިހެނަކު ހައްޔަރު ކޮށްފައެވެ.\nއޮކްޓޯބަރ 8, 2019 23:23\nމިއަދު ހައްޔަރު ކުރާނެ. މާދަން ދޫކޮށްލާނެ.\nއޮކްޓޯބަރ 8, 2019 23:39\nދެން އަވަހަށް ދޫކޮއްލާ... މިއުޅެނީ 13 އަހަރުގެ އަންހެން ކުއްޖަކާ މީގެ2މަސް ކުރިން ބެހިގެން ޕޮލިހަށް މައްސަލަ އެއްލާ ޕޮލިސް ކޮމިޝަނަރު ވެސް ތިމައްސަލަ ބަލަމުންދާ ވާހަކަ ބުނިފަހުން ވެސް ހަބަރެއް ނުވެގެން... އެންމެ ކުޑަމިނުން އައިއޯ ވެސް ފޮނަށް ޖަވާބެއްނުދޭ..\nއޮކްޓޯބަރ 9, 2019 09:34\nالله ގަންދީ ބުނަން. ޖެންޑަރ އަށް އަޅުގަޑުގެ ދަރިފުޅާ ގުޅުން ހުރި ތިކަހަލާ ސަސްޕެކްޓް ކޭސް އެއް ފައިލް ކުރިން އަދި 2ހަފްތާ ވީ އިރުވެސް އެމީހުން ގުޅާ ވެސް ނުލާ .2ފަހަރު ގޮސް އެތާ އެތަކެއް ވާހަކަ ދެއްކިން. ޢެންމެ ފަހުން ނުވީމަ ޕޮލިހަށް ދިޔައިމަ ޕޮލިހުން ކޮންމެވެސް ވަރެއްކޮއދިން. މިހާރު ކޯޓަށް ލައިގެން މި ދުވަނީ. ޖެންޑަރ އަކީ ހަމަ ވ އިހުމާލު ބޮޑު މުއައްސަސާ އެއް\nއޮކްޓޯބަރ 9, 2019 10:16\nއިންޑިއާ އަވައްތަކުގަޔާ ސިޓީތަކުގެ ތިކަން ތަކަކީ އާއްމުކަމެއް.މިވެސް މިހާރު އިންޑިއާގެ ބައެއްވިއްޔާ ތިކަން ތައް ތައް އޮއްނާނެ.ތިކަން ތައްތަކާ ވިސްނުމައްވުރެން މާމުހިއްމު ފެބުއަރީ7ގަ ދިން އިސްތިއުފާ ބައާވާތަކަށް ހެދޭތޯބެލުން\nއޮކްޓޯބަރ 9, 2019 10:28\nކައުންސިލް އިންތިހާބު ކައިރިވާވަރަކަށް ކައުންސިލްތަކުގަ ތިބޭ އެމްޑީޕީ ގުންޑާއިންނަށް ގޮތްހުސްވާ ސަރުކާރާ އިދިކޮޅު ކައުންސިލަރުންގެ ބަދުއަހުލާގީ މައްސަލަތަކެއް ދަނީ ފެންމަތި ކުރުވަމުން. އަދި އެމީހަކު އެކަން ނުކުރިޔަސް އިންތިހާބު ނިމެންދެން މިމައްސަލަތައް ދިގުދަންމާނެކަމުގެ ޔަގީންކަން މިހާރު މިދަނީ ލިބެމުން.


ޕަބްލިޝްކުރި ތާރީޚް: 28 އޮގަސްޓް 2014\nމި ހޮސްޕިޓަލްގެ ތިރީގައި މިދަންނަވާ މަޤާމަށް މީހަކު ހޯދުމަށްޓަކައި ކުރެވުނު މި ހޮސްޕިޓަލުގެ ނަންބަރު: IUL)AAAH/AAAH/2014/6)ފ(27 އެޕްރީލް 2014) އިޢުލާނާ ގުޅިގެން އެއްވެސް ފަރާތަކުން ކުރިމަތިލައްވާފައިނުވާތީ، އެ މަޤާމުގައި މަސައްކަތް ކުރެއްވުމަށް ޝައުޤުވެރިވާ ފަރާތްތަކަށް ވަޒީފާގެ ފުރުޞަތު ހުޅުވާލަމެވެ. މި ވަޒީފާތަކަށް ބޭނުންވަނީ ގިނަވަގުތު މަސައްކަތުގައި އުޅެވޭ މަސައްކަތަށް ޝައުޤުވެރިކަން ހުރި ޤާބިލު މީހުންނެވެ.\nއއ. އަތޮޅު ހޮސްޕިޓަލް/ އއ. ރަސްދޫ\nއއ. އަތޮޅު ހޮސްޕިޓަލް/ އެޑްމިން އެންޑް ހިޔުމަން ރިސޯސް\n1. ހޮސްޕިޓަލާއި، ޞިއްޙީ މަރުކަޒު ތަކުގެ އިންވެންޓްރީ ބެލެހެއްޓުން.\n2. ހޮސްޕިޓަލާއި، ޞިއްޙީ މަރުކަޒު ތަކުގެ މެޝިނަރީޒް އާއި، އިކުއިޕްމެންޓްސްގެ މަރާމާތުތައް ބަލައި މަރާމާތު ކުރުވުން.\n3. ހޮސްޕިޓަލްގެ ސާފު ނުސާފު ބެލެހެއްޓުން.\n4. ހޮސްޕިޓަލުން އުކާލަންޖެހޭ މެޑިކަލް ހަޒާޑްސްގެ ގޮތުގައި ހިމެނޭ ހޮސްޕިޓަލް ވޭސްޓްސް އިންސިނެރޭޓްކޮށް ނައްތާލާތޯ ބަލައި އެފަދަ ކުނިބުނި ނައްތާލުން.\n5. ބިދޭސީ މުވަޒަފުންގެ އެކަމަޑޭޝަންގެ ކަންތައްތައް ހަމަޖެއްސުން.\n6. ސެކްޝަންގައި މަސައްކަތް ކުރައްވާ މުވަޒަފުންގެ މަސައްކަތްތައް ބަލައި ސުޕަވައިޒުކުރުން.\n7. މެއިންޓެނަންސް މަސައްކަތަކާ ގުޅިގެން އިދާރީގޮތުން ކުރަންޖެހޭ އެންމެހާ މަސައްކަތްތައް ކުރުން.\nމެއިންޓެނަންސްގެ ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއި، މަޤާމުގެ މަސައްކަތުގެ ދާއިރާއެއްގައި2އަހަރުދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nމެއިންޓެނަންސްގެ ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައިވުން. ނުވަތަ\nމެއިންޓެނަންސްގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއި، ގުޅުންހުރި އެހެން ދާއިރާއަކުން ލެވެލް4ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\nސިވިލް ސަރވިސްގެ ގަވާއިދުގައިވާ ގޮތުގެ މަތިން މަސައްކަތްތަށް ނުކުންނަ ކޮންމެ ދުވަހަކަށް ރިސްކް އެލަވަންސް.\n- ދެންނެވިފައިވާ މުއްދަތުގެ ފަހުން ހުށަހެޅޭ އެޕްލިކޭޝަންތައް ބަލައިނުގަނެވޭނޭ ވާހަކަވެސް ދަންނަވަން.\n- މަޢުލޫމާތު ސާފުކުރައްވަން ގުޅުއްވާނެ ނަންބަރަކީ 6660645 އެވެ.


Ras Online - ކޮޕާ އެމެރިކާ: މިފަހަރު ބްރެޒިލާއި އާޖެންޓީނާގެ ފައިނަލެއް\nކޮޕާ އެމެރިކާ: މިފަހަރު ބްރެޒިލާއި އާޖެންޓީނާގެ ފައިނަލެއް\nއަހުމަދު ޔާމިން7ޖުލައި 2021 - 8:59\nމިރޭގެ މެޗްގައި މެސީ (މަތީގައި) އަށް ޓެކުލް ކުރަނީ\nދެކުނު އެމެރިކާގެ ގައުމުތަކުގެ މެދުގައި ކުޅޭ އެންމެ ޝަރަފްވެރި ކޮޕާ އެމެރިކާ ފުޓުބޯޅަ މުބާރާތުގެ ފައިލުގައި ވަރުގަދަ ބްރެޒިލް އާއި، އާޖެންޓީނާ ބައްދަލުކުރަން ޖެހިއްޖެއެވެ.\nބުރެޒިލްގެ އެސްޓަޑިއޯ ނަސިއޮނާލްގައި މިއަދު ހެނދުނު 6:00 ގައި ކުޅުނު ސެމީ ފައިނަލްގެ ދެވަނަ މެޗު އާޖެންޓީނާ ކާމިޔާބު ކުރީ ޕެނަލްޓީ ޖަހައިގެން 3-2 އިން ކޮލަމްބިއާގެ މައްޗަށް ކުރި ހޯދައިގެންނެވެ. އިއްޔެ ކުޅެވުނު ސެމީ ފައިނަލްގެ މެޗު ކާމިޔާބުކޮށް ބްރެޒިލް ވަނީ ފައިނަލުން ޖާގަ ހޯދާފައެވެ.\nމިއަދުގެ މެޗުގެ ފުރިހަަމަ ވަގުތު ހަމަވިއިރު، ކޮލަމްބިއާ އާއި އާޖެންޓީނާ އޮތީ 1-1 އިން އެއްވަރުވެފަ އެވެ. މެޗްގެ ފުރަތަމަ ގޯލް ޖަހާ ލީޑު ނެގީ އާޖެންޓީނާ އިންނެވެ. މިގޯލް އެޓީމަށް ކާމިޔާބުކޮށްދިނީ ލަޓާރޯ މާޓީނޭޒް އެވެ. ކޮލަމްބިއާ އަށް ނަތީޖާ ހަމަހަމަ ކޮށްދިނީ ފަހު ހާފްގައި ލުއިސް ޑިއާސް އެވެ.\nނަތީޖާ ނެރުމަށް ކުރިއަށް ގެންދިޔަ ޕެނަލްޓީ ޝޫޓްއައުޓް ގައި އާޖެންޓީނާގެ ގޯލްކީޕަރު އެމިލިއާނޯ މާޓީނޭޒް ވަނީ ކޮލަމްބިއާ އިން ފޮނުވާލި ފަސް ޕެނަލްޓީގެ ތެރެއިން ތިން ޕެނަލްޓީ މަތަކޮށްފަ އެވެ. އަދި އާޖެންޓީނާއިން ވަނީ3ޕެނަލްޓީ ކާމިޔާބު ކޮށްފައެވެ. ކޮލަމްބިއާ އަށް ކާމިޔާބު ކުރެވުނީ2ޕެނަލްޓީއެވެ.\nއާޖެންޓީނާ ކޮޕަ އެމެރިކާ ފައިނަލުގައި އެންމެ ފަހުން ކުޅުނީ 2016 ވަނަ އަހަރު އެވެ. އެޓީމަށް އެންމެ ފަހުން ކޮޕަ އެމެރިކާ ކާމިޔާބުކުރެވުނީ 1993 ވަނަ އަހަރު އެވެ. ބްރެޒިލާ ދެކޮޅަށް އެންމެ ފަހުން އާޖެންޓީނާ ކޮޕަ އެމެރިކާ ފައިނަލެއްގައި ކުޅުނީ 2007 ވަނަ އަހަރު އެވެ. ބްރެޒިލް އާއި އާޖެންޓީނާ ބައްދަލުކުރާ ފައިނަލް މެޗު އޮންނާނީ އަންނަ ހޮނިހިރު ދުވަހުއެވެ.


SunOnline: MDP ge leadership aa dhekolhah mi libunee bodu kaamiyaabee eh: Akram\nއެމްޑީޕީގެ ލީޑާޝިޕާ ދެކޮޅަށް މި ލިބުނީ ބޮޑު ކާމިޔާބީއެއް: އަކްރަމް\nމުއާވިޔަތު އަންވަރު 26 Sep 2021, 09:11\nއެމްޑީޕީގެ ގައުމީ މަޖިލީހުގެ މާލޭ ދާއިރާގެ ރައީސް ކަމަށް ވާދަކުރެއްވި އަކުރަމް ކަމާލުއްދީން ---\nވެރިކަން ކުރާ ކޯލިޝަނުގެ މައި ޕާޓީ އެމްޑީޕީގެ ލީޑާޝިޕާ ދެކޮޅަށް ވާދަކޮށް ބޮޑު ކާމިޔާބީއެއް ލިބިއްޖެ ކަމަށް މާލޭ ދާއިރާގެ ރައީސްކަމުން ބަލިވެވަޑައިގަތް އަކްރަމް ކަމާލުއްދީން ވިދާޅުވެއްޖެއެވެ.\nހައުސިން މިނިސްޓްރީގެ ސްޓޭޓް މިނިސްޓަރުކަން ވެސް ކުރައްވަމުން ގެންދަވާ އަކްރަމާ ވާދަކުރައްވައި މާލޭ ދާއިރާގެ ރައީސްގެ ގޮނޑި ކާމިޔާބު ކުރެއްވީ މާލޭގެ ކުރީގެ މޭޔަރު ޝިފާ މުހައްމަދެވެ.\nއެކަމާ ގުޅޭ ގޮތުން 'ސަން'އާ ވާހަކަ ދައްކަވަމުން އަކްރަމް ވިދާޅުވީ އިންތިހާބު އެންމެ އިންސާފުވެރިކަމަށް ގަބޫލު ނުކުރައްވާ ކަމަށެވެ. އަދި ވޯޓުލަމުން ދިޔައިރު މަރުކަޒުތަކުގެ ތެރޭގައި ވެސް އޭނާއާ ދެކޮޅަށް ކެމްޕެއިން ކޮށްފައިވާ ކަމަށެވެ.\n"އަޅުގަނޑު އަސްލު ކާމިޔާބުވެއްޖެ. އެއީ އަޅުގަނޑު އެކަނި ހުރީ. މުޅި ޕާޓީގެ ލީޑާޝިޕާއި މަޖިލިސްގެ މާލޭގެ އެންމެ މެންބަރެއް ފިޔަވައި އެންމެން ވެސް ތިބީ އަޅުގަނޑާ އިދިކޮޅަށް،" އަކްރަމް ކަމާލުއްދީން ވިދާޅުވިއެވެ.\nއެމްޑީޕީގެ ލީޑާޝިޕްގެ ގޮތުގައި އަކްރަމް ފާހަގަ ކުރެއްވީ އެ ޕާޓީގެ ރައީސް އާއި ޗެއާޕާސަންގެ އިތުރުން ނައިބު ރައީސެވެ.\nއިދިކޮޅުން އެންޓި ކެމްޕެއިން ކުރި ނަމަވެސް އަކްރަމްގެ ކެމްޕެއިން ޓީމުން އެފަދަ ކަމެއް ކޮށްފައި ނުވާނެކަން އޭނާ ފާހަގަކުރެއްވި އެވެ. އަދި ވިދާޅުވީ، އިދިކޮޅު ކެނޑިޑޭޓް އޭނާއާ ދެކޮޅަށް ޕަބްލިކް ޓީވީގައި ވެސް އެންޓި ކެމްޕެއިން ކުރައްވާފައިވާ ކަމަށެވެ.\nމީގެ އިތުރުން އިންތިހާބުން ނާކާމިޔާބުވި ނަމަވެސް އޭނާ އެމްޑީޕީއާ ދުރަށް ވަޑައިނުގަންނަވާނެ ކަމަށް އަކްރަމް ވިދާޅުވިއެވެ. އަދި އެމްޑީޕީއާ އެކު ކުރިއަށް ގޮސް އެ ޕާޓީގެ އަޑު ކެނޑުނަ ނުދިނުމަށް މަސައްކަތް ކުރައްވާނެ ކަމަށްވެސް އޭނާ ވިދާޅުވިއެވެ.\nއެމްޑީޕީގެ ލީޑާޝިޕުން އަކްރަމާ ދެކޮޅަށް މަސައްކަތްކޮށްފައިވާކަމަށް އޭނާ ތުހުމަތުކުރައްވާއިރު، އެޕާޓީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެފައިވަނީ އެމަނިކުފާނު ތާއިދު ކުރައްވާނީ ބަރުލަމާނީ ނިޒާމަށް ތާއިދު ކުރައްވާ ކެނޑިޑޭޓުންނަށް ކަމަށެވެ.\nއެމްއެންޕީގެ ޕީޖީ ގުރޫޕުގެ ލީޑަރަކަށް ރިޔާޒް\nމެމްބަރު އަލީ އާޒިމް\nޗައިނާއަށް ލޯނު ނުދައްކާ ހޭދަކުރަންވީ ތިމާވެށީގެ ކަންކަމަށް\nގުޅިގެން ގާނޫނު އަސާސީ އިސްލާހު ކުރުން މުހިންމު: ނަޝީދު


އަންވަރު އިބްރާހީމް 18 December 2018, 16:47\nދުވަސްކޮޅެއް ފަހުން ލައްވާލީ ހީނުކުރާ ކަމެކެވެ. އަހަރެންނަށް އައީ ހުށަހެޅުމެކެވެ. ލޯބީގެ ހުށަހެޅުމެކެވެ. ކިޔަވައިދެމުން ދިޔަ ކުލާހުގެ ދަރިވަރެއްގެ ހުށަހެޅުމެކެވެ. ދަރިވަރެކޭ ބުނި ނަމަވެސް އެއީ މީހެކެވެ. އަހަރެންނާ ދާދި އެއް ޢުމުރެއްގެ މީހެކެވެ. ރީތި ދޮން މީހެކެވެ. ހިތްކިޔާ ކަހަލަ ގޮތެއް ހުންނަ މީހެކެވެ. އެއީ ސާދުނާއެވެ.\nސާދުނާގެ ފުރަތަމަ ފެނިލުމުން ހިތަށް މާބޮޑު އަސަރުތަކެއް ނުކުރިޔަސް ފެންނަ ކޮންމެ ފަހަރަކުމެ، އަހަރެންނަށް ބަލައިގޮތާއި ވާހަކަދައްކާ ގޮތުން ޝައްކުގެ ނަޒަރު އޭނާއަށް ސީދާ ކުރެވުނެވެ. ދުވަސްތައް މާޒީވަމުން ދިޔަ ވަރަކަށް އެކަން ޔަގީނާ ގާތަށް ދިޔައެވެ.\nއެއްދުވަހެއްގެ ކުލާސް ގަނޑި ނިންމާލި ވަގުތެވެ. ސާދުނާ މަޑުކުރީ އެސައިންމަންޓެއްގެ މަޢުލޫމާތު އޮޅުންފިލުވާލާށެވެ. އޭރު ކުލާހުގެ ދެން ތިބި ކުދީން ކުލާހުން ނުކުމެއްޖެއެވެ. އަހަރެންނާ ސާދުނާ އެކަނިވެއްޖެއެވެ. އޭނާ އުޅުނު ގޮތާއި ވާހަކައިގެ ރާގު ހުރި ގޮތުން ކުޑަކޮށް ހިނިވެސް އައެވެ. އޭނާ އަހަރެންނަށް ބަލާވަރުން އުނދަގޫ ވެސް ވިއެވެ.\nވާހަކަތަކުގެ ތެރެއިން ސާދުނާ ފުރުޞަތު ހޯދިއެވެ. އެ ފުރުޞަތު ހޯދާފާނެތީ ވާހަކައިގެ ރާގު އަހަރެން ބަދަލުވެސް ކުރީމެވެ. ނަމަވެސް އޭނާ އެއަށް ވުރެ ހުށިޔާރެވެ.\nއަހަރެން ދެކެ ލޯބިވާ ވާހަކަ އޭނާ ހާމަކުރިއެވެ. އަހަރެންނަށް ހީވީ ފައިދަށުން ބިންގަނޑުން ދެމިގެން ހެނެވެ. ދަރިވަރަކު އެގޮތަށް ލޯބި ހުށަހަޅާފާނެކަމަކަށް އަހަރެންނަކަށް ގަބޫލެއް ނުކުރެވުނެވެ. އެއަށް ވުރެ ބޮޑަށް ސީދާ ކުލާހުގައި ހުރެ އެގޮތަށް ލޯބި ހުށަހެޅުމުން އެކަން އަހަރެންނަކަށް ބަލައެއް ނުގަނެވުނެވެ.\n"ހަގީގަތުގައި ވެސް އަހަރެން ވަރަށް ލޯބިވޭ. އަހަރެންނަށް ޖަވާބެއް ދޭނެކަމަށް އުންމީދުކުރަން" ޖެހިލުންވުމެއް ނެތް ކެރުމާއެކު ސާދުނާ ބުނި އެންމެ ފަހު ޖުމުލަ، އިރުތަކެއް ވަންދެން ކަންފަތުގައި ގުގުމަމުން ދިޔައެވެ. އަހަރެންނަށް ހުރެވުނީއެވެ. ބުނާނެބަހެއް ދުލަކަށް ނައިސްގެންނެވެ. ހަދާނެ ގޮތެއް ނުވިސްނިފައެވެ.\nއަހަރެން ކިޔަވައިދޭ ކުލާހުގައި އަހަރެންގެ މޭޒުކައިރީ ހުރެ އަހަރެންނަށް ލޯބި ހުށަހެޅުމަށް ފަހު ސާދުނާ ނުކުތެވެ. ހިތުގައި ހުރި އިހުސާސްތައް ވެސް ނުކުތީ އެހިސާބުންނެވެ. އަމިއްލަ ނަފުސާ މެދު ވިސްނާ ލެވުނީވެސް އެއަށް ފަހުއެވެ. އަހަރެންނަކީ ޓީޗަރެކެވެ. ޓީޗަރަކާ ދަރިވަރަކާ ދެމެދު އޮންނާނީ ވަކި ކަހަލަ ގުޅުމެކެވެ. އެ ގުޅުން މާ ގާތްވެއްޖެނަމަ ކޮންމެ ކަމެއްވެސް ކުރަން ކެރިދާނެއެވެ. ކޮންމެ ފަދަ ގޮތެއް ވެސް ހަދާފާނެއެވެ. ކޮންމެ ފަދަ ވާހަކައެއްވެސް ދައްކަފާނެއެވެ. އަހަރެންގެ ޒަމީރު އަހަރެންގެ ހިތަށް ބާރު ފޯރުވިއެވެ. އެކެރުމަށް ތަޢުރީފު ކުރާކަށް ހިތް ބޭނުމެއް ނުވިއެވެ. އެ ހުށަހެޅުމަށް އާނބަސް ބުނާކަށް ހިތެއް ނޭދުނެވެ. އަހަރެން ވިސްނީމެވެ. އަންހެނުންނާ އެކަން ހިއްސާކުރީމެވެ. ދެން ހަދާނެ ގޮތަކާމެދު ޚިޔާލުބަދަލުކުރީމެވެ.\nފަހުން ފަހުން އަހަރެން އުޅުނީ ވަރަށް ވިސްނައިގެންނެވެ. ސާދުނާގެ ހުށަހެޅުންތަކަށް އަހަރެން ފުރަގަސް ދިނީމެވެ. އޭނާ ދިން ދައުވަތު ތަކަށް ނޫނެކޭ ބުނީމެވެ. އެތައް ގޮތަކުން އަހަރެންނަށް ގުޅުމަށް އޭނާ މަސައްކަތް ކުރިއެވެ. ނަމަވެސް އެ ފުރުޞަތުތައް ފަހިވިޔަކަ އަހަރެން ނުދެމެވެ.\nއަހަރުގެ އިމްތިހާނު ފެށި ޕޭޕަރުތައް އަހަރެން އަތަށް އެރިއެވެ. މާކުކުރުމުގެ މަސައްކަތް އަހަރެން ފެށިމެވެ. ސާދުނާގެ ކިބައިން މިންޖުވާ ކަމުގެ ހިތްހަމަ ޖެހުން ލިބިގަތީމެވެ.\nމާކުކުރަމުން ދިޔަ ޕޭޕަރުން ލިބުނީ ހައިރާންކަމެވެ. އޭގައި ލިޔެފައި އޮތީ ސިޓީއެކެވެ. ލޯބީގެ ސިޓީއެކެވެ. އަހަރެންނަށް ލިޔެފައިވާ ސިޓީއެކެވެ.\n"އަހަރެންނަށް ޖަވާބެއް ދޭށެވެ. އަހަރެން މިވާ ލޯތްބަށް އާއެނކޭ ބުނާށެވެ. އަހަރެން މި ސިޓީ މި ލިޔަނީ މި ސިޓީ ކިޔާނެކަން ޔަގީންވާތީއެވެ. އެ ނޫން ގޮތަކަށް ނާޝިދަށް މެސެޖު ރައްދު ނުވީތީއެވެ. މި ޕޭޕަރުން ސުމެއް ލިބުނަސް އަހަރެންނަށް ވަރިހަމައެވެ. މި ޕޭޕަރުން ލިބޭ މާކުހަށް ވުރެ އަހަރެންނަށް މުހިންމީ ތިޔަ ލޯތްބެވެ. ތިޔަ ރީތިކަމާއި ތިޔަ ސާދާކަމެވެ. ހަގީގަތުގައި ވެސް އަހަރެން ވަރަށް ލޯބިވެއެވެ. އަހަރެންގެ މިހުށަހެޅުން ގަބޫލުކުރާށެވެ. މިކަން ގަބޫލު ނުކުރާނަމަ ދެން ހަދާނެ ގޮތް އެނގޭނީ އަހަރެންނަށެވެ." ޕޭޕަރުގައި ލިޔެފައިވާ ސިޓީން އަހަރެންނަށް ވެރިވީ ހިތްހަމަ ނުޖެހުމެވެ. ނުތަނަވަސް ކަމާއި ފޫހިކަމެވެ. އަހަރެންނާ ހެދި ދީވާނާ ވިޔަސް އެއީ ބޮޑުވަރެވެ. އެއީ ލޯބިކަމަކަށް އަހަރެންނަކަށް ގަބޫލެއް ނުކުރެވުނެވެ.\nއެ ޕޭޕަރަށް އަހަރެން ދިނީ ސުމެކެވެ. ކޮށްފައިވާ އެއްވެސް ސުވާލަކާ ގުޅުމެއް ނެތް ޖަވާބެއް ދިނީތީއެވެ. އެ ވަރަކުން އަހަރެން ނުނިންމަމެވެ. އޭނާ އޮފީހަށް ހާޒިރުކުރީމެވެ. އެހެން ދާރިސުންގެ ކުރިމަތީ އޭނާ ބަހައްޓައި އެ ލޯތްބަށް ނޫނެކޭ ވެސް ބުނީމެވެ. އޭނާ އަހަރެންދެކެވާ ލޯތްބަށް ވެސް ސުމެއް ދިނީމެވެ. ފޮނުވާފައިވާ ސިޓީގެ ޖަވާބު ވެސް އަނގަބަހުން ދިނީމެވެ. އަހަރެންނަކީ މީހެއްގެ ފިރިއެކެވެ. އަހަރެންގެ ހިތްވަނީ އެހެން މީހަކަށް ދެވިފައެވެ. އެ ހިތުން އެހެން ފަރާތަކަށް ދޭނެ ލޯތްބެއް ނެތެވެ. އެއަށްފަހު އޭނާ ފޮނުވާލީމެވެ. މިއީ އަހަރެންގެ އަތުން ސުމެއް ދިން ހަމައެކަނި ޕޭޕަރެވެ. އެ ސުމަކުން މީހަކު ހިތުގައި ޖެހުނަސް އަހަރެންނަށް ލިބުނީ ހިތްހަމަ ޖެހުމެކެވެ. ހަޔާތަށް ލިބުނީ އިތުރު އުފަލެކެވެ. އަންހެނުންގެ ގާތަށް ވެސް އައީ ހިންޏެވެ.


Mihaaru3aharu: Fas enburi belumeh nethi kuriyah | Mihaaru\n"މިހާރު" ތިން އަހަރު: ފަސް އެނބުރި ބެލުމެއް ނެތި ކުރިއަށް\n"މިހާރު"ގެ ނޫހާއި ވެބްސައިޓް ލޯންޗު ކުރުމުގެ ހަފުލާގައި، ނޫހުގެ ފުރަތަމަ އަދަދު މީހަކު ބަލަނީ -- ފައިލް ފޮޓޯ: މިހާރު\n24 މެއި 2019 - 09:01\nމާޗް 31، 2016 ގެ މެންދުރު ސިވިލް ކޯޓުން އެ ހުކުމް އައިއިރު ދުވަހު ނޫސް "ހަވީރު"ގެ ނިއުސް ރޫމް އޮތީ ވަރަށް ބިޒީކޮށެވެ. ކޯޓުގައި އެ މައްސަލަ ހިނގަމުން ދިޔައިރު، އެފަދަ އަމުރަކާ ކުރިމަތިލާން ޖެހިދާނެއެކޭ އެއްވެސް ނޫސްވެރިއަކު، އަދި "ހަވީރު"ގެ މެނޭޖްމަންޓުން ކުޑަކޮށް ވެސް ހީކޮށްފައެއް ނެތެވެ. އެކަމަކު ސިވިލް ކޯޓުގެ އަމުރާ އެކު، "ހަވީރު"ގެ މަސައްކަތް ވަގުތުން ހުއްޓާލަން ޖެހުނެވެ. އެ ދުވަހު ގޭގައި ހުންނަވައި، ހަވީރުގެ ޗެއާމަން ޑރ. މުހަންމަދު ޒާހިރު ހުސެއިން ކުރެއްވި ފޯން ކޯލަކާ އެކު "ހަވީރު"ގެ ދޮރުތައް ބަންދުވި އެވެ. އެއާ އެކު "ހަވީރު"ގެ 75 ވަރަކަށް މުވައްޒަފުން ނުކުމެގެން ދިޔައީ ކަރުނަ އޮއްސަމުންނެވެ. އޭގެ ތެރޭގައި އެތާނގައި މެދުނުކެނޑި މަސައްކަތް ކުރާތާ 20-25 އަހަރު ވެފައިވާ އެތައް މުވައްޒަފުންނެއް ހިމެނެ އެވެ.\n"މިހާރު"ގެ ބައެއް ނޫސްވެރިން މީގެ ތިން އަހަރު ކުރިން ނިއުސްރޫމްގައި-- ފައިލް ފޮޓޯ: މިހާރު\n"މިހާރު"ގެ ޚިޔާލާއި ނޫސްވެރިކަން ދިފާއުކުރުން\nއޭގެ ފަހުން ދެން އައީ ސިވިލް ކޯޓުގެ ހުކުމެކެވެ. އެ ހުކުމް އަމާޒުކުރީ ހަމައެކަނި "ހަވީރު"ގެ މިލްކުވެރިކަމަކަށް ނޫނެވެ. ހުރިހާ މުވައްޒަފުންނަށް މަސައްކަތްކުރުމުގެ ހައްގު ވެސް ނިގުޅައިގަތީ އެވެ. ހުކުމުގައި އޮތީ "ހަވީރު" ނޫން އެހެން މީޑިއާއެއްގައި ދެ އަހަރު ވަންދެން މަސައްކަތް ނުކުރެވޭ ގޮތަށެވެ.\nއެކަމަކު އެ ނޫސްވެރިން އަމިއްލަ ގޮތުން ނިންމީ، ކޮންމެވެސް ސިފައެއްގައި ނޫސްވެރިކަން ކުރިއަށް ގެންދިއުމަށެވެ. އެކަމަށް އަމަލީ ގޮތުން އެންމެ ބޮޑު ހިތްވަރެއް ދެއްވީ ޑރ. ޒާހިރުގެ ދަރިކަލުން އަދި "މިހާރު"ގެ އެގްޒެކެޓިވް ޑައިރެކްޓަރު/ސީއީއޯ ވާއިލް ޒާހިރު ހުސެއިން އެވެ.\n"ހަވީރު" ގެ މަސައްކަތް ހުއްޓާލުމާ ގުޅިގެން އެ ނޫހުގެ މުވައްޒަފުންނާ އެކު ވާއިލް ބޭއްވެވި ބައްދަލުވުމެއްގައި ގުރޫޕް ފޮޓޯއެއް ނަންގަވަނީ.\nއެ ހިސާބުން އާ ނޫހެއް އުފެއްދުމުގެ ޚިޔާލު އައިސް، އެކަމަކު ނަމެއް ނެތި، އަދި އެއްވެސް އެހެން ވަސީލަތެއް ވެސް ނެތި އެ މަސައްކަތްތައް ވާއިލްގެ ގޭގެ ސިޓިން ރޫމްގެ ތަޅުންގަނޑު މަތީގައި ތިބެގެން ކުރަން ފެށި އެވެ. އޭރު "ހަވީރު"ގެ ހުރިހާ މުވައްޒަފުން ބައިވެރިވާ ގޮތަށް މީޓިންތައް ކުރިއަށް ގޮސް، އާޚިރުގައި އާ ނޫހެއްގެ ބިންގާ އެޅި އެވެ. ފިސާރި ޖޯޝުގައި ތިބެގެން، ނޫހުގެ ވެބްސައިޓެއް ހެދުމާއި ނޫހަށް ނަން ހޯދުމާއި ނަން ރަޖިސްޓްރީ ކުރުމާއި އިދާރީ ހުރިހާ މަސައްކަތްތައް އެކި ޓީމްތަކަށް ބަހާލި އެވެ. އެ ދުވަހުން އެ ދުވަހަށް ހަދަން ޖެހޭ ޚަބަރުތައް ނޫސްވެރިން ހަދަން ފެށި އެވެ. އެހެންވެ، "ހަވީރު" މެދުކެނޑުމާ ހިސާބުން ފެށިގެން "މިހާރު" އުފެދުމާ ދެމެދު ހޭދަވި ދޮޅު މަހެއްހާ ދުވަހުގެ ތެރޭގައި ހިނގި ހުރިހާ ހަބަރަކާއި ފޮޓޯއެއް ގެއްލުވައި ނުލައި ރައްކާކުރި އެވެ.\n"މިހާރު" ލޯންޗް ކުރުމުގެ ހަފުލާގައި ހުރިހާ މުވައްޒަފުން ފޮޓޯއަކަށް ހުއްޓިލައިގެން -- ފައިލް ފޮޓޯ: މިހާރު\nގޮންޖެހުންތަކާއި ދަތިތައް ގިރާކުރި\n"ހަވީރު"ގެ ގާތްގަނޑަކަށް 35 އަހަރުގެ "ސިކުނޑި" އާއި ވަސީލަތްތަކާއި މާހައުލު ދޫކޮށްލައިފައި، އާ ނޫހެއް ފެށުމަކީ މެނޭޖްމަންޓަށާއި މުވައްޒަފުންނަށް ވެސް އުނދަގޫ ކަމެކެވެ. ނޫސްވެރިކަމަކީ، ހަމައެކަނި ސިކުނޑީގައި ރައްކާކުރެވިފައި ހުރި އެއްޗެއްގެ އިތުރުން ބޮޑު އާކައިވެއް ބޭނުންވާ ކަމަށް ވާއިރު، އެ ހުރިހާ ކަމަކުން މަހުރޫމްވެގެން ތިބެ ސުމެއްގައި ފަށަން ޖެހުން ބޮލުރިހުމަކަށް ވި އެވެ. އެކަމަކު "ހަވީރު"ގެ މުދަލުގެ ތެރެއިން އެންމެ ފަންސޫރެއްހާ ވަރު ވެސް ބޭނުން ނުކޮށް، ވަރަށް ރަނގަޅަށް ރާވާލައިގެން ތިބެމެ، މެއި 24، 2016 ގައި ސެންޓްރަލް ހޮޓަލުގައި "މިހާރު" އުފަންވި އެވެ. އާންމުން އުންމީދުކުރި ވަރުގެ ވެބްސައިޓަކާއި ޗާޕް ނޫހެއް އެރޭ ރާއްޖެ އަށް މަރުހަބާ ކިޔެވެ.\nމިއަދަކީ "މިހާރު"ގެ ތިން ވަނަ އަހަރީ ދުވަހެވެ.\n"މިހާރު"ގެ މެނޭޖްމަންޓުން ނެރޭ "ދޯ" ލޯންޗް ކުރަނީ: ޒުވާނުންނަށް އަމާޒުކޮށްގެން ކޮންމެ ދުވަހަކު "ދޯ" ވެބްސައިޓް އަޕްޑޭޓްކުރޭ -- ފައިލް ފޮޓޯ: މިހާރު\nރާއްޖޭގައި ޗާޕްކޮށްގެން ނެރޭ ހަމައެކަނި ދުވަހު ނޫހަކީ "މިހާރެ"ވެ. ވަރަށް އާދައިގެ ގޮތަކަށް އަމިއްލަ މީހެއްގެ ގޭގައި ހަދާފައި ހުރި ޗާޕްޚާނާއެއްގައި ޗާޕްކުރަން ފެށި ނަމަވެސް "މިހާރު" އެކަން ކުރިއަށް ގެންދަނީ އެއަށް ވުރެ ބޮޑު ޗާޕްހާނާއެއްގަ އެވެ. އެތަނަށް އެންމެ ޒަމާނީ ސާމާނު ހޯދުމުގެ މަސައްކަތް އަންނަނީ ކުރަމުންނެވެ.\nބޮޑެތި ގޮންޖެހުންތަކެއް ދިމާވިޔަސް، އަދި އޭރު ވަރަށް ބޮޑު ބިރުވެރިކަމެއްގައި ތިބެން ޖެހުނަސް، އެ ހުރިހާ ކަމެއް މިހާރު ވަނީ މާޒީއާ އެކުވެފަ އެވެ. ރާއްޖޭގެ މީޑިއާ ތެރޭގައި "މިހާރު" ވަނީ ނުފޫޒު ގަދަ ނަމަކަށް ވެފަ އެވެ.\nތިން އަހަރުގެ ތެރޭގައި ވަރަށް ބޮޑު ކުރިއެރުމެއް\n"މިހާރު" އަށް މިއަދު ތިން އަހަރު ވީ އިރު، މިއީ އެންމެ ނޫހެއް ނޫނެވެ. މި ނޫހުގެ ދަށުން ނުވަތަ މެނޭޖްމަންޓުން އެހެން ދެ ނޫހަކާއި މަޖައްލާއެއް އަންނަނީ ނެރެމުންނެވެ. މުވައްޒަފުންގެ އަދަދު މިވީ ތިން އަހަރުގެ ތެރޭގައި 70 އަށް ވުރެ މައްޗަށް ހިނގައްޖެ އެވެ. ނޫހުގައި މަސައްކަތް ކުރާ ޒުވާނުންގެ އަދަދު އިތުރުވެ ފެސިލިޓީތައް ގާއިމްވެއްޖެ އެވެ.\n"މިހާރު"ގެ މެނޭޖްމަންޓުން ނެރޭ "ދަ އެޑިޝަން" ލޯންޗްކުރުމުގެ ހަފުލާގައި އެ ނޫހުގެ ފުރަތަމަ އަދަދު މީހަކު ބަލަނީ.--ފޮޓޯ: ނިޝާން އަލީ /މިހާރު\nރާއްޖޭގައި އިނގިރޭސިބަހުން ނެރޭ ހަމައެކަނި ދުވަހު ނޫސް "ދި އެޑިޝަން" އުފަންވިތާ އަހަރެއް ވެއްޖެ އެވެ. ޒުވާނުންނަށް އަމާޒުކޮށްގެން "ދޯ" ވެބްސައިޓާއި މަޖައްލާއެއް ނެރޭތާ ދެ އަހަރު ވީ އެވެ. މިއީ، "މިހާރު"ގެ ބެލެނިވެރިކަމުގެ ދަށުން، ވަކި ނިއުސްރޫމްތަކެއް ހަދައިގެން ދުވަހުން ދުވަހަށް އަޕްޑޭޓް ވަމުން އަންނަ ސައިޓްތަކެވެ.\n"މިހާރު" އޮންލައިންގެ ފުރަތަމަ ދުވަހުގެ ފްރޮންޓް ޕޭޖް\nއިޝްތިހާރުތަކަށް ޚާއްސަކޮށް "މިހާރު" ކަނެކްޓްގެ ނަމުގައި ވަކި ވެބްސައިޓެއް ވަނީ ހަދައިފަ އެވެ. އެންމެ ފަހުގެ ޓެކްނޮލޮޖީތަކާ އެކު "މިހާރު"ގެ އެޕްތައް ވަނީ ލޯންޗް ކޮށްފަ އެވެ.\n"މިހާރު" އާއި "މިހާރު"ގެ އެކި ވަސީލަތްތަކަށް ބޭނުންވާ ވީޑިއޯ ކްލިޕްތަކާއި ވީޑިއޯ ޕްރޮގްރާމްތައް ހަދަން "މިހާރު"ގައި ވަކި ވީޑިއޯ ޑިޕާޓްމަންޓެއް އޮވެ އެވެ. ވޭތުވެދިޔަ ތިން އަހަރުގެ ތެރޭގައި އެކި ރަށްރަށަށް ދަތުރުކޮށް ތަފާތު އެކި ވީޑިއޯތައް އާންމުންނާ ހަމައަށް ވަނީ ގެނެސްދީފަ އެވެ.\n"މިހާރު"ގެ އެޑިޓަރު މޫސާ ލަތީފް (ކ) އާއި އެގްޒެކެޓިވް ޑިރެކްޓަރު ވާއިލް (މ)، "މިހާރު އެވޯޑްސް" ހަފުލާގައި "ހަވީރު"ގެ ކުރީގެ ލިއުންތެރިޔާ އިމާދު ލަތީފަށް، ކުޅިވަރުގެ ރޮނގުން ހަނދާނީ ފިލައެއް އަރުވަނީ: "މިހާރު އެވޯޑްސް" އަކީ ވެސް "މިހާރު"ގެ ވަކި ބްރޭންޑެއް -- ފޮޓޯ: މިހާރު\n"މިހާރު"ގެ ވެބްސައިޓަކީ ރާއްޖޭގައި އެންމެ ގިނަ މީހުން ބޭނުންކުރާ އެއް ސައިޓެވެ. މިދިޔަ އަހަރުގެ ޖެނުއަރީން ޑިސެމްބަރުގެ ނިޔަލަށް، އެއް އަހަރުގެ ތެރޭގައި، "މިހާރު"ގެ ޔޫސާގެ އަދަދު ވަނީ ތިން މިލިއަނާ ކައިރިކޮށްފަ އެވެ. ޕޭޖް ވިއުސްގެ އަދަދު ވަނީ 100 މިލިއަން ފަހަނައަޅައިފަ އެވެ. މިއީ މިނިވަން ނޫސްވެރިކަން ދެމެހެއްޓުމާއި ތެދު މައުލޫމާތު ހާމަކުރުމުގައި "މިހާރު"ގެ ޓީމުން ފަސް އެނބުރި ބެލުމެއް ނެތި ކުރަމުން އަންނަ މަސައްކަތްތަކުގެ ނަތީޖާ އެވެ.\n"މިހާރު" ލޯންޗު ކުރުމުގެ ހަފުލާގެ ފޮޓޯ ގެލެރީ\nގަސްދުގައި ބަޔަކު "ހަވީރު" އަށް ހަދާލި ގޮތް ހަނދާނަކުން ފޮހެވިގެންނެއް ނުދެ އެވެ. "މިހާރު" އަކީ އޭގެ ނަތީޖާ އެވެ. ހިތްވަރު އެލުވާނުލައި މިދިއަ ތިން އަހަރު ކުރި މަސައްކަތް މިއޮތީ ކާމިޔާބުގެ އައްސޭރީގަ އެވެ. ދެން ވެސް ފެންނާނީ މިނިވަން، ޒަމާނީ، އަދި ތެދުވެރި ނޫސްވެރިކަމެކެވެ.\nމީޑިއާ ހަވީރު އޮންލައިން ހަވީރު ނޫސްވެރިކަން ނޫސްވެރިން މިހާރު\n20 ކޮމެންޓް, 66 ރިއެކްޝަންސް\nހަވީރުނޫހުގެ އެންމެން ބައިވެރިވެގެން ނެރުނަސް, މިހާރު ނޫހަކީ ހަވީރުނޫހާ ގާތްކުރާވަރުގެ ނޫހަކަށްވެސް ނުވޭ. އެއިރު ހުރިހާކޮޅެއް ފެނޭ. ވަރަށް އަޕްޑޭޓް. އެކަމު މިހާރު ހަމަ ފުދޭވަރަކަށް ވައި. ވަރަށް ބޮޑަށް މިކަމަށް ވިސްނުން ބުއްދިވެރި.\nރަނގަޅުވާހަކައެއް އެމްޑީޕީއަށް ކުރެވުނު ގޯސްކަމެއް މިނޫހުން ނުފެނޭ ޕީޕީއެމް އަށް ކުރެވުނު ރަނގަޅުކަމެއްވެސް ނުފެނޭ\nމިހާރު ނޫހަށް ވަރަށް އުފާވެރި އުފަންދުވަހެއް.\n"މިހާރު" އަކީ ރާއްޖޭގެ ނަންބަރު އެއް ވަނަ. ރައީސް އިބްރާހިމް މުހައްމަދު ސޯލިހް ވިދާޅުވި ފަދައިން ކަމެއް ޔަގީންކޮށްލަން ވަންނަނީ މިހާރު އަށް.\n"މިހާރު" ހުޅުވާލާއިރު، އަހުމަދު ހަމްދޫނާއި ފަޒީނާ އަހުމަދާއި މުހައްމަދު ޔާމީންގެ ސިޔާސީ ހަބަރުތަކުން ހިތްހަމަޖެހުން. އައިމިނަތު ޝިފްލީނާއި އަހުމަދު ސާއިލްގެ އިޖުތިމާއީ ސައިޑުން ހިތަށް ފިނި ކަން. އަހުމަދު އަދުޝަންގެ ލައިފްސްޓައިލުން އުޖާލާކަން. މުހައްމަދު ހަމްދޫނާއި އައްޒާމް އަލީގެ ކުޅިވަރު ހަބަރުތަކުން މުނިފޫހިފިލުވައިދޭ. "މިހާރު" ވަރަށް ބަލަން. ކިޔަން. އަދިވެސް ކިޔާނަން. އެއީ ނަންބަރު 1.\nމަރުހަބާ 'މިހާރު' ޓީމް. މިހާރުގެ ނޫސްވެރިންގެ ކިބައިން އެދޭ ކަމެއް އެބައޮތް. ދިވެހި ބަހުގެ އެކެޑަމީއިން އަލަށް ތައާރަފް ކުރާ ދިވެހި ލަފުޒުތައް، އިނގިރޭސި ލަފުޒުތަކުގެ ބަދަލުގައި، މިހާރުގެ ލިޔުންތަކުގައި ބޭނުން ކުރުން ވަރަށް ބޮޑަށް އެދެން.\nބަހުގެ އެކަޑަމީން ހަދާ ބަސް ބޭނުން ނުކުރުން އެއީ މިހާރު ނޫސް ކަމުދާ ސަބަބަކީ، ބޭކާރު ކަމެއް އެއީ އެޔަށް ވުރެ މާ ރަނގަޅު އާންމު ދިވެހިންގެ ތެރެއިން އުފަންވެ އާންމުންގެ މެދުގައި މަގުބޫލު ވާ ބަސްތައް، އެކަޑަމީން ބަސް ނެހެދިޔަސް އާންމުން ދަނީ ބަސް ބޭނުން ވާވަރަށް ބަސް ހަދަމުން ތިޔަ އެކަޑަމީ އެއް ނޯންނަ އިރުވެސް.\nމިހާރުގެ ކޮންމެ ހަބަރަކާ ރިޕޯޓަކީ، އެއިގަ އުފާވެރިކަމެއް ނުވަތަ ނުތަނަވަސް ކަމެއް އޮތަސް، ލިބޭ ޔަގީންކަމެއް.. ދެން ރައްޔިތުން ކުރަންވީ ކީއްކަން އަންގައިދޭ އަގުހުރި ފިލާވަޅެއް.. ހުރިހާ ލިޔުންތެރީންގެ ފަންނުވެރިކަން ވ މޮޅު.. ތި ބައިގެ އިހްލާސްތެރިކަމަށް ޝުކުރިއްޔާ..\nމިހާރުނޫސް އުފަންވެފައިވަނީ ދުވަހަކުވެސް ގައުމު ނުދެކޭފަދަ ކަނު އަދިރި ގަޑެއްގެ ތެރަށް ފެތިފައިވާ ދުވަސްވަރެއްގަ.. ރައިޓު ޕާސަން އޮން ރައިޓް ޓައިމް.. ރެއާދުވާލު ބިރުވެރި ކަމެއްގަ ތިބި ރައްޔިތުންގެ ހިތްތަކަށް ތަސައްލީ ދިނުމުގަ މިހާރުގެ ދައުރު ބޮޑު.. އެކަނުއަދިރީގެ ބިރުވެރިކަމާ ނާމާން ކައުގެތެރޭން ގައުމު ސަލާމަތްވެ އަމާން އައްސޭރިއަކަށް ވާސިލުކޮށް ކޮށްދެއްވުމަށް، މިހާރުނޫހުންވި މަތިވެރި ގުރުބާނީއަށް ފަށްފަށުން ޝުކުރުދަންނަވަން..\nބްރޭކިންގ ނިއުސް ގެނެސްދިނުން ވަރަށް ދަށުގަ އޮތީ. އެކަން އަވަސްވީމަ މިހާރު 100 ހަަމަ\nމަރުހަބާ 'މިހާރު' ޓީމަށް. ރާއްޖެ ހަލަބޮލިވެ ޒިންމާދާރު ހިތްވަރުގަދަ ނޫސްވެރިން ތަކަކަށް ނުހަނު ބޭނުންވެފަވީ ވަގުތެއްގަ ރާއްޖެޓިވީގެ ނޫސްވެރިންވެސް ދިފާއުކޮށް ނޫސްވެރިކަމުގެ ހުޅުކޮޅު ނިވުނަނުދީ ހިފަހައްޓާލީ ތިޔަޓީމުން. މިހާރުގެ އާޓިކަލްތައް ވެގެންދިޔައީ އޭރުގެ ސަރުކާރަށް ހަންމަތަ ނުކުރެވިދިޔަ ހަމަލާތަކަކަށް، ރައްޔެތުންނަށް ކަމުގެ ހަގީގަތް ފޯރުކޮށްދިން ތެދުވެރިއަކަށް. މިހާރު ގައުމު މިދެކޭ އަމާންކަމާއި ސުލްހަވެރިކަމަކީ 'މިހާރު' ގެވެސް ހިއްސާއެއް\n3 އަހަރުގެ ބުރަމަސައްކަތަށް މިހާރަށް ޝުކުރީޔާ. ދަންނަވަން އޮތީ އެމްޑީޕީ އަދި ރައީސް ސޯލިހަށް ފާޑުކިޔާފައި ކުރާކޮމެންޓް ވެސް ކުރިޔަށްއޮތްާގައި ރަގަޅު ނޫސްވެރިކަމެއް ކުރަންޔާ ޝާއިރުކޮށްދިނުން. މީހާރު ވާގޮތަކީ ނޫހުގެ ކޮމެންޓް ގައިޑްލައިން އާއި ހިލާފު ނުވެވެސް ރައީސް ސޯލިހަށް ނޫނީ މިސަރުކާރަށް ފާޑުކިޔައިފީޔާ އެކޮމެންޓެއް ދަނީ ޑަސްބިމިަށް. އެގެންބޭނުންވަނީ މިގައުމުގައި ތިބެންޖެހެނީ ހުސް އެމްޑީޕީ މީހުންނޫންކަން. މި ޖަހާނެބާ؟


Online shareeathu ge bill faaskohfi\nހާއްސަ ހާލަތްތަކުގައި ވީޑިއޯ ކޮންފަރެންސް މެދުވެރިކޮށް ޖިނާއީ މައްސަލަތަކުގެ މައްސަލަތަކުގެ ޝަރީއަތްތައް ކުރެވޭ ގޮތަށް ޖިނާއީ އިޖުރާއަތުގެ ގާނޫނަށް އިސްލާހު ގެނައުމުގެ ބިލް ރައްޔިތުންގެ މަޖިލީހުން މިއަދު ފާސްކޮށްފި އެވެ.\nއެ ބިލަކީ ގާނޫނު އަސާސީގައި ބަޔާން ކުރާ ކުއްލި ނުރައްކަލުގެ ހާލަތު ނުވަތަ އާންމު ސިއްހަތު ރައްކާތެރި ކުރުމުގެ ގާނޫނުގައި ބަޔާން ކުރާ ސިއްހީ ކުއްލި ނުރައްކަލުގެ ހާލަތު އިއުލާންކޮށްފައިވާ ދަނޑިވަޅުގައި އޮންލައިން ޝަރީއަތް ހިންގުމުގެ އިޖުރާއަތްތައް ހިމެނޭ ބިލެކެވެ.\nބިލު ދިރާސާކުރި މަޖިލީހުގެ ޖުޑީޝަރީ ކޮމިޓީން ބިލަށް ބަދަލުތަކެއް ގެނެސްފައިވެ އެވެ. މަޖިލީހުގެ ތަޅުމުން ބިލު ފާސްކޮށްފައިވަނީ ކޮމިޓީން ބިލަށް ގެނައި ބަދަލުތަކާ އެކީގަ އެވެ.\nބިލު މިހާރު އޮތް ގޮތުން ހާއްސަ ހާލަތްތަކުގައި އޮންލައިން ޝަރީއަތްތައް ކުރިއަށް ގެންދެވޭނީ ވަކި ބާވަތްތަކުގެ އަޑުއެހުންތަކެވެ. އެއީ ބަންދާ މެދު ގޮތެއް ނިންމުމުގެ އަޑުއެހުންތަކާއި އިބްދިތާއީ އަޑުއެހުންތައް ފިޔަވައި އެހެން އަޑުއެހުންތަކެވެ. އެ އަޑުއެހުންތައް ކުރިއަށް ގެންދިއުމުގައި ދައުވާ ލިބޭ މީހާގެ ރުހުން ހޯދަން ވެސް ލާޒިމެވެ.\nއެކަމަކު ކުށަށް އިއުތިރާފްވާ މީހުންގެ މައްސަލަތަކާއި ސިިކުނޑީގެ އުނިކަމެއް ހުންނަ މީހުންގެ މައްސަލަތައް އެއްވެސް ހާލަތެއްގައި ވީޑިއޯ ކޮންފަރެންސްކޮށް ކުރިއަށް ގެންދިއުމަކީ މަނާ ކަމެއް ކަމުގައި ބިލުގައި ބަޔާންކޮށްފައިވެ އެވެ. އަދި ދައުވާ ކުރުމުގެ މުއްދަތާއި އިސްތިއުނާފު ކުރުމުގެ މުއްދަތު އިތުރު ކުރެވޭނެ ކަމަށް ބިލުގައި ބުނެފައިވެ އެވެ.\nރައްޔިތުންގެ މަޖިލިސް ކުއްލި ނުރައްކަލުގެ ހާލަތު ޝަރުއީ ދާއިރާ + ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު ނިއު ނޯމަލް\nކުއްލި ހާލަތުގައި މާލީ ހިސާބާއި އޮޑިޓް ފަސްކުރަން ބިލެއް\nދައުވާ ކުރަން ޖެހޭ މުއްދަތު އިތުރުވާ ގޮތަށް ގާނޫނެއް ގެންނަނީ


މައިކްރޮސޮފްޓް ސާފަސް އަށް ބޮޑެތި ބަދަލުތަކެއް\nމައިކްރޮސޮފްޓަކީ ކޮމްޕިއުޓަރު ހާޑްވެޔާ އާއި ސޮފްޓްވެއާގެ ވިޔަފާރީގައި އެންމެ ނަން ހިނގާ ކުންފުންޏެވެ. މިފަހަކަށް އައިސް މައިކްރޮސޮފްޓުން ނެރުނު ސާފަސް އާއިލާގެ ކޮމްޕިއުޓަރުތަކާއި ލެޕްޓޮޕްތަކަކީ މީހުންގެ ހިތްދަމައިގަންނަ ސިފަތަކެއް ލިބި، އެތައް ބަޔަކު އޭގެ އާ ކުލަތަކަށާއި ރަހަތަކަށް އިންތިޒާރުކުރާ އާއިލާއަކަށްވަނީ ވެފައެވެ.\nމައިކްރޮސޮފްޓް ވިންޑޯޒް 10: ސްޓޯރޭޖް ސެންސް\nމައިކްރޮސޮފްޓް ވިންޑޯޒް 10 ދޭތެރެ ދޭތެރެއިން "އަޕްޑޭޓް"ކޮށް ތަރައްގީކުރެ އެވެ. ވިންޑޯޒް 10 ގައި މިހާރު ހިމަނާފައިވާ "ސްޓޯރޭޖް ސެންސް" އަކީ ވިންޑޯޒް ކޮމްޕިއުޓަރެއް ބޭނުންކުރާ ނަމަ ބޭނުންހިފުން ބުއްދިވެރި ފަސޭހައެކެވެ. ކޮށްދޭ ކަމަކީ، ހާޑް ޑިސްކް ފުރެން ކައިރިވާހެން ވިންޑޯޒް އަށް ހީވާން ފެށުމުން، ބައެއް ފައިލްތައް މައިކްރޮސޮފްޓް...\nވަންޑްރައިވް އެޕްލިކޭޝަނަށް ފިންގާޕްރިންޓް ތަޅު\nމައިކްރޮސޮފްޓް ވަންޑްރައިވް އަކީ ގޫގުލް ޑްރައިވް ކަހަލަ އެޕްލިކޭޝަނެކެވެ. ބޭނުމަކީ ކޮންމެވެސް އެހެން ތަނެއްގައި، އަމިއްލަ ކޮމްޕިއުޓަރު ނޫން ތަނެއްގައި، ފައިލްތައް ރައްކާކުރުމެވެ. މައިކްރޮޮސޮފްޓް ވަންޑްރައިވް ބޭނުންކުރާ މީހުންނަށް މައިކްރޮސޮފްޓް ސާވާތަކެވެ. ގޫގުލް ޑްރައިވް ބޭނުންކުރާ މީހުންނަށް ގޫގުލް ސާވާތަކެވެ.\nމައިކްރޮސޮފްޓް ސާފަސް އަގު ހެޔޮކޮށްލަނީ\nމިވަގުތު ބާޒާރުގައި ވިއްކަންހުރި ޓެބްލެޓްތަކުގެ ތެރެއިން އެންމެ ގިނަ ބަޔަކު ހިތް ކިޔާ އެއް ބާވަތަކީ މައިކްރޮސޮފްޓްގެ ޓެބްލެޓްތަކެވެ. މައިކްރޮސޮފްޓްގެ ސާފަސް ޓެބްލެޓްތަކަކީ ގެންގުޅެން ފަސޭހަވުމާއި ބެޓެރީ ބާރާއި އަޑުމަޑުކަމަށް ނަން ހިނގާ އެއްޗެކެވެ.\nމައިކްރޮސޮފްޓް އެންޑްރޮއިޑް މާކެޓަށް\nމައިކްރޮސޮފްޓް މަރުކާގެ އެންޑްރޮއިޑް ފޯނެއް ދާދި އަވަހަށް ފެނިދާނެ އެވެ. މި ވާހަކަތައް މިހާރު ވަނީ އިންޓަނެޓަށް ތިލަވެފަ އެވެ. މި ބުނީ ހަމަ ރަނގަޅަށެވެ. މައިކްރޮސޮފްޓް މަރުކާގެ ވިންޑޯޒް ފޯނެއް ނޫނެވެ. އެންޑްރޮއިޑް ފޯނެކެވެ.\nމައިކްރޮސޮފްޓް ސާފާސް ފޯނަށް އެލްޖީ ޑިސްޕްލޭ\nމައިކްރޮސޮފްޓް ސާފަސް ފޯނެއްގެ ވާހަކަ އަނެއްކާ ވެސް ދެކެވެން ފަށައިފި އެވެ. ވިންޑޯޒް ފޯނުތައް ހުއްޓާލުމަށް ފަހު، ސްމާޓްފޯން މާކެޓަށް ވަނުމަށް މައިކްރޮސޮފްޓުން ސާފަސް ފޯނު އުފައްދާނެ ކަމަށް ކުރިން ވެސް ވަނީ ވާހަކަ ދެކެވިފަ އެވެ. ނަމަވެސް، ސާފަސް ފޯނާ ބެހޭ ގޮތުން އަޑެއް ބަޑެއް ނުއިވި، ގިނަ ދުވަސްތަކެއް ވުމަށް ފަހު، އަނެއްކާ ވެސް މި...\nއޮފީސް 365 އަށް ޕީޑީއެފް ސަޕޯޓް\nމައިކްރޮސޮފްޓް އޮފީސް 365 ވެބް އެޕްލިކޭޝަންތަކުގައި ޕީޑީއެފް ސަޕޯޓް ގާއިމުކުރުމަށް އަޑޯބީން އެބަ މަސައްކަތްކުރެ އެވެ. މިއީ އޮފީސް 365 ބޭނުންކުރާ މީހުންނަށް ވަރަށް ބޭނުންތެރި ޚިދުމަތަކަށް ވާނެ އެވެ.\nމައިކްރޮސޮފްޓުން ގިޓްހަބް 7.5 ބިލިއަނަށް ގަނެފި\nމިދިޔަ ހަފުތާ ނިމިގެން ދިޔައީ، ޑިވެލޮޕަރުންނާއި ސޮފްޓުވެއާ އުފައްދާ ކުންފުނިތަކުގެ މެދުގައި މަގުބޫލު ޖަގަހައެއް ކަމަށްވާ ގިޓްހަބު ގަތުމަށް މައިކްރޮސޮފްޓުން ފާރަލަމުން އަންނަ ކަމުގެ އަޑުތަކާ އެކު އެވެ.\nމައިކްރޮސޮފްޓް ސާފަސް ފޯން، އަދިވެސް ފުރިހަމަނުވޭ\nސްމާޓްފޯން މާކެޓްގައި މައިކްރޮސޮފްޓްގެ ނަން ހިފަހައްޓައިދޭ ވަރުގެ ފޯނެއް ނެތެވެ. އެކަން ނުވެގެން އުޅެނީ އެ މީހުންގެ ވިސްނުން ހުރި ގޮތުންނެވެ. މައިކްރޮސޮފްޓް ބޭނުންވަނީ، ޑިވައިސްތަކުގެ މެދުގައި ބޭނުންކުރެވޭ އޮޕަރޭޓިން ސިސްޓަމަކަށް، ވިންޑޯޒް 10 ހަދާށެވެ. އެކަމެއް ނުވި އެވެ.\nމައިކްރޮސޮފްޓް ސްޓޯރުން އިންސްޓަގްރާމް ބޭރުކޮށްލައިފި\nމައިކްރޮސޮފްޓް ސްޓޯރުން އިންސްޓާގްރާމް ބޭރުކޮށްލައިފި އެވެ. އެކަމަކު އެއީ އެ އެޕްލިކޭޝަންގައި މައްސަލައެއް އުޅޭތީއެއް ނޫނެވެ. އިންސްޓަގްރާމަކީ ފޭސްބުކް މެނޭޖްމަންޓުން ހިންގާ އެޕްލިކޭޝަނަކަށް ވާތީއެއް ވެސް ނޫނެވެ. ސްމާޓްފޯން މާކެޓްގައި މައިކްރޮސޮފްޓަށް ލިބުނު ޖާގަ ދެމެހެއްޓުމަށްޓަކައި، ތަމްސީލުކުރާނެ ވިންޑޯޒް ފޯނެއް...\nމައިކްރޮސޮފްޓުން ވިންޑޯޒް ޑިފެންޑާ ބާރުވެރިކުރަނީ\nމައިކްރޮސޮފްޓް ވިންޑޯޒް 10އާ އެކު ބަންޑެލިކުރެވިގެން، ބޭނުންކުރާ މީހުންނާ ހަމަ އަށް އަންނަ އެންޓިވައިރަސް ސޮފްޓްވެއާ، "ވިންޑޯޒް ޑިފެންޑާ" އަށް އާ ފީޗާތަކެއް އިތުރުކުރަން އުޅޭ ކަމަށް ބުނާތީ އިވިއްޖެ އެވެ. މައިކްރޮސޮފްޓުން ބުނި ގޮތުގައި، ވިންޑޯޒް 10އާ ގުޅުމެއް ނެތް އަދި ބޭނުންކުރާ މީހުންނަށް ވެސް ފައިދާއެއް ނެތް ސޮފްޓްވެއާ...\nއޮފީސް 2019 ހަމައެކަނި ވިންޑޯޒް 10 އަށް\nމި އަހަރު މެދާ ހިސާބުގައި، އޮފީސް 2019 މާކެޓަށް ނެރޭނެ އެވެ. މައިކްރޮސޮފްޓުން އެހެން ބުނެފި އެވެ. އޮފީސް 2019 ބޭނުންކުރާ މީހުންނާ ހިސާބަށް އެ އަންނައިރު އޮތް ހިތާމަ އަކީ، އެއީ ހަމައެކަނި ވިންޑޯޒް 10 ގައި ހިންގޭ އެޕްލިކޭޝަން ބަންޑެއްޔަކަށް ވުމެވެ. އެއީ މި ވަގުތަށް އޮތް އުސޫލު ކަމަށް މައިކްރޮސޮފްޓުން ކަށަވަރުކޮށްދެ އެވެ.


ޕެންޝަން އޮފީހުގެ ބޭނުމަށް ބިލްބޯޑުގައި އިސްތިހާރު ކޮށްދޭނެ ފަރާތެއް ހޯދުމާ ބެހޭ\nއަންދާސީ ހިސާބު ހުށަހެޅުއްވުމުގެ ފުރުޞަތު\n"ޕެންޝަން އޮފީހުގެ ބޭނުމަށް ބިލްބޯޑުގައި އިސްތިހާރު ކޮށްދޭނެ ފަރާތެއް ހޯދުމާ ބެހޭ"\nޕެންޝަން އޮފީހުގެ ބޭނުމަށް ބިލްބޯޑުގައި އިސްތިހާރު ކޮށްދޭނެ ފަރާތެއް ހޯދަން ބޭނުންވެއެވެ. ވީމާ މިކަމަށް ޝައުގުވެރިވެވަޑައިގަންނަވާ ފަރާތްތަކުން މި އޮފީހަށް ވަޑައިގެން މަޢުލޫމާތު ސާފުކުރެއްވުމަށްފަހު އަންދާސީހިސާބު ހުށަހެޅުއްވުން އެދެމެވެ.\nމަޢުލޫމާތު ސާފުކުރެއްވުމަށް ވަޑައިނުގަންނަވާ ފަރާތްތަކަށް ޕްރޮޕޯސަލް ހުށަހެޅުއްވުމުގެ ފުރުޞަތު ދެވެން ނޯންނާނެ ވާހަކަ ދެންނެވީމެވެ. އަދި މަޢުލޫމާތު ސާފުކުރެއްވުމަށާއި ޕްރޮޕޯސަލް ހުށަހެޅުއްވުމަށް ކަނޑައަޅާފައިވާ ގަޑި ޖެހުމުގެފަހުން ވަޑައިގަންނަވާ ފަރާތްތަކަށް އެފުރުޞަތު ދެވެން ނޯންނާނެ ވާހަކަވެސް ދެންނެވީމެވެ. އަދި އަންދާސީ ހިސާބު ހުށަހަޅާ ފަރާތަކީ ދިވެހިރާއްޖޭގެ ޕެންޝަން ޤާނޫނާ އެއްގޮތަށް ޢަމަލުކުރާ ފަރާތެއްކަމުގައި ނުވާނަމަ ، އެފަދަ ފަރާތްތަކުގެ ޕްރޮޕޯސަލް ބާޠިލުކުރެވޭނެ ވާހަކަ ދަންނަވަމެވެ.\nތާރީޚު: 18 ނޮވެންބަރ 2019 ވާ ހޯމަ ދުވަހުގެ 14:00 ގައި\nތާރީޚު: 24 ނޮވެންބަރ2019 ވާ އާދިއްތަ ދުވަހުގެ 14:00 ގައި


Alliance Futsal Cup 2019 Fashaifi | Thiladhun\nއެލަޔަންސް ފުޓްސެލް ކަޕް 2019 ފަށައިފި\nހއ. ބާރަށު އަންހެނުންގެ ފޯރިގަދަ ފުޓްސެލް މެޗަކަށްފަހު، އެލަޔަންސް ފުޓްސެލް ކަޕް 2019 އިއްޔެ ފަށައިފިއެވެ.\nއިއްޔެ ހަވީރު ބާރަށު ފުޓްސެލް ދަނޑުގައި ފެށި އެލަޔަންސް ފުޓްސެލް ކަޕް 2019 ހުޅުވުމުގެ ގޮތުން އަންހެނުންގެ ހާއްސަ ފުޓްސެލް މެޗެއް ކުޅެވުނުއިރު، މުބާރާތް ފެށުމުގެ ރަސްމިއްޔާތު ޝަރަފުވެރިކޮށްދެއްވީ ބާރަށުގެ ތަރައްގީއަށް ހާއްސަ މަސައްކަތްތަކައް ކުރައްވާފައިވާ އިބްރާހީމް ތައުފީގެވެ.\nއެލަޔަންސް ސްޕޯޓްސް ކުލަބުގެ އިންތިޒާމް ސެކެޓްރީ ހަސަން މީޝާޤު ވިދާޅުވީ އަންހެނުންގެ ފުޓްސެލް މެޗެއް މުބާރާތް ފެށުމުގެ ގޮތުން ކުރިއަށް ގެންދިޔައީ އަންހެނުންގެ ފުޓްބޯޅަ ކުރިއެރުވުމަށް ކަމަށެވެ.\n“އަންހެނުންގެ ފުޓްސެލް މެޗަކުން މުބާރާތް ފެށުމުގެ މައިގަނޑު މަގްސަދަކީ އަންހެނުންގެ ފުޓްބޯޅަ ބާރަށުގައި ކުރިއެރުވުން. ފުޓްބޯޅަ ކުޅުމަކީ ހަމައެކަނި ފިރިހެނުންނަށް ހާއްސަ ކުޅިވަރެއް ނޫންކަން އަންގައިދީ، އަންހެނުންނަށް ފުޓްބޯޅަ ކުޅުމަށް ހިތްވަރު ދިނުން،”\nއަންހެނުންގެ ފުޓްސެލް މެޗަށްފަހުވަނީ މުބާރާތުގެ ފުރަތަމަ މެޗް ކުޅެފައެވެ. އެ މެޗްގައި ބައްދަލުކޮށްފައިވަނީ ގްރޫޕް “ސީ”ގެ ދެޓީމު ކަމަށްވާ އައިރިސް އާއި ވިޔޯރާ ސިޓީއެވެ.19-2 ގެ ނަތީޖާއަކުން މެޗް ކާމިޔާބުކޮށްފައި ވަނީ ވިޔޯރާ ސިޓީއެވެ. މި މެޗްގެ މޮޅު ކުޅުންތެރިއަކަށް ހޮވިފައި ވަނީ ވިޔޯރާ ސިޓީގެ އަބްދުﷲ މިސްބާހެވެ. މިސްބާހު ވަނީ މި މެޗްގައި 10 ލަނޑު ޖަހައިފައެވެ.\nއިއްޔެ ފެށިގެން މި މަހު ނުވަޔަކަށް ބާރަށު ފުޓްސެލްދަނޑުގައި ކުރިއަށްދާ މި މުބާރާތުގައި ޖުމްލަ 12 ޓީމަކުން ވާދަކުރާއިރު، މުބާރާތް ކުރިއަށް ގެންދިއުމަށް ހަމަޖެހިފައިވަނީ ތިން ގުރޫޕަކަށް ބަހާލައިގެންނެވެ.\nބާރަށުގައި ފުޓްބޯޅަ ކުރިއަރުވައި، ޒުވާނުންނަށް އިތުރު ފުރުސަތުތައް ހޯދައިދިނުމަށް އެލަޔަންސް ސްޕޯޓްސް ކުލަބުން އިންތިޒާމުކޮށްގެން ކުރިއަށް ގެންދާ މި މުބާރާތުގެ މެޗްތައް މިރޭވެސް ކުރިއަށް ގެންދިއުމަށް ވަނީ ހަމަޖެހިފައެވެ.\nއެލަޔަންސް ފުޓްސަލް ކަޕް 2019


Bangladesh aa dhekolhah Raajjeyge emme molhu kulhuntheriyaa nukulheyne - vNews.mv\nމޯލްޑިވްސް ސްޕޯޓްސް އެވޯޑުގައި އެންމެ މޮޅު ފުޓުބޯޅަ ކުޅުންތެރިޔާގެ އެވޯޑް ހޯދި ހަމްޕު- ގްރެފިކްސް:- ވީނިއުސް\nބަންގްލަދޭޝްއާ ދެކޮޅަށް ރާއްޖޭގެ އެންމެމޮޅު ކުޅުންތެރިޔާ ނުކުޅޭނެ\nއައްފާން މުހައްމަދު 24 March 2022, 17:17\nބައިނަލްއަގްވާމީ އެކުވެރިކަމުގެ މެޗެއްގައި މިރޭ ރާއްޖެއިން ބަންގްލަދޭޝް އާއި ދެކޮޅަށް ކުޅޭއިރު މިމެޗުގައި ރާއްޖޭގެ އެންމެމޮޅު ފުޓުބޯޅަ ކުޅުންތެރިޔާ ހަމްޒާ މުހައްމަދު (ހަމްޕު) އަށް ނުކުޅެވޭނެކަން ހާމަވެއްޖެއެވެ.\nހަމްޕު އާއި ހަވާލާދީ ރާއްޖޭގެ މީޑިއާއަކުން ރިޕޯޓުކޮށްފައިވާ ގޮތުގައި، ހަމްޕު މިމެޗުގައި ނުކުޅޭނެކަން ވަނީ ބުނެފައެވެ. އޭނާ މިމެޗުގައި ނުކުޅެނީ މިދިޔަ ހޮނިހިރު ދުވަހުގެރޭ ދިވެހި ޕްރިމިއަ ލީގުގެ ފުރަތަމަ ބުރުގެ ފަހު މެޗުގައި ވެލެންސިއާ އަށް ދެކޮޅަށް މާޒިޔާ ކުޅުނު މެޗުގައި އުކުޅުވަޅަށް ލިބުނު އަނިޔާއަކާއި ގުޅިގެންނެވެ.\nމިމަހުގެ 17 ވަނަ ދުވަހު ބޭއްވި މޯލްޑިވްސް ސްޕޯޓްސް އެވޯޑް ހަފްލާގައި ރާއްޖޭގެ އެންމެ މޮޅު ފުޓުބޯޅަ ކުޅުންތެރިޔާގެ އެވޯޑް ހޯދި ހަމްޕު އަކީ މިވަގުތު ރާއްޖޭގައި ހުރި އެންމެ މޮޅު އެއް ފޯވާޑުވެސް މެއެވެ.\nއަދި ހަމްޕު އަކީ 2021 ވަނަ އަހަރުގެ އޮކްޓޯބަރު މަހު ރާއްޖޭގައި ބޭއްވި ސާފް ޗެމްޕިއަންޝިޕުގައިވެސް ރާއްޖެއިން ބަންގްލަދޭޝް އާއި ދެކޮޅަށް ކުޅެ 0-2 އިން މޮޅުވި މެޗުގައި ހަމްޕު ވަނީ މޮޅު ގޯލެއް ޖަހާ ގިނަ ބައެއްގެ ތައުރީފާއި މަގުބޫލުކަން ހޯދާފައެވެ.\nއެގޮތުން ރާއްޖެ ޓީމުން މެޗުގައި ނެގި ކޯނަރަކުން ތަނަވަސްވި ފުރުސަތެއްގައި ހަމްޕު ވަނީ އޯވާހެޑެއް / ބައިސިކަލް ކިކެއް ޖަހައިގެން ބޯޅަ ގޯލުގެ ތެރެއަށް ވައްދާލާ ރާއްޖެއަށް މެޗު ކާމިޔާބު ކޮށްދިނުމުގައި މުހިންމު ދައުރެއް އަދާކޮށްފައެވެ.\nހަމްޕު އަށް އަނިޔާގެ ސަބަބުން މެޗުގައި ބައިވެރިނުވެވުން މިއީ މިރޭގެ މެޗަށް ނުކުންނައިރު ދިވެހި ޓީމުން ކަންބޮޑުވާނެ ކަމެކެވެ. ހާއްސަކޮށް ހަމްޕުގެ އިތުރުން އަނިޔާގެ ސަބަބުން ރާއްޖޭގައި އުފެދުނު އެންމެ މޮޅު ފުޓުބޯޅަ ކުޅުންތެރިޔާ އަލީ އަޝްފާގް (ދަގަނޑޭ) އަށްވެސް އަނިޔާގެ ސަބަބުން ސްކޮޑުން ފުރުސަތު ލިބިފައިނުވާއިރު، ސްޕޯޓްސް އެވޯޑުގައި ހަމްޕު އާއި އެންމެ ގާތުން ވާދަކުރި އަލީ ފާސިރު (ސެންޓޭ) ވެސް މިއަދުގެ މެޗުގައި ފެނުމުގެ ފުރުސަތު ކުޑައެވެ.\nސެންޓޭވެސް އަނިޔާގެ ސަބަބުން ކުޅުމާއި ދުރުގައި ހުރިނަމަވެސް ކޯޗު ވަނީ މިމެޗަށް އެކުލަވާލި ސްކޮޑުގައި ސެންޓޭ ހިމަނާފައެވެ. ސެންޓޭ އަށް އަނިޔާވީ، ޖެނުއަރީ މަހު ރ. އަލިފުށީގައި ޕްރެޒިޑެންޓްސް ކަޕް ފައިނަލް މެޗުގައެވެ.\nފޯނޭޝަންސް ކަޕުގައި ބަންގްލަދޭޝް އަތުންވީ ބަލި ހަނދާން ނައްތާލުމަށް ލިބުނު މި ފުރުސަތުގެ ބޭނުންހިފާ، އަމިއްލަ ފަސްގަނޑުގައި ބަންގްލަދޭޝްގެ މައްޗަށް ކުރިހޯދުމަށް ރާއްޖޭގެ ގައުމީ ޓީމުން ވަނީ ތައްޔާރުވެފައެވެ. މިމެޗު ފަށާނީ މިރޭ 21:00 ގައެވެ.


SunOnline: Schengen: Europe ge dhathurufathuruge sagaafaiy badhalu kolli kudakuda avah\nޝެންގަން: ޔޫރަޕުގެ ދަތުރުފަތުރުގެ ސަގާފަތް ބަދަލު ކޮށްލި ކުޑަކުޑަ އަވަށް\nއިޔާޒު ނަސީމް 06 Jan 2019, 09:15\nލަގްޒަމްބާގުގެ ޝެންގަން --\nޗުއްޓީ ހޭދަ ކުރުމަށާއި ތަފާތު އެކި ކަންކަމުގައި ދަތުރުފަތުރު ކުރުމަކީ ޒަމާނުއްސުރެ ޔޫރަޕުގެ މީހުންގެ ސަގާފަތުގައި ވަރަށް ބޮޑު އަހަންމިއްޔަތެއް ދީފައި އޮންނަ ކަމެކެވެ.\nޔޫރަޕުގެ ދަތުރުވެރީންނާއި ފަތުރުވެރީންނަށް މީގެ 33 އަހަރު ކުރީން ކުރިމަތިވެފައި އޮތް އެންމެ ބޮޑު ގޮން ޖެހުމަކީ ގައުމުތަކުގެ އިން ވަކި ކުރާ ބޯޑަރުތަކާއި ވިސާގެ މައްސަލައެވެ. އެހެންނަމަވެސް މިއަދު ޔޫރަޕުގެ ކުދި ގައުމުތައް ހުރަސްކޮށް އަވައްޓެރި އެހެން ގައުމަކަށް ދަތުރު ކުރާ އިރު ކުޑަ ގައުމެއްގެ ސަރަހައްދަށް ވަދެވުނު ކަން ވެސް ގިނަ ފަހަރަކު ނޭނގެއެވެ.\nމިސާލަކަށް ލަގްޒެމްބާގަށް ބަލާ ނަމަ، އެ ގައުމުގެ އެންމެ ފުޅާ ހިސާބުގެ އެއްކޮޅުން އަނެއް ކޮޅަށް ކާރުގައި އެއް ގަޑި އިރުން ހުރަސް ކުރެވޭނެއެވެ. ދަތުރުކުރަމުން ދާ މީހާއަށް ނުވެސް އެނގި ހުއްޓައި އޮންނާނީ ވަށައިގެން ހުރި ގައުމުތައް ކަމުގައިވާ ފަރަންސޭސިވިލާތާއި، ޖަރުމަނުވިލާތާއި، ބެލްޖިއަމުގެ ތެރެއިން ކޮންމެވެސް އެއް ގައުމަކަށް ވަދެވިފައެވެ. އެ ގައުމުތަކުގެ އިން ވަކި ކުރާ ބޯޑަރުތަކަކީ ކޮބައި ކަން މާ ފާޅުކަން ބޮޑު ގޮތެއްގައި ފާހަގަ ވާ ކަށް ނުވެސް އޮވެއެވެ.\nމި ގޮތަށް މި ކަން ހަމަޖެހިގެން ދިޔައީ މީގެ ތިރީހަކަށް އަހަރު ކުރީން ލަގްޒަމްބާގުގެ އެންމެ އިރުދެކުނުގައި އޮންނަ ކުޑަކުޑަ އަވަށެއް ކަމުގައި ވާ ޝެންގަންގައި ސޮއި ކުރެވުނު އެއްބަސްވުމެއްގެ ނަތީޖާއެއްގެ ގޮތުންނެވެ. "ޝެންގަން އެއްބަސްވުމު"ގެ ގޮތުގައި މަޝްހޫރު ވެފައި ވާ މި އެއްބަސްވުމުގެ ސަބަބުން ޔޫރަޕުގެ ތެރޭގައި ކުރެވޭ ދަތުރުފަތުރުތަކަށް ވަނީ ވަރަށް ބޮޑު ލުއިފަސޭހަ ކަމެއް ލިބިފައެވެ. އަދި މިއަދާ ހަމަޔަށް ވެސް އެކަން އޮތީ އެ ގޮތަށެވެ.\nލަގްޒަމްބާގަކީ ޔޫރަޕުގެ ގައުމުތަކުގެ ނިސްބަތުން ވަރަށް ކުޑަކުޑަ ގައުމެއް ނަމަވެސް، ވިލާތުގެ އިއްތިހާދުގައި ލަގްޒަމްބާގުގެ ދައުރު ކުޑައެއް ނޫނެވެ. ވިލާތުގެ އިއްތިހާދުގެ އިދާރީ ކަންކަމަށް ހާއްސަކޮށްފައި ތިން ޝަހަރުގެ ތެރޭގައި ލަގްޒަމްބާގުގެ ލަގްޒަމްބާގު ސިޓީ ހިމެނެއެވެ. އެއީ ބްރަސަލްސްއާއި ސްޓްރަސްބާގުގެ އިތުރުންނެވެ. ޝެންގަން އެއްބަސްވުން އެކުލަވައިލުމުގައި ވެސް ލަގްޒަމްބާގުގެ ދައުރު ވަރަށް ބޮޑެވެ.\nގާތްގަނޑަކަށް 520 ވަރަކަށް މީހުންގެ އާބާދީއެއް އޮންނަ ޝެންގަން އަކީ ޝެންގަން އެއްބަސްވުމުގެ ކުރީން އެހެން ގައުމުތަކުގެ މީހުން ދަންނަ ނަމެއް ނޫނެވެ.\nފަރަންސޭސިވިލާތާއި ބެލްޖިއަމްއާއި ހުޅަނގު ޖަރުމަނުގެ އިތުރުން ލަގްޒަމްބާގާއި ނެދަލޭންޑުގެ ވެރީން ޝެންގަންގައި 1985 ވަނަ އަހަރުގެ ޖޫން މަހުގެ 14 ވަނަ ސޮއި ކުރި އެއްބަސްވުމުގެ ސަބަބުން "ޝެންގަން ސަރަހައްދު"ގެ ނަމުގައި ވިސާއާ ނުލައި ދަތުރުފަތުރު ކުރެވޭ އަދި ބޯޑަރުތައް އުވާލެވިފައި ވާ ސަރަހައްދެއް ކަނޑައެޅުނެވެ. އަދި މި އެއްބަސްވުމުގައި ގައުމުތައް ބައިވެރި ވަމުން ދާ ވަރަކަށް މި ސަރަހައްދު ދާނީ ފުޅާ ވަމުންނެވެ. މީގެ ސަބަބުން ޔޫރަޕުގެ ގައުމުތަކުގެ އިގްތިސޯދު ވަރަށް ބޮޑަށް ރަނގަޅު ވެ، ދޭދޭ ގައުމުތަކުގެ ފަރުދުންގެ މެދުގައި އޮންނަ ގުޅުންތައް ރަނގަޅު ވެގެން ދިޔަ ކަމަށް ދިރާސާތަކުން ދައްކައެވެ.\nޔޫރަޕުގެ ދަތުރުފަތުރު ކުރުމުގެ ސަގާފަތަށް ބޮޑު ބަދަލެއް ގެނެސް، އެ ސަގާފަތް ބަދަލު ކޮށްލީ ޝެންގަން އެއްބަސްވުމެވެ. ޝެންގަން އަކީ ކިތައްމެ ކުޑަ އަވަށެއް ނަމަވެސް ޔޫރަޕު މީހުންގެ ދަތުރުފަތުރުގެ ސަގާފަތް ބަދަލުކޮށްލުމުގައި ޝެންގަންގެ ދައުރު ވަރަށް ބޮޑެވެ.


Veterans Cup: Victory balikoh Eydhafushin feshun rangalhu kohfi | Mihaaru\nވެޓެރަންސް ކަޕްގައި މިއަދުގެ މެޗުގެ ތެރެއިން އޭދަފުށީ ޓީމުގެ އާފިއު (ވ) ބޯޅަ ހިފައިގެންދަނީ.-- ފޮޓޯ: ނިޝާން އަލީ/ މިހާރު\n09 މެއި 2019 - 10:12\nމޯލްޑިވްސް ސޮކަ މޭޓްސް އިން އިންތިޒާމުކޮށްގެން ޓާފް ދަނޑުގައި ފެށި މި މުބާރާތުގެ ފުރަތަމަ މެޗު ޝަރަފްވެރިކޮށްދެއްވީ ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް)ގެ ރައީސް ބައްސާމް އަދީލް ޖަލީލް އެވެ.\nމި މުބާރާތުގައި ވާދަކުރާ އޭދަފުށީ ޓީމުގައި ހިމެނެނީ މިދިޔަ އަހަރު ވެލެންސިއާއާ އެކު މި މުބާރާތުގެ ތަށި އުފުލާލި ޓީމުގައި ހިމެނޭ ކުޅުންތެރިންނެވެ. އޭގެ ތެރޭގައި ގައުމީ ޓީމުގެ ޑިފެންސްލައިނުގައި މީގެ ކުރިން މޮޅު ކުޅުމެއް ދެއްކި މުހައްމަދު ޖަމީލް (ޖަމްބެ) އާއި ސޮބާހު މުހައްމަދު (ސޮބާ) ހިމެނެ އެވެ. މީގެ އިތުރުން ގައުމީ ޓީމުގެ ކުރީގެ ވިންގް އިސްމާއިލް މުހައްމަދު (އިއްސެ) އާއި ޔޫސުފް އަޒީމް (ޔޫއްޓޭ) ވެސް ކުޅެނީ އޭދަފުށީ ޓީމަށެވެ.\nއޭދަފުށްޓާއި ވިކްޓަރީ ބައްދަލުކުރި މެޗުގެ ތެރެއިން. -- ފޮޓޯ: ނިޝާން އަލީ/ މިހާރު\nމި މެޗުުގެ ފުރަތަމަ ހާފްގެ 16 ވަނަ މިނިޓްގައި އޭރިއާ ތެރެއިން ލިބުނު ފުރުސަތަކުން އޭދަފުށްޓަށް ލީޑުނަގައިދިނީ އަބްދުﷲ ޝިފާއު އެވެ. އޭނާ ވަނީ ގޯލުގެ ކަނަށް ބޯޅަ އަމާޒުކޮށްލައިފަ އެވެ. އޭގެ ހަތް މިނިޓް ފަހުން އޭދަފުށީގެ ދެ ވަނަ ގޯލު ޖެހީ އިއްސެ އެވެ. އޭރިއާ ތެރެއިން ލިބުނު ފުރުސަތަކުން އިއްސެ ވަނީ ހަމަޖެހިލާފައި ގޯލުގެ ތެރެއަށް ބޯޅަ ފޮނުވާލައިފަ އެވެ.\nދެ ވަނަ ހާފްގައި ވިކްޓަރީ އަށް ލަނޑު ޖަހައިދޭން އެ ޓީމުގެ ފަރީދު މުހައްމަދު (ފަރިއްޓެ) އަށް ރަނގަޅު ފުރުސަތުތަކެއް ލިބި ވަނީ ބޭކާރުވެފަ އެވެ. އޭގެ ނަތީޖާ އަކަށްވީ އޭދަފުށިން ލިބުނު ފުރުސަތުގެ ބޭނުންހިފައި އިތުރު ލަނޑެއް ޖެހުމެވެ. މި ގޯލު ޖެހީ މެޗުގެ މޮޅު ކުޅުންތެރިއާގެ މަގާމު ހޯދި އިއްސެ އެވެ.\nމި މެޗުގެ 45 އަހަރުން މަތީގެ މޮޅު ކުޅުންތެރިއަކަށް ހޮވުނީ އޭދަފުށީ ޓީމަށް މޮޅު ކުޅުމެއް ދެއްކި ޔޫއްޓޭ އެވެ.\nތިރީސް ފަސް އަހަރުން މަތީގެ ކުޅުންތެރިންނަށް ހާއްސަ ވެޓެރަންސް މުބާރާތަކީ ކުރީގެ ތަރިންގެ ކުޅުން މިހާރު ފެންނަ ހަމައެކަނި މުބާރާތެވެ. ތިރީސް މިނިޓުގެ ދެ ހާފަށް ކުޅޭ މި މުބާރާތް ބެލުމަށް ނިސްބަތުން ގިނަ އަދަދެއްގެ ބަޔަކު ދެ އެވެ. ފަހަކަށް އައިސް ބޮޑު އަގުގައި ކުޅުންތެރިންގެ ޓްރާންސްފާތައް ހިނގައި މި މުބާރާތް އަންނަނީ އިތުރަށް ފޯރިގަދަވަމުންނެވެ.\nމި ފަހަރުގެ މުބާރާތުގައި ހަތް ޓީމު ވާދަކުރާއިރު، މުބާރާތުގެ އެންމެ ކާމިޔާބު ދެ ޓީމު ކަމަށްވާ ވެލެންސިއާ އާއި ނިއު ރޭޑިއަންޓް ނުކުޅޭނެ އެވެ. ވެލެންސިއާ މިދިޔަ އަހަރު ފުރަތަމަ ޑިވިޝަނުން ރެލިގޭޓްވެފައިވާއިރު، ކުޅުންތެރިންނަށް މުސާރަނުދޭ މައްސަލައިގައި ނިއު އޮތީ މުބާރާތެއްގައި ވާދަނުކުރެވޭ ގޮތަށް ސަސްޕެންޑްކޮށްފަ އެވެ.\nމުބާރާތުގައި މިއަދު ހަވީރު ކުޅޭ މެޗުގައި ކްލަބް ގްރީން ސްޓްރީޓްސް ބައްދަލުކުރާނީ ޕޮލިސް ކްލަބާ އެވެ. މެޗު ފަށާނީ ހަވީރު 16:30 ގަ އެވެ.\nއިތުރު ލިޔުންތައް ވިކްޓަރީ ސްޕޯޓްސް ކްލަބް ބ. އޭދަފުށި ވެޓަރަންސް ކަޕް


އެމްއެންޕީގެ ލީޑާޝިޕް ގދ އަތޮޅަށް، ފުރަތަމަ މަންޒިލަކަށް ތިނަދޫ! – Gaafu.mv\nމޯލްޑިވްސް ނޭޝަނަލް ޕާޓީ (އެމްއެންޕީ) ލީޑާޝިޕްގެ ބޭފުޅުން ގދ ގެ ބައެއް ރަށްތަކަށް ކުރައްވާ ދަތުރުފުޅުގައި މިއަދު ހެނދުނު ތިނަދޫއަށް ވަޑައިގެންފި އެވެ.\nއެމްއެންޕީގެ ރައީސް ކާނަލް (ރޓޑ) މުޙައްމަދު ނާޒިމް އާއި ޕާޓީގެ ނައިބު ރައީސުންގެ އިތުރުން ބައެއް އިސްބޭފުޅުން ބައިވެރިވެވަޑައިގަންނަވާ މިވަފުދު ގދ އަށް މިއަދު ހެނދުނު ފެށި ދަތުރުފުޅުގައި ކާޑެއްދޫ އެއާޕޯޓުން އެބޭފުޅުންނަށް މަރުހަބާ ދެންނެވީ ގދ އަތޮޅުގައި ތިބި އެޕާޓީގެ ބައެއް މެމްބަރުންނެވެ.\nމިދަތުރުގެ ފުރަތަމަ މަންޒިލަކަށް އެވަފުދުން ވަޑައިގެންނެވީ ތިނަދޫއަށެވެ. އެގޮތުން މިއަދު ތިނަދޫގެ ޒުވާނުންނާއި އެޕާޓީގެ ލީޑާރޝިޕުން ބައްދަލުކުރުމަށްވެސް ވަނީ ހަމަޖެހިފައެވެ. އަދި ޕާޓީއަށް މެމްބަރުން އިތުރުކުރުމަށްޓަކައި ޑޯޓުޑޯ ހަރަކާތްތަކެއްވެސް ކުރިޔަށް ގެންދިޔުމަށް ވަނީ ނިންމާފައެވެ.\nއެމްއެންޕީ ގދ ދަތުރުގައި އެއަތޮޅު މަޑަވެއްޔާއި ހޯނޑެއްދޫއަށް އެޕާޓީގެ ލީޑާރޝިޕުން ޒިޔާރާތްކުރުމަށް ވަނީ ހަމަޖެހިފައެވެ.\nއެޕާޓީއިން މައުލޫމާތު ދޭގޮތުގައި މި ދަތުރުގެ މަގްސަދަކީ ވީހާވެސް ގިނަ ރައްޔިތުންނާއި ބައްދަލުކޮށް ރައްޔިތުންގެ އިހްސާސްތައް އަޑުއަހާ 2023 އަށް ފާޓީގެ ވައުދުތައް އެކުލަވާލުމަށް ބޭނުންވާ މައުލޫމާތު ހޯދުމެވެ.\nއެމްއެންޕީގެ މި ދަތުރު ނިންމާލުމަށްފަހު ޕާޓީގެ ލީޑަރޝިޕް އެނބުރި މާލެ ވަޑައިގަތުމަށް ހަމަޖެހިފައިވަނީ، 2021 ޑިސެމްބަރ6ވާ ހޯމަ ދުވަހުގައެވެ.


SunOnline: Dodge ball assosiation aai Islamic University gulhigen Dodje ball thamreen camp eh hingaifi\nޑޮޖްބޯލް އެސޯސިއޭޝަނާއި އިސްލާމިކް ޔުނިވަސިޓީ ގުޅިގެން ތަމްރީން ކޭމްޕެއް ކުރިއަށް ގެންގޮސްފި\nޢަބްދުﷲ އައިމަން 14 Apr 2019, 12:24\nއިސްލާމިކް ޔުނިވާސިޓީގެ ދަރިވަރުންގެ ޑޮޖްބޯލް ޓީމް --- ޑޮޖްބޯލް އެސޯސިއޭޝަން\nމޯލްޑިވްސް ޑޮޖްބޯލް އެސޯސިއޭޝަނާއި އިސްލާމިކް ޔުނިވާސިޓީގެ ސްޓޫޑެންޓް ޔޫނިއަން ގުޅިގެން ދެދުވަހުގެ ޑޮޖްބޯލް ކޭމްޕެއް ބާއްވައިފި އެވެ.\nމިކޭމްޕް ކުރިއަށް ގެންގޮސްފައި ވަނީ ތިއަރީ އަދި ޕްރެކްޓިކަލް ސެޝަންތަކާ އެކު ވޭތުވެ ދިޔަ ހަފްތާ ބަންދުގަ އެވެ. ކޭމްޕުގެ ތިއަރީ ކްލާސްތައް އިސްލާމިކް ޔުނިވަރސިޓީގެ ހޯލްގައި ކުރިއަށް ގެންދިޔަ އިރު ޕްރެކްޓިކަލް ކްލާސްތައް ކުރިއަށް ގެންގޮސްފައި ވަނީ ޕޯޓް ކޮމްޕްލެކްސްގެ ފުޓްސަލް ދަނޑުގަ އެވެ.\nޑޮޖްބޯލް އެސޯސިއޭޝަނުން ހިންގި ކޭމްޕުގެ ތެރެއިން --- ފޮޓޯ/ ޑޮޖްބޯލް އެސޯސިއޭޝަން\nމިހަރަކާތް ކުރިއަށް ގެންދިއުމުގެ މަޤްޞަދަކީ ރާއްޖެގައި ވެސް އިންޓަނޭޝަނަލް ލެވެލްގައި ޑޮޖްބޯލް ކުރިއަށް ގެންދިއުމާއި، ޒުވާނުންގެ މެދުގައި މިކުޅިވަރަކީ މަޤުބޫލު ކުޅިވަރަކަށްހަދައި، އެކުވެރި އަދި މަޖާ މާހައުލެއް ޤާއިމްކުރުން ކަމަށް ޑޮޖްބޯލް އެސޯސިއޭޝަނުން ވަނީ ބުނެފަ އެވެ.\nމިކޭންޕްގައި ޕްރެކްޓިކަލް އަދި ތިއަރީ ސެޝަންތައް ކުރިއަށް ގެންގޮސްފައިވަނީ ރާއްޖޭގެ ސެޓިފައިޑް ޑޮޖްބޯލް ކޯޗުންގެ އެހީތެރިކަމާއެކު އެވެ. މިހަރަކާތުގައި އިސްލާމިކް ޔުނިވަރސިޓީގެ 35 ދަރިވަރުން ބައިވެރިވެފައިވެ އެވެ.\nކޭމްޕް ނިންމާލުމުގެ ގޮތުން ބައިވެރިންގެ މެދުގައި އަންހެން ދެ ޓީމް އަދި ފިރިހެން ދެ ޓީމަށް ބަހާލައިގެން ވަނީ ދެ މެޗު ކުޅެފަ އެވެ. އަންހެން ބައިން ކާމިޔާބު ހޯދާފައިވަނީ ބްލޫ ޓީމެވެ. ފޯރިދަގަކޮށް ދިޔަ މިމެޗުގައި ބްލޫ ޓީމް ކާމިޔާބު ހޯދީ ގަދަބާރު ޔުނައިޓެޑް އާ ވާދަކޮށް 8 –4ސެޓުންނެވެ. ފިރިހެން ބައިން މޮޅުވީ ޖޭޖޭ އެފްސީއެވެ. މިމެޗުގައި ޖޭޖޭ އެފްސީ ކާމިޔާބު ހޯދީ ޝައްފު އެފްސީ އާ ވާދަކޮށް 12 - 1 ސެޓުންނެވެ.\nމީގެ އިތުރުން ކުރިއަށް އޮތްތާގައި ވެސް ޔުނިވާސިޓީތަކަށާއި ސްކޫލްތަކަށް އަދި ސަރުކާރު އޮފީސްތަކަށް އަމާޒުކޮށްގެން ގިނަ ހަރަކާތްތަކެއް ރާވާ ހިންގާނެ ކަމަށް ޑޮޖްބޯލް އެސޯސިއޭޝަނުން ވަނީ ބުނެފަ އެވެ.\nއިސްލާމިކް ޔުނިވާސިޓީގައި ޑޮޖްބޯލް ގުޅިގެން ކޭމްޕެއް ބާއްވައިފި\nއިސްލާމިކް ޔުނިވާސިޓީން 571 ދަރިވަރަކު ދަސްވެނިވެއްޖެ\nއައިޔޫއެމް އިން ގްރެޖުއޭޓްވި ދަރިވަރުންގެ ތެރޭގައި ބޭރުގެ ތިން ދަރިވަރަކު


ބަދުރު ހަނގުރާމަ | ސިޔަރަތު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ސިޔަރަތު ބަދުރު ހަނގުރާމަ\nމި ދެ ބޭފުޅުން އަލްޙައުރާއޭ ކިއުނު ހިސާބުގައި ޚަބަރު ދަބަރު ބަލަން ތިއްބަވަނިކޮށް، މި ހިސާބުން އަބޫ ސުފްޔާނުގެ ވެރިކަމުގެ ދަށުގައި ދަތުރު ކުރަމުންދާ ޤާފިލާއެއް އަންނަކަން އެނގިއްޖެއެވެ.\nމި ޤާފިލާގައި މުސްލިމުން ރަށުން ބޭރުކޮށް، މުދާކޮޅު ނިގުޅައިގަތް މައްކާގެ ބޮޑުންގެ ގިނަ ޢަދަދެއްގެ މުދަލާއި ސާމާނު ހުއްޓެވެ. ފަންސާސް ހާސް ދީނާރަށްވުރެ އަގު ހުރި 1000ޖަމަލުގެ މުދާ މި ޤާފިލާގައި ހުއްޓެވެ. އަދި ޤާފިލާގެ ފާރަވެރިންގެ ގޮތުގައި ތިބީ އެންމެ 40 ހަކަށް މީހުންނެވެ.\nމިއީ މައްކާގެ މުޝްރިކުންގެ އިޤްތިޞާދުގެ މައި ބަދައިގައި ޖެހޭނެ ރަނގަޅު އެތިފަހަރެއް ޖެހޭނެ ރަނުގެ ފުރުސަތެއްކަން މުސްލިމުންނަށް ވިސްނުނެވެ. ދެން ރަސޫލާގެ އެންގެވުމުގެ މަތިން މި ޤާފިލާއާއި ދިމާކުރުމަށް ނިންމުނެވެ. މި ހަނގުރާމަ އަކީ ހަމައެކަނި ޤާފިލާއަކާއި ދިމާކުރަން ދާ ލަޝްކަރެއްކަމުން، ލަޝްކަރާއެކު ނުކުތުމަށް އެއްވެސް ބަޔަކަށް ރަސޫލާ މަޖްބޫރު ނުކުރައްވައެވެ. އޮތީ ބޭނުން ބަޔަކު ދާ ގޮތަށެވެ. ޤާފިލާގެ ބަދަލުގައި މުޝްރިކުންގެ ބިޔަ ލަޝްކަރަކާއި ބައްދަލު ކުރަން ޖެހިދާނެކަމަކަށް މުސްލިމުން އޭރު ނުބަލައެވެ.\nއިސްލާމީ ލަޝްކަރުގެ ބާރު:\nކީރިތި ރަސޫލާ އަރިއަހުގައި މި ލަޝްކަރާއެކު ނުކުތީ ތިންސަތޭކަ ކޮންމެވެސް ވަރަކަށް މުސްލިމުންނެވެ. (313 ނުވަތަ 314 ނުވަތަ 317 އެވެ.) އެއީ މުހާޖިރުންގެ 82 ނުވަތަ 83 ނުވަތަ 86 މުސްލިމުންނެވެ. އަދި އައުސް ވަންހައިގެ 61، ޚަޒްރަޖު ވަންހައިގެ 170 އެވެ. އަސްވެސް އޮތީ އެންމެ އަހެއް ދެ އަހެއް ވަރެވެ. 70 ޖަމަލު އޮތެވެ. ޖަމަލެއްގައި ތިބީ ދެ މީހުން ނުވަތަ ތިން މީހުންގެ މަގުންނެވެ.\nމުސްލިމުންގެ މައި ލަޝްކަރުގެ ހުދުކުލައިގެ ދިދަ ހިއްޕެވީ، މުޞްޢަބު ބިން ޢުމައިރު އަލްޤުރަޝީއެވެ. ލަޝްކަރު ބަހާލެވިފައިވަނީ ދެ ކަތީބާ (ބްރިގޭޑް) އަކަށެވެ. އެއީ މުހާޖިރުންގެ ކަތީބާ، ދިދަ ހިއްޕެވީ ޢަލީގެފާނު، ދެން އަންޞާރީންގެ ކަތީބާ، ދިދަ ހިއްޕެވީ ސަޢްދު ބިން މުޢާޛް އެވެ.\nމި ލަޝްކަރާއިގެން ކީރިތި ރަސޫލާ މައްކާއަށް ދެވޭ މައި މަގާއި ދިމާލަށް މިސްރާބު ކުރެއްވިއެވެ. އަދި ރައުޙާއު ފެންވަޅު ކައިރީގައި މަޑު ކުރެއްވުމަށްފަހު ވާއަތަށް މިސްރާބު ކުރެއްވިއެވެ. އަދި ބަދުރާއި ދިމާއަށް ވަޑައިގަތެވެ. އަދި ޖާސޫސް ކުރުމަށްޓަކައި ބަސްބަސް ބިން ޢަމްރޫ އާއި ، ޢުދައްޔު ބިން އުބައްޔު ފޮނުވުނެވެ.\nކޮންމެ އަކަސް އަބޫ ސުފްޔާންވެސް ހުރީ މި ޤާފިލާއާ ވަރަށް ހުޝިޔާރުވެގެންނެވެ. މި މަގު މިހާރު ނުރައްކާވެފައި ވާ މިންވަރު އޭނާއަށްވެސް ވިސްނި ދިމަދިމާލަށް ''ލޯ'' (ޖާސޫސުން) ފޮނުވައިގެން ވާ ނުވާ ބަލައި ޚަބަރި އެއްކުރަމުން، އަބޫ ސުފްޔާން ދިޔައެވެ. އަދި މުސްލިމުންގެ ލަޝްކަރެއް މި ހިސާބު ގަނޑުގައި އުޅޭކަން އެނގިއްޖެއެވެ. އަދި ވަގުތުން މީހަކު މައްކާއަށް ފޮނުވައި، ކަންތައް ވަރަށް ގޯސްވެއްޖެ ކަން އެންގިއެވެ. އަދި ވީ އެންމެ އަވަހަކަށް އެހީ ފޮނުވުމަށްވެސް އެދުނެވެ. މައްކާއަށް ފޮނުވުނު މީހާ ހެދުން ވީދާލައި، ރަށު ތެރެއަށް ހަވަރު އެއްކޮށް، ޤުރައިޝުންގެ ޤާފިލާއަށް މުޙައްމަދުގެފާނުގެ ލަޝްކަރު ދިމާ ކުރަން އެބަ އުޅޭ ކަމަށާއި ކަމުގެ ނުރައްކާ ހާމަކޮށްދީފިއެވެ.\nމައްކާ މީހުން ތައްޔާރުވުން:\nމައްކާ މީހުން ފޯރި އަރުވައިގަނެ، ކުރީ ފަހަރު އިބްނުލް ޙަޟްރަމީގެ ޤާފިލާއަށް ވީހެން މިފަހަރު ނުވާނެކަން މުޙައްމަދަށް މިފަހަރު ދައްކާލާނަމޭ ބުނެ ބޮޑު ހަނގުރާމައަކަށް ތައްޔާރުވާން ފެއްޓިއެވެ. ބޮޑު ސިންގާ ލަޝްކަރެއް މުޝްރިކުން ތައްޔާރު ކުރިއެވެ. މައްކާގެ ބޮޑުން ކުރެ ހަނގުރާމައަށް ނުދަނީ އަބޫ ލަހަބު އެކަންޏެވެ. އަބޫ ލަހަބުވެސް ބަދަލުގައި މީހަކު ފޮނުވިއެވެ. މީގެ އިތުރަށް ކައިރި ޤަބީލާތަކުގެ މީހުންވެސް، ބަނީ ޢުދައްޔު ފިޔަވައި، އެއްކޮށްގެން، ލަޝްކަރު މިސްރާބު ފައްޓައިފިއެވެ.\nމި ލަޝްކަރުގެ ބޮޑު މިނަކީ ދަތުރު ފެއްޓިއިރު ގާތްގަނޑަކަށް އެއްހާސް ހަނގުރާމަވެރިންނެވެ. އެކުގައި ސަތޭކަ އަހާއި ހަސަތޭކަ ހަނގުރާމަ މަތީ ހެދުން އޮތެވެ. އަދި ވަރަށް ގިނަ ޢަދަދެއްގަ ޖަމަލުވެސް ހުއްޓެވެ. އިސްވެރިއަކަށް ހުރީ އަބޫ ޖަހުލް އެވެ. ކުރީއްސުރެ ބަނީ ބަކުރު ޤަބީލާއާއި ޤުރައިޝުންނާއި އޮންނަ ދުޝްމަން ކަމެއް އޮވެއެވެ. އަދި މިހާ ބޮޑު ލަޝްކަރަކާއި އެކީ ނުކުމެ އުޅެނިކޮށް މިބައި މީހުން ފަހަތުން ހަމަލާ ދީ، ދެ ފަރާތުން ދަންތުރަ ޖެހިދާނެ ކަމުގެ ބިރުވެރިކަންވެސް މުޝްރިކުންނަށް އޮތެވެ، ނަމަވެސް އެ ދޭތެރެއަށް އިބިލީސް، ސުރާޤަތު ބިން މާލިކްގެ ސިފަ ޖެހިގެން އައިސް ނުރައްކަލެއް ނުވާނެ ކަމުގެ ޔަޤީންކަން ދިނެވެ.\nޢަދާވާތްތެރިކަމުން ކެކިއަރަ އަރާ އޮތް މި ލަޝްކަރު، އަވަސް ފިޔަވަޅުތަކެއްގައި މުސްލިމުންނާ މުޤާބަލާ ކުރަން ދިޔައެވެ. އާދެ ބަދުރާ ދިމާލަށެވެ. ނަމަވެސް އަލްޖުޙްފާއާއި ހަމައަށް ދެވުނު ތަނާ، ޤާފިލާ ސަލާމަތް ވެއްޖެ ކަމަށާ، އެނބުރި މައްކާއަށް ދިއުމަށް ބުނެފައިވާ އަބޫ ސުފްޔާނުގެ ސިޓީއެއް ލިބުނެވެ.\nމުޝްރިކުންގެ ލަޝްކަރު އެނބުރި އަންނަން އުޅުން:\nމި ސިޓީ ލިބުމުން، ލަޝްކަރު އެނބުރި ދާން މީހުންތައް ކިޔައި ގަތެވެ. ނަމަވެސް އަބޫޖަހުލަށް މިއީ ކަމުދާ ޚިޔާލަކަށް ނުވިއެވެ. އޭނާ ބޭނުންވީ، ކިބުރުވެރިކަމާއި ބޮޑާކަން އެހެން މީހުންނަށް ދައްކާފައި ދާށެވެ. އެގޮތުން ބުންޏެވެ" ބަދުރާއި ހަމައަށް ދެވުމުގެ ކުރިން އަހަރެމެން އެނބުރި ނުދާނެކަމަށް ހުވާ ކުރަން، އެތާގައި ތިންދުވަސް ވަންދެން މަޑު ކޮށްފައި، ޖަމަލު ކަތިލައި ކައި، ރާ ބޮއެ، މިއުޒިކު ކުޅެ ހަދާނީ. އެހެން ހެދުމުން އެހެން ޢަރަބިންނަށްވެސް އަހަރެމެން މިތަނަށް ހަނގުރާމަ ކުރަން އައި ކަމާއި، އަހަރެމެންގެ ބާރުގަދަކަން އިޙްސާސް ކުރެވި އަހަރެމެން ދެކެ ފަސްޖެހި ބިރުގަންނަ ގޮތްވާނެ''\nއަބޫ ޖަހުލު މިހެން ބުންޏަސް އަޚްނަސް ބިން ޝަރީޤް އޭނާއާއި އެކީ ދިޔަ ބަނީ ޒަހްރާ ޤަބީލާގެ މީހުންނާއިގެން އެނބުރި މައްކާއަށް ހިނގައްޖެއެވެ. އެވަރުންވެސް އަބޫ ޖަހުލު ގޮތް ދޫނުކޮށް ބަދްރާއި ކައިރިއަށް ދިޔައެވެ.\nމުސްލިމުންގެ ލަޝްކަރު އުނދަގޫ ފައްތަރެއްގައި:\nމުސްލިމުންގެ ލަޝްކަރުގެ ޖާސޫސުންގެ ފުށުން، ޤާފިލާ ފިލައިފި ކަމާއި އަބޫޖަހުލުގެ މި ބޮޑު ލަޝްކަރު އެބަ އޮތްކަން އެނގިއްޖެއެވެ. ނަމަވެސް ރަސޫލާ ވިސްނައިވަޑައިގަތުމުން އެނގިވަޑައިގަތް އެއްޗަކީ، މި ފަހަރު މިއީ ކޮންމެވެސް ކޮޅެއްގައި ޖައްސަން ޖެހޭ ފަހަރެއް ކަމަށެވެ. އަދި މި ސަރަހައްދުގައި މައްކާގެ ލަޝްކަރު ބޭނުން ގޮތަކަށް އެނބުރެން ދޫކޮށްފިނަމަ، އެއީ މުޝްރިކުންނަށް އިސްތުރާތީޖީ ގޮތުން ލިބޭނެ ބޮޑު ކާމިޔާބީއެއް ކަމާއި، މުސްލިމުންގެ ހައިބަތު ކުޑަވާނެ ކަމެއްކަންވެސް ރަސޫލާއަށް އެނގިވަޑައިގަތެވެ. ކިއެއްތަ ހަނގުރާމަ ނުކޮށްފިނަމަ މުސްލިމުންގެ ދައުލަތް ވާނީ، ރޫޙެއް ނެތް ހަށިގަނޑަކަށެވެ. އަނެއްކޮޅުން ހަނގުރާމަ ނުކުރިއްޔާ، މައްކާ ލަޝްކަރު މަދީނާއާއި ދިމާކުރަން ނާންނާނެކަން އެނގެނީ ކާކަށް ހެއްޔެވެ؟ އެހެން ވެއްޖެނަމަ މުޝްރިކުން މުސްލިމުންގެ ގެދޮރި ސުންނާފަތި ކުރާނެއެވެ.\nކުއްލިއަކަށް މި ދިމާވި ޢަސްކަރީ ހާލަތާއި ގުޅިގެން ރަސޫލާ މަތީފެންވަރުގެ ޢަސްކަރީ މަޝްވަރާ މަޖިލިހެއް ބޭއްވިއެވެ. އޭގައި މިހާރު ކަންތައް އޮތް ގޮތާއި، ކަންތައް ވެދާނެ ގޮތް ކިޔައި ދެއްވިއެވެ. އަދި އެހެން މީހުންގެ ޚިޔާލު ހޯއްދެވިއެވެ. އެ ހިނދު މުސްލިމުންގެ ބައެއް މީހުންގެ ހިތަށް ބިރުވެރިކަން ވަދެ ފިނޑިވާ ގޮތްވިއެވެ. ސޫރަތުލް އަންފާލްގެ 5،6އާޔަތުގައި ބަޔާން ކުރެވިފައިވަނީ މި ބައި މީހުންގެ ވާހަކައެވެ. كَمَا أَخْرَجَكَ رَبُّكَ مِن بَيْتِكَ بِالْحَقِّ وَإِنَّ فَرِيقاً مِّنَ الْمُؤْمِنِينَ لَكَارِهُونَ يُجَادِلُونَكَ فِي الْحَقِّ بَعْدَ مَا تَبَيَّنَ كَأَنَّمَا يُسَاقُونَ إِلَى الْمَوْتِ وَهُمْ يَنظُرُونَ\nމާނައަކީ: ''ކަލޭގެފާނުގެ ސާހިބުވަންތަ ރަސްކަލާނގެ، ކަލޭގެފާނުގެ ގެކޮޅުން ޙައްޤު ގޮތުގައި ނެރުއްވިކަން ވީފަދައިންނެވެ. ހަމަ ކަށަވަރުން މުއުމިނުންގެ ތެރެއިން ބަޔަކު އެކަމާއި ނުރުހުންވެގެންވާކަން ކަށަވަރެވެ. * ޙައްޤުފާޅުވެ ބަޔާން ވުމަށްފަހުވެސް، ޙައްޤާއިމެދު އެބައި މީހުން ކަލޭގެފާނާއި ޖަދަލު ކުރެއެވެ. އެބައި މީހުން ބަލަބަލާ ތިއްބާ، މަރަށް ގެންދެވޭ ބަޔަކު ކަމުގައި އެބައި މީހުން ވާކަހަލައެވެ.''\nލަޝްކަރުގެ އިސް އަމުރުވެރިން ކަމަށްވާ އަބޫބަކުރު ޢުމަރު ޢަލީ ހަނގުރާމަ ކުރެއްވުން އެއީ ﷲ އާއި ރަސޫލާ އަށް ފެނިވަޑައިގަންނަވާ ގޮތް ނަމަ ކުރައްވަން ތައްޔާރަށް ތިއްބެވިކަމަށް ވިދާޅުވިއެވެ. ލަޝްކަރުގެ ބޮޑު ބަޔަކީ އަންޞާރުންކަމަށް ވުމުން، އަންޞާރުންގެ ޚިޔާލުވެސް ރަސޫލާ ހޯއްދެވިއެވެ. އަދި އަންޞާރުންވެސް ހަނގުރާމަ ކުރަން ތައްޔާރު ކަމަށް ބުނުމުން ލަޝްކަރާއިގެން ކުރިއަށް ވަޑައިގަތެވެ. އަދި އެއްކުރެވުނު މަޢްލޫމާތުން މައްކާގެ ލަޝްކަރުގެ ޢަދަދުވެސް ހޯދައިގަނެވުނެވެ.\nއެރޭގައި ވަރަށް ބޯ ވާރެއެއް މާތް ﷲ އެ ތަނަށް ވެއްސެވިއެވެ. މުޝްރިކުންނަށް އެ ވެގެން ދިޔައީ މުޞީބާތެއްފަ ބޯ ވާރެއަކަށްވެ. މުސްލިމުންނަށް ވީ ނިޢްމަތަކަށެވެ. އެ ހިސާބުގެ ފަސްގަނޑު ހަރުވެ، ޠާހިރުވެ، ހިތްވަރު ލިބޭ ގޮތްވިއެވެ.\nޢަސްކަރީ ތަންތަން ނެގުން:\nރަސޫލާ މުޝްރިކުންނަށްވުރެ ކުރިން ބަދްރުގެ ފެންވަޅު ކައިރިއަށް ވަޑައިގަތެވެ. އެއީ މުޝްރިކުން ފެނުން މަޙްރޫމަ ކުރުމަށްޓަކައެވެ. އަދި ފެންވަޅުތަކުގެ ތެރެއިން އެންމެ ޤުރައިޝުންނާއި އެންމެ ކައިރި ވަޅާއި ހަމައަށް ގޮސް، އެވަޅުތައް ބަރައި މުސްލިމުން ވަކިން ތަނެއްގައި ފެން ރައްކާ ކުރުމަށް ނިންމުނެވެ.\nފެންވަޅުތަކަށް ބާރު ފޯރުވައި ނިމުމުން، ރަސޫލާ ހުންނަވާނެ ފޭލިގެކޮޅެއް ހެދުމުގެ ޚިޔާލު ސަޢްދު ބިން މުޢާޛް ހުށައެޅުއްވިއެވެ. އަދި ހަނގުރާމައިގައި ބަލިވެ ރަސޫލާއަށް ނުރައްކަލެއް ވިޔަ ނުދިނުމުގެ ރައްކާތެރި ފިޔަވަޅުތައް އެޅުނެވެ. ދެން ރަސޫލާ ސަޢްދު ބިން މުޢާޛް ގެ ހިތްޕުޅުގައި ރަސޫލާއަށައި މުސްލިމުންގެ މަސްލަހަތަށް އޮތް ސަމާލުކަމެއްގެ ބޮޑުކަމުން އެކަލޭގެފާނަށް ހެޔޮ ދުޢާކުރެއްވިއެވެ. އަދި ހަނގުރާމައިގެ ވާނުވާ ފެންނާނެފަދަ އުސް ވެލި ފުންޏެއް މަތީގައި ފޭލިގެ ޖެހުނެވެ. އެތަން ރައްކާތެރި ކުރަން ތިއްބެވީ ސަޢްދު ބިން މުޢާޛްއާއި އަންޞާރީ ޒުވާނުންކޮޅެކެވެ.\nއަދި އެ ރޭ ރޭގަނޑު، ލަޝްކަރަށް ހިތްވަރު ދެއްވާ އިރުޝާދު ދެއްވުމުގައި ރަސޫލާ މަޝްޣޫލުވެވަޑައިގަތެވެ. މުސްލިމުންގެ ހިތްތަކަށް މާތް ﷲ ވަނީ ހިތް ހަމަ ޖެހުމާއި ޔަޤީންކަން ވައްދަވާފައެވެ. އަދި މުސްލިމުން ހިތްހަމަޖެހިގެން ފުން ނިންޖެއް ނިދިއެވެ. މިކަމަށް އިޝާރާތް ކުރައްވައި ސޫރަތުލް އަންފާލްގެ 11 ، 12 ، 13 ، 14 ވަނަ އާޔަތުގައި ﷲ ވަޙީ ކުރައްވަނީ: إِذْ يُغَشِّيكُمُ النُّعَاسَ أَمَنَةً مِّنْهُ وَيُنَزِّلُ عَلَيْكُم مِّن السَّمَاء مَاء لِّيُطَهِّرَكُم بِهِ وَيُذْهِبَ عَنكُمْ رِجْزَ الشَّيْطَانِ وَلِيَرْبِطَ عَلَى قُلُوبِكُمْ وَيُثَبِّتَ بِهِ الأَقْدَامَ * إِذْ يُوحِي رَبُّكَ إِلَى الْمَلآئِكَةِ أَنِّي مَعَكُمْ فَثَبِّتُواْ الَّذِينَ آمَنُواْ سَأُلْقِي فِي قُلُوبِ الَّذِينَ كَفَرُواْ الرَّعْبَ فَاضْرِبُواْ فَوْقَ الأَعْنَاقِ وَاضْرِبُواْ مِنْهُمْ كُلَّ بَنَانٍ * ذَلِكَ بِأَنَّهُمْ شَآقُّواْ اللّهَ وَرَسُولَهُ وَمَن يُشَاقِقِ اللّهَ وَرَسُولَهُ فَإِنَّ اللّهَ شَدِيدُ الْعِقَابِ * ذَلِكُمْ فَذُوقُوهُ وَأَنَّ لِلْكَافِرِينَ عَذَابَ النَّارِ\nމާނައަކީ: "އެންމެން އެކުލެވޭ ގޮތުގައި ނިދިޖެހުމެއް ތިޔަބައި މީހުންގެ މައްޗަށް، އެކަލާނގެ ފޮނުއްވި ހިނދެވެ. އެކަލާނގެ ޙަޟުރަތުން ފޮނުއްވި އަމާންކަމެއްގެ ގޮތުގައެވެ. (އެބަހީ ނަޞްރާއި މެދު ލިބުނު ޔަޤީންކަމަކާއި ހިތްހަމަ ޖެހުމެއްގެ ގޮތުގައެވެ.) އަދި އެއިން އެކަލާނގެ ތިޔަބައި މީހުން ޠާހިރު ކުރައްވައި، ޝައިޠާނާގެ ވަސްވާސް ތިޔަބައި މީހުންގެ ކިބައިން ފިއްލަވައި، ތިޔަބައި މީހުންގެ ހިތްތަކަށް ގަދަކަން ދެއްވައި، ތިޔަބައި މީހުންގެ ފައިތިލަތައް ހަނގުރާމައިގެ މައިދާނުގައި ސާބިތު ކުރެއްވުމަށްޓަކައި (އެ ބަހީ ހަރުލާނެ ގޮތް މެދުވެރިވުމަށްޓަކައި)، އެހިނދު ތިޔަބައި މީހުންގެ މައްޗަށް އުޑުން ވާރޭފެން ފައިބާއިލެއްވިއެވެ. * ކަލޭގެފާނުގެ ސާހިބުވަންތަ ރަސްކަލާނގެ މަލާއިކަތުންނަށް ވަޙީ ކުރެއްވި ހިނދެވެ. ހަމަ ކަށަވަރުން ތިމަން ރަސްކަލާނގެ ތިޔަބައި މީހުންނާއި އެކު ވޮޑިގެން ވަމެވެ. ކާފިރުވީ މީސްތަކުންގެ ހިތްތަކުގެ ތެރެއަށް، ބިރުވެރިކަން ތިމަން ރަސްކަލާނގެ ލައްވާ ހުށީމެވެ. ފަހެ ކަނދުރާތަކުގައި ތިޔަބައި މީހުން ކަނޑިތަކުން ތަޅާށެވެ. އަދި އެބައި މީހުންގެ ކޮންމެ އިނގިލި ކުރިއެއްގައި ތަޅާށެވެ. (އެބަހީ ބޯތަކާއި އަތްފައި ކަނޑައި ޤަތުލުކުރަމުން ދާށެވެ.) * އެއީ އެބައި މީހުން ﷲ އާއި ރަސޫލާއަށް ނުކިޔަމަންތެރިވެ ދެކޮޅުވެރި ވީ ކަމަށްޓަކައެވެ. ﷲ އާއި ރަސޫލާއަށް ނުކިޔަމަންތެރިވެ ދެކޮޅުވެރި ވާ މީހާ ދަންނާށެވެ. ފަހަ ހަމަކަށަވަރުން މާތް ﷲ އީ ޢުޤޫބާތް ގަދަފަދަވެގެންވާ ރަސްކަލާނގެއެވެ. * އެއީ އެބައި މީހުންނަށް އެކަން އޮތް ގޮތެވެ. ފަހެ އެކަމުގެ ރަހަ ތިޔަބައި މީހުން (ކާފިރުން) ލިބިގަންނާށެވެ. އަދި ހަމަ ކަށަވަރުން ކާފިރުންނަށްޓަކައި ނަރަކައިގެ ޢަޛާބު ހުއްޓެވެ.''\nއަނެއްކޮޅުން މުޝްރިކުންގެ ލަޝްކަރު އެރޭ ހޭދަކުރީ ކޯޅުން ގަނޑެއްގެ ތެރޭގައެވެ. އަދި މުސްލިމުންގެ ލަޝްކަރުގެ ޢަދަދު ބެލުމަށްޓަކައި ޢުމައިރު ބިން ވަހްބު އަލްޖުމަޙީ ފޮނުވުނެވެ. އޭނާ އެ ހިސާބު ގަނޑުގައި އެނބުރި ގޮސް، މުސްލިމުންގެ ތިބީ ތިން ސަތޭކަ ނުވަތަ އެއަށްވުރެ ކުޑަކޮށް މަދު ނުވަތަ ކުޑކޮށް ގިނަ ޢަދަދެއް ކަމަށް ބުންޏެވެ. އަދި ފަހަތުން އެހެން ލަޝްކަރެއް ނުވަތަ މަދެއް އެބައާދޭތޯ ބަލާށޭ ކިޔާފައި ވާދީގެ ދުރު ހިސާބަކަށް އަސް ދުއްވާފައި އެނބުރި އައިސް އެފަދަ އެއްވެސް ކަމެއްގެ ނިޝާނެއް ނުފެންނަ ކަމަށް، ކާފިރި ލަޝްކަރަށް އެންގިއެވެ.\nމިހެން މިވާހަކަ ބުނެފައި، މުސްލިމުންގެ ލަޝްކަރުން ބޮޑު ނުރައްކަލެއްގެ ކުލަވަރު ފެންނަކަމަށްވެސް ބުންޏެވެ. މި ހިސާބުން އަނެއްކާ ހަނގުރާމަ ކުރަން ފައި ވިއްދާލައިގެން ހުރި އަބޫ ޖަހުލާއި ދެކޮޅު އަޑު އުފުލެން ފެށިއެވެ. ހަނގުރާމަ ނުކޮށް އެނބުރި ރަށަށް ދިއުމަށް ގޮވާލެވުނެވެ. އަދި ޙަކީމް ބިން ޙުޒާމް ޢަތަބާ ބިން ރަބީޢާ ކައިރިއަށް އައިސް ބުންޏެވެ.'' އޭ އަބޫ ވަލީދެވެ. ކަލެއަކީ ޤުރައިޝުންގެ ބޮޑު ބަސްވިކޭ މީހެކެވެ. ކިޔަމަން ގަނެވޭ މީހެކެވެ. ވީމާ މުޅި ޒަމާނަށްވެސް ދެމިގެންދާފަދަ ހެޔޮ ކަމެއް ކުރިއްޔާ ކީއްހެއްޔެވެ؟ '' ޢަތަބާ ބިން ރަބީޢާ ސުވާލު ކުރިއެވެ. '' އެއީ ކޮން ކަމެއް ހެއްޔެވެ؟ ''\nޙަކީމް ބިން ޙުޒާމް: '' ލަޝްކަރާއިގެން އެނބުރި ދިއުމެވެ."\nދެން ޢަތަބާ ބިން ރަބީޢާ މި ކަމާއި އެއްބަސްވެ، ތެދުވެ އެންމެން އެއްކޮށް ހަނގުރާމަ ކުރުމަކީ ފައިދާއެއް ހުރި ކަމެއް ނޫންކަމަށް ބުނެ ޚުތުބާ ދޭން ފެއްޓިއެވެ. އަދި ޙަކީމް ބިން ޙުޒާމް އަބޫ ޖަހުލު ކައިރިއަށް ގޮސް، މިވެނި މިވެނި ވާހަކައެއް ބުނެފައި ފޮނުވައިގެންނޭ ބުނެ ހަނގުރާމަ ނުކުރާވާހަކަ ވާހަކަ ކިޔައިދީފިއެވެ. އެ ހިނދު އަބޫ ޖަހުލު އައި އައި ރުޅީގައި ބަދު ދުޢާއެއްގެ ގޮތުން މުޙައްމަދު ފެނުމުން ''އޭނާގެ ފުއްޕާމޭ ފުފޭނެއޭ'' ބުންޏެވެ. އަދި ހަނގުރާމަ ކޮށްފައި ވާނެ އެއްޗެއްވެ ކޮންމެވެސް ކޮޅެއްގައި ޖައްސާފައި ނޫނީ ނުދާނެކަމަށްވެސް ބުންޏެވެ.\nއަބޫ ޖަހުލު މި ބަދު ދުޢާ ކުރި ޚަބަރު ޢަތަބާއަށް ލިބުމުން އޭނާ ބުންޏެވެ. ''މޭ ފުފުނީ އަހަރެންކަން އޭނާކަން، ވައި ބޭރު ކުރާ މީހާއަށް އަދި އެނގޭނެއެވެ.'' ހަނގުރާމައާއި ދެކޮޅު ޚިޔާލު އިތުރުވެދާނެ ކަމުގެ ބިރުން، އަބޫ ޖަހުލު ޢާމިރް ބިން އަލްޙަޟްރަމީ ކައިރިއަށް ގޮސް އޭނާގެ ބޭބެގެ މަރަށް ބަދަލު ހިފަން ހުތް ލައިދީ ހަނގުރާމަ ކުރުމުގެ ހުޅުގަނޑު އިތުރު ކުރުވިއެވެ.\nހަނގުރާމައިގެ ފުރަތަމަ ދަރަށް ވެގެން ދިޔައީ އަސްވަދު ބިން ޢަބްދުލް އަސަދު އަލްމަޚްޒޫމީއެވެ. މީނާ ފެންވަޅުން ފެން ބޯނަމޭ، ނޫނީ އެ ހަލާކު ކުރާނަމޭ ނޫނީ މަރޭވާނީ ކިޔައި ހުވާކޮށްފައި މުސްލިމުންނާ ދެކޮޅަށް ނުކުތެވެ. އެ ހިނދު ޙަމްޒާ ބިން ޢަބްދުލް މުއްޠަލިބް ނިކުމެވަޑައިގެން ޖެއްސެވި އަތިފަހަރަކުން ފައި ބުރިވިއެވެ. އެވަރުންވެސް ފެންވަޅާއި ދިމާލަށް ދާން ފެށުމުން އެތިފަހަރެއް ޖައްސަވާ އޭނާ މަރައިލިއެވެ.\nމިއަށްފަހު މުޝްރިކުންގެ އެންމެ މޮޅު ތިން އަސްވާރުން ނުކުތެވެ. އެއީ އެއް ޢާއިލާއެއްގެ ޢަތަބާ އާއި އޭނާގެ ބޭބެ ޝައިބާ އާއި ވަލީދު ބިން ޢަތަބާއެވެ. މުސްލިމުންގެ ތެރެއިން މި މީހުންނާ މުޤާބަލާ ކުރައްވަން ނުކުމެވަޑައިގަތީ އަންޞާރީން ބޭކަލުން ކަމުގައިވާ ޙާރިޘްގެ ދެ ދަރިން ކަމުގައި ޢައުފްއާއި މުޢައްވިޛް އެވެ. ދެން ޢަބްދުﷲ ބިން ރަވާޙާއެވެ. ނަމަވެސް މުޝްރިކުން ބޭނުންވީ ބޮޑުބޭބެގެ ދަރިންނާއި ކުރިމަތިލާށެވެ. އެހެންވެ ދެން ނުކުތީ ޢުބައިދާ ބިން އަލްޙާރިޘްއާއި ޙަމްޒާއާއި ޢަލީއެވެ.\nޢުބައިދާ ކުރިމަތިލެއްވީ ޢަތަބާ ބިން ރަބީޢާއެވެ. ޙަމްޒާ ކުރިމަތިލެއްވީ ޝައިބާއާއެވެ. ޢަލީ ކުރިމަތިލެއްވީ ވަލީދުއާއެވެ. ޙަމްޒާއާއި ޢަލީ ވަރަށް ފަސޭހެ ކަމާއެކު އެ ދެމީހުން ޤަތުލު ކޮށްލެއްވިއެވެ. ނަމަވެސް ޢުބައިދާއާއި ޢަތަބާ ދެމެދު ހިނގި ކުރިމަތިލުމުގައި ޢުބައިދާގެ ފައިބުރިވިއެވެ. އެ ހިނދު ޢަލީއާއި ޙަމްޒާ ޢަތަބާވެސް މަރައިލިއެވެ.\nމި ހިސާބަށް ކަންތައް ދިއުމުން މުޝްރިކުން ތަނެއް ދޮރެއް ނުބަލާ، ހަނގުރާމަ ކުރަން ފެއްޓިއެވެ. ނަމަވެސް މުސްލިމުން ސާބިތު ކަމާއެކު، ކެތްތެރި ކަމާއެކު ހަނގުރާމަ ކުރަމުން ދިޔައެވެ. އަޙަދުން ޢަހަދު އޭ ކިޔަމުން މުސްލިމުން މުޝްރިކުންނަށް ބޮޑެތި ގެއްލުންތަކެއް ދެމުން ދިޔައެވެ.\nއަދި ރަސޫލާ އެ ވަގުތު ﷲ ދުޢާ ދަންނަވަމުން ގެންދެވިއެވެ. އެ ހިނދު މާތް، ހަނގުރާމައިގައި މަދަދެއްގެ ގޮތުން މަލާއިކަތް ބޭކަލުން ފޮނުއްވިއެވެ.\nދަނޑިވަޅު ޖެހުމުން ރަސޫލާ އިސްލާމީ ލަޝްކަރު ރައްދު ބޮޑު ޙަމަލާއެއް ދިނުމަށް އެންގެވިއެވެ.\nމުޝްރިކުން ބަލިވެގެން ދިޔައިރުވެސް އަބޫ ޖަހުލުގެ ހިތްވަރަށް ބަދަލެއް ނައެވެ. އަދި ލަޝްކަރަތް ހިތްވަރު ދެވޭތޯ ފާޑުފާޑު އެއްޗެހި ކިޔައި ހެދިއެވެ. ނަމަވެސް ކަންތައް އޮތީ މި ކަހަލަ ބަހަކުން ހަމައަކަށް އެޅުވޭވަރަށް ވުރެ ގޯސްވެފައެވެ. އަދި ރަސޫލާއަށް ގޯނާ ކުރި އަބޫ ޖަހުލަކީ ކޮބައިކަން ނޭނގިގެން ހޯދަމުން ދިޔަ ދެ ޒުވާނަކާއި ޢަބްދުއްރަޙްމާން ބިން ޢައުފާއި ދިމާވެގެ، އެ ދެ މީހުންނަށް އަބޫ ޖަހުލު ދެއްކުނެވެ. އެ ހިނދު އެ އަންޞާރީ ދެ ޒުވާނުން ގޮސް އަބޫ ޖަހުލަށް ހަމަލާ ދީ ނުދިރޭ ވަރުކޮށްލިއެވެ. އެ ހާލުގައި އަބޫ ޖަހުލު އޮތްވާ އިބްނު މަސްޢޫދު އޭނާގެ ފުރާނަ ދުއްވާލެއްވިއެވެ.\nބަދުރު ހަނގުރާމައިގެ ހައިރާންތައް:\nމި ހަނގުރާމައަކީ ޢަޤީދާގެ ވަރުގަދަ ކަމާއި މުސްލިމުން ހިފަހައްޓާ އުސޫލުގެ މަތިވެރިކަމާއި ހަރުދަނާ ކަން ހާމަވެގެން ދިޔަ ހަނގުރާމައެކެވެ. ފަހެ މިހަނގުރާމައިގައި ބައްޕައިންނާއި ދަރިން މުޤާބަލާކުރިއެވެ. ކޮއްކޮއިން ބޭބެއިންނާއި މުޤާބަލާ ކުރިއެވެ. ތިމާގެ މީހުންނެއް ކަމަކު ޢަޤީދާ ޚިލާފު ވުމުން، އެ ޚިލާފުކަން ފިލުވީ ކަނޑިންނެވެ. ނިކަމެތި ކުރެވުނު މީހުން ނިކަމެތި ކުރި މީހާއާއި ބައްދަލުކޮށް ނަފްސަށް ޢިއްޒަތްތެރިކަން ހޯދިއެވެ.\n1- ޢައްބާސް ބިން ޢަބުލް މުއްޠަލިބް، އަބުލް ބަޚްތަރީ ބިން ހިޝާމް، ހާޝިމް ވަންހައިގެ އެއްވެސް މީހެއް ނުމެރުމެށް ރަސޫލާ އެންގެވިއެވެ. އެއީ އޭގެ ތެރެއިން ބައެއް މީހުންނަކީ މަޖްބޫރު ކުރެވިގެން ހަނގުރާމައަށް ގެނެވުނު މީހުންނަށް ވާތީއެވެ. މިހެން ރަސޫލާ ޙަދީޘް ކުރެއްވުމުން އަބޫ ޙުޛާއިފާ ބިން އަލްޢަތަބާ އެކަމާއި ނުރުހުގެން ބުންޏެވެ . ''އަހަރެމެން އަހަރެމެންގެ ބަފައިންނާއި ދަރިންނާއި ބޭބެއިން އަދި ޤަބީލާ މީހުން މަރާ އިރު، ޢައްބާސް ނުމަރައި ދޫކުރަން ވީ ކީއްވެހެއްޔެވެ؟ ހުވާ ކުރަމެވެ. އަހަރެންނަށް އޭނާ ފެނިއްޖެނަމަ ކަނޑިއަށް އުތުވާލާނަމެވެ.'' މިވާހަކަ ރަސޫލާއަށް އިވިވަޑައިގަތެވެ. އަދި ޢުމަރުގެފާނަށް ޙަދީޘް ކުރެއްވިއެވެ. ''އޭ އަބޫ ޙަފްޞްއެވެ. ރަސޫލާގެ ބޮޑު ބޭބެފުޅުގެ މޫނުގައި ކަނޑިން ޖަހާހެއްޔެވެ؟'' އެ ހިނދު ޢުމަރުގެފާނު ކޯފާވެގެން އެހެން ބުނި މީހާއަކީ މުނާފިޤްވެއްޖެ މީހެއް ކަމަށް ވިދާޅުވެ އޭނާ ޤަތުލު ކުރައްވަން އުޅުއްވިއެވެ.\nފަހުން އަބޫ ޙުޛައިފާ ބުނެވުނު އެއްޗާއި މެދު ވަރަށް ދެރަވެ ހިތާމަ ކުރިއެވެ. އެއީ ރަސޫލާ ހިތްޕުޅުގައި ޖެހޭފަދަ އެއްޗެއް ބުނެވުމުންނެވެ. އަދި ބުނުވުނު މި ނުބައި ބަހަކީ ޝަހީދުވުން ނުން ކަމަކުން ފޮހެލެވޭނެ ކުށެއް ނޫންކަމަށް، އަބޫ ޙުޛައިފާ ކިޔައިގެން ހުއްޓާ ، ޔަމާމާ ހަނގުރާމައިގައި އޭނާ ޝަހީދުވިއެވެ.\n2- އަބުލް ބަޚްތަރީ ނުމަރަން ރަސޫލާ އެންގެވީ އެއީ، އޭނާއަކީ މައްކާގެ މުޝްރިކުންގެ ތެރެއިން ރަސޫލާއަށް އެންމެ ގޯނާ ނުކުރާ މީހާއަށްވެފައި، ބަނީ ހާޝިމާއި ބަނީ މުއްޠަލިބު ޢާއިލާއާއި މައްކާ މީހުން މުޢާމަލާތު ކުރުން ހުއްޓާލާ އެކަހެރި ކުރު ޢަހުދު އެންމެ ފުރަތަމަ އުވައިލީވެސް އަބުލް ބަޚްތަރީއަށް ވީތީއެވެ.\nމިހެން ކަންތަށް ކޮށްފައި އަދި އޭނާ ނުމަރަން ރަސޫލާ އެންގިވި އެންގެވުމުގެ ފައިދާއެއް އެ ދުވަހު އޭނާއަށް ނުކުރިއެވެ. އެއީ މުސްލިމުންގެ ތެރެއިން މުޖައްޛަރް ބިން ޒިޔާދު ހަނގުރާމަ ކުރުމުގެ ތެރޭގައި އަބުލް ބަޚްތަރީއާއި އެހެން މުޝްރިކެއް އެކު އެކީގައި ހަނގުރާމަ ކުރަނިކޮށް ފެނުނެވެ. ދެން މުޖައްޛަރު ބުންޏެވެ. ''އޭ އަބުލް ބަޚްތަރީއެވެ. ރަސޫލާވަނީ ކަލޭ މެރުން މަނާކޮށްފައެވެ.'' އަބުލް ބަޚްތަރީ ބުންޏެވެ. ''އަހަރެންގެ މި އެކުވެރިއާ ޔޯ ؟'' މުޖައްޛިރް ބުންޏެވެ. ''ހުވާ ކުރަމެވެ. ކަލޭގެ އެކުވެރިއާ ސަލާމަތުން ދުލެއް ނުކުރާނަމެވެ.'' އެ ހިނދު އަބުލް ބަޚްތަރީ'' އެހެން ވިއްޔާ އެނާއާއި އަހަރެން މަރުވާނީ އެކީގައި ކަމަށް ބުނެ ދެ މީހުންވެގެން މުޖައްޛަރާއި ހަނގުރާމަ ފެއްޓިއެވެ. އެ ހިނދު އޭނާއަށް މަޖްބޫރުވީ އަބުލް ބަޚްތަރީއާއި އޭނާގެ އެކުވެރިއާވެސް މަރާލާށެވެ.\n3- ޢަބްދުއް ރަޙްމާން ބިން ޢައުފް އާއި އުމައްޔާ ބިން ޚަލަފް އަކީ ޖާހިލިއްޔަ ޒަމާނުގެ ވަރަށް ގާތް ދެ އެކުވެރިންނެވެ. ބަދުރު ހަނގުރާމަ ހިނގި ދުވަހު ޢަބްދުއް ރަޙްމާނަށް އުމައްޔާ ބިން ޚަލަފް އާއި އޭނާގެ ދަރި އަމާން ދީފައި ތިއްބާ ފެނިގެން ގެންދަނިކޮށް ބިލާލްގެފާނަށް އުމައްޔާ ފެނިއްޖެއެވެ. މި އުމައްޔާއަކީ މައްކާގައި ބިލާލަށް ޢަޛާބުގެ ހުރިހާ ކުލަވަރެއް ދައްކައި ނިކަން އަނިޔާކޮށްފައި ހުރި މީހެކެވެ. ކަން މިހެން އޮތުމާއެކު ބިލާލް ބޭނުންވީ އޭގަ ބަދަލު މިއަދި ހިފާށެވެ. ދެން ބިލާލް އަންޞާރީންގަ ބަޔަކަށް ގޮވައި އެ މީހުން ފަހަތުން ދުއްވައިގަނެއްޖެއެވެ. އަދި އުމައްޔާ ސަލާމަތް ވެއްޖިއްޔާ ޢަބްދުއްރަޙްމާންވެސް ސަލާމަތް ނުވާނެ ކަމަށް ބުންޏެވެ. މި މީހުން ފަހަތުން ދުއްވައި ގަތުމުން، އުމައްޔާގެ ދަރި ބިލާލް މެންނާ ހަވާލު ކުރެވުނުވެ. އެ ހިނދު އޭނާވެސް މަރާލާފައި ޢަބްދުއް ރަޙްމާން އާއި އުމައްޔާ އަތުލައިގަތެވެ. އަދި އުމައްޔާ ސަލާމަތް ކުރަން އޭނާގެ ގައިމަތީ ޢަބްދުއް ރަޙްމާން އޮށޯތުމުންވެސް އެކި ފަރާތް ފަރާތުން ކަނޑި ހަރައި އުމައްޔާ މަރައިލިއެވެ. އެ ކަންތައްގަނޑުގެ ތެރޭގައި ޢަބްދުއް ރަޙްމާން ގެ ފަޔަށްވެސް އެތިފަހަރެއް އަރައި ޒަޚަމްވިއެވެ. މި ވާހަކަ ކިޔައި ދެމުން ޒަޚަމްވި ލަކުނު ޢަބްދުއް ރަޙްމާން ދައްކައި އުޅެއެވެ. (މި ވާހަކަ ރިވާ ކުރެވިފައިވަނީ ބުޚާރީގެ ކިތާބުލް ވަކާލާ ގައި )\n4- ހަމަ މިދުވަހު ޢުމަރުގެފާނުގެ މަންމަފަރާތު ބޮޑުބޭބެއެއް ކަމުގައިވާ ހިޝާމް ބިން މުޣީރާވެސް ޤަތުލު ކޮށްލެއްވިއެވެ. ތިމާގެ ކަމާއި ޢަޤީދާގެ ތެރެއިން ޢަޤީދާ އިޚްތިޔާރު ކުރެއްވީއެވެ.\n5- އަބޫބަކުރުގެ ދަރިކަލުން ޢަބްދުއް ރަޙްމާންވެސް ހުރީ މުޝްރިކުންގެ ސަފުގައެވެ. އަދި އަބޫބަކުރުގެ ފައިސާ ކޮބައިތޯ އޭނާ ކައިރިން އަބޫ ބަކުރު އެއްސެވުމުން ބުނީ މިއަދު ހަތިޔާރު ނޫން އެއްޗެއް ނެތް ކަމަށެވެ.\n6- މުސްލިމުން މުޝްރިކުން އަސީރު ކުރާތަން ފެނިގެން، ރަސޫލާގެ ފޭލިކޮޅު ބަލަހައްޓަން ހުންނެވި މުޢާޛް މޫނުފުޅު ކިލަނބުވާތަން ފެނިވަޑައިގެން ރަސޫލާ، ޙަދީޘް ކުރެއްވިއެވެ. ''ޔަޤީނުންވެސް ކަލޭ ތި ހުންނަ އެ މީހުން ކަންތައް ކުރާ ގޮތާމެދު ހިތްހަމަ ނުޖެހިފައެވެ.'' އެހިނދު މުޢާޛް ދެންނެވިއެވެ. ''އާދޭހެވެ. ﷲގެ ރަސޫލާއެވެ. މުޝްރިކުންނާއި ފުރަތަމަ ފަހަރު ބައްދަލު ކުރެވުނު ފަހަރު އަހަރެންނަށް ރަނގަޅީ އެ މީހުން ދިރި ބޭތިއްބުމަށްވުރެ މަރައިލުމެވެ.''\n7-ހަނގުރާމަ ހިނގަމުން ދަނިކޮށް، ޢުއްކާޝާ ބިން މިޙްޞަން އަލްއަސަދީ ގެ ކަނޑި ބިންދައިގެން ދިޔައެވެ. އެހިނދު ރަސޫލާ އަރިއަހަށް ވަޑައިގަތުމުން ރަސޫލާ އަތްޕުޅުގައި އޮތް ދަނޑި ބުރިއެއް ދެއްވާފައި އެއީން ހަނގުރާމަ ކުރެއްވުމަށް ޙަދީޘްކުރެއްވިއެވެ. ދެން ޢުއްކާޝާ އޭތި ނަގާފައި ތަޅުވައި ގަތުމުން ދިގު ކަނޑިއަކަށް ބަދަލުވިއެވެ. މި ކަނޑިއަށް ދެވުނު ނަމަކީ ''އަލްޢައުން'' އެވެ. ރިއްދާ ހަނގުރާމައާއި ޖެހެންދެންވެސް އޭނާ އަތުގައި މި ކަނޑި އޮތެވެ.\n8- މުޝްރިކުންގެ ހަށިތައް ވަޅަކަށް އެޅުމަށް ރަސޫލާ އަމުރު ކުރެއްވުމުން، ޤަތުލު ކުރެވިފައިވާ ޢަތަބާ ބިން ރަބީޢާގެ ހަށިގަނޑު އޭނާގެ މުސްލިމް ދަރި އަބޫ ޙުޛައިފާ ދަމާފައިގެންދާތަން ރަސޫލާއަށް ފެނިވަޑައިގަތެވެ. އެ ވަގުތު އޭނާގެ މޫނުމަތިން ހިތާމަވެރިކަން ފާޅުވެއެވެ. ދެން ރަސޫލާ ޙަދީޘްކުރެއްވިއެވެ. ''އޭ އަބޫ ޙުޛައިފާއެވެ. ހީވާ ގޮތުން ކަލޭގެ ބައްޕާ މަރުވި ގޮތާމެދު ކަލޭގެ ހިތައް އެއްޗެއް އެބަ އަރައެވެ.'' އެ ހިނދު އަބޫ ޙުޛައިފާ ދެންނެވިއެވެ. ނޫނެކެވެ. ގަންދީ ބުނަމަވެ. އަހަރެންގެ ބައްޕަގެ ޙަޤީޤަތާއި އޭނާ މަރުވުމާއި މެދު އަހަރެން ހިތުތެރޭގައި ޝައްކެއް ނުއުފެދެއެވެ. އެކަމަކުވެސް އަހަރެން ބައްޕަގެ ކިބައިން، ރުޅި މަޑުކަމާއި ދީލަތިކަން، އަދި ރަނގަޅު ނަސޭޙަތް ދެކުނީމެވެ. އަހަރެން އެދިގެން ހުރީ އެކަންތަކުގެ ސަބަބުން ބައްޕައަށް އިސްލާމް ދީނުގެ ތެދުމަގު ލިބޭނެ ކަމަށެވެ. އެފަދަ އުއްމީދެއް ކުރަނިކޮށް މަރުވީމައި އަހަރެން ދަރަވަނީއެވެ.'' އެހިނދު ރަސޫލާ އޭނާއަށް ހެޔޮ ދުޢާ ކުރެއްވިއެވެ.\nމަރުވި މީހުންގެ ޢަދަދު:\nހަނގުރާމަ ނިމުނީ މުޝްރިކުންނަށް ބަލިވެ އިނދަޖެހިގެންނެވެ.މުސްލިމުންނަށް ފާޅުވެގެންވާ ނަޞްރެއް ލިބިގެންނެވެ. މުސްލިމުންގެ ތެރެއިން ޝަހީދުވީ 14 މީހެކެވެ. އެއީ މުހާޖިރުންގެ6މީހުންނާއި އަންޞާރީންގެ 8 މީހެކެވެ.\nމުޝްރިކުންގެ ތެރެއިން މަރުވީ 70 މީހުންނެވެ. އަދި 70 މީހުން އަސީރު ކުރެވުނެވެ. އޭގެ ތެރޭގައި ގިނައީ ޤުރައިޝުންގެ ބޮޑުންގެ މީހުންނެވެ.\nބަލިވި ޚަބަރު މައްކާއަށް ލިބުނު ގޮތް:\nހަނުގާރަމައިން ފިލައިގެން އެތަން މިތަނަށް މުޝްރިކުން ބެހި، މައްކާއަށް ދިޔައީ ލަދުން ކުރާނެ ކަމެއް ނޭނގި ތިބި ހާލަތުގައެވެ. އެހެން ނުވާންވީ ސަބަބެއްވެސް ނެތެވެ. ދިޔަ ހުރިހާ ބޮޑުންވަނީ މަރުވައެވެ. އަދި މި ޚަބަރުން އެންމެ ނުބައި އަސަރެއް ކުރީ އަބޫ ލަހަބަށެވެ. އެނބުރި އައި މީހަކު މަތިން ބަޔަކު ފޭބި ވާހަކަ ދެއްކިވަގުތު އެތާ ކައިރީ ހުރި އަބޫ ރާފިޢްއޭ ކިއުނު، ޢައްބާސްގެ ގޭގައި އުޅޭ އަޅެއް އެއީ މަލާއިކަތުން ކަމަށް ބުންޏެވެ.\nމި ވާހަކައަށް އަބޫލަހަބު އެރި ރުޅިން އޭނާގައި ގައި ތަޅައި އަނިޔާ ކުރަނިކޮށް ޢައްބާސްގެ އަނބިކނބަލުން އުއްމުލް ފަޟްލު، އެތާ ހުރި ދަނޑިއެއް ނަގާފައި އަބޫ ލަހަބު ބޮލުގައި އެތިފަހަރެއް ޖެއްސެވެ. އަދި އެތަން ދުޅަވެ، ހަފްތާއެއްވެސް ނުވަނީސް އަބޫލަހަބް ބޮލުގައި ފާރުގަނޑު ބޮޑުވެ މަރުވެއްޖެއެވެ. މަރުވިތާ3ދުވަސް ވީއިރުވެސް އަބޫލަހަބު ވަޅުވެސް ނުލައި، އޭނާގެ ދަރިން އޭނޭ އެއްލާފައި އޮތެވެ. ތިން ދުވަސް ފަހުން ދަނޑިން ކޮއްޕައި ވަޅު ގަނޑަކަށް ވައްޓައި ދުރުގައި ތިބެގެން ގާ އުކައި ވަޅު ފުރާލިއެވެ.\nހަނގުރާމަ ނިމުނުތާ ތިން ދުވަސް ފަހުން، ޞަފްރާއު އޭ ކިއުނު ހިސާބަށް ދެވުމުން ބަދުރު ހަނގުރާމައިގެ މުޝްރިކުންގެ ދިދަ ހިފައިގެން ހުރި ޤުރައިޝުވަންހައިގެ މުޖުރިމް، އައްނަޟްރު ބިން އަލްޙާރިޘް ޤަތުލުކޮށްލަން ރަސޫލާ އެންގެވިއެވެ. މީނާއަކީ މުސްލިމުންނަށާއި ރަސޫލާއަށް އަނިޔާ ކޮށް ޢަޛާބު ދިނުމުގައި ހައްދެއް ނެތް މީހެކެވެ.\nއަދި ޢިރްޤުއް ޡުބްޔާ އާއި ހަމައަށް ދެވުމުން ، ޢުޤްބާ ބިން އަބީ މުޢައިޠް ޤަތުލު ކުރަން އަމުރު ކުރެވުނެވެ. މީނާއަކީ ރަސޫލާ ބުރަކަށިކޮޅަށް ޖަމަލު ބަނޑުގައި އޮންނަ އުރަ އަޅައި ، އަބޫބަކުރެގެ ފާނު ނެތްނަމަ ރަސޫލާ ދަންޖައްސަން އުޅުނު މީހާއެވެ.\nމި ދެމީހުންނަކީ ފަހަރެއްގައިވެސް ހަނގުރާމައިގެ އަސީރުންނެއް ނޫނެވެ. ކިއެއްތަ އެއީ މިޒަމާނުގެ ނަމުން ނަންދޭނަމަ، ހަނގުރާމައިގެ ބޮޑެތި ކުށްވެރިންނެވެ.


Reyvumun: Annekka ves Amjay ge loabeege biruveri filmeh | Mihaaru\nއަމްޖޭ (މ) މަނިކާއި ޝާޒްއާ އެކު: "ރޭވުމުން" ގައި އެ ދެ މީހުންގެ ހިއްސާ ވެސް ބޮޑު.\nރޭވުމުން: އަނެއްކާވެސް އަމްޖޭގެ ލޯބީގެ ބިރުވެރި ފިލްމެއް\n07 ޖެނުއަރީ 2018 - 06:092comments\n"ސަނދުރަވިރޭ" އާއި "އުދަބާނީ" ފަދަ ކާމިޔާބު އެތައް ބިރުވެރި ފިލްމެއް ބެލުންތެރިންނާ ހަމައަށް ގެނެސް ދިން މަޝްހޫރު ޑައިރެކްޓަރު އަމްޖަދު އިބްރާހީމް (އަމްޖޭ) އަނެއްކާވެސް ލޯބީގެ ބިރުވެރި ފިލްމެއް ހަދަން ތައްޔާރުވެއްޖެ އެވެ.\nމި ފަހަރު އޭނާގެ އަމިއްލަ ވާހަކައަކަށް، އަމިއްލަ އަށް ޕްރޮޑިއުސްކޮށް އަދި ޑައިރެކްޓްކޮށްފައިވާ ފިލްމަކީ "ރޭވުމުން" އެވެ.\nއަމްޖޭ ބުނީ މީގައި ކިޔައިދޭނީ ގެދޮރުގެ ދަތިކަމުގެ ތެރެއިން އުފެދޭ ވަސްވާސްތަކާ އެކު ހިނގާ ބިރުވެރި ހާދިސާތަކެއް ކަމަށެވެ.\n"މިހާރުގެ މުޖުތަމައުއާ ވަރަށް ބޮޑަށް ގުޅޭ ކަހަލަ ކޮންސެޕްޓަކަށް މީތި ހަދާފައި މިއޮތީ. އެހެންވީމާ ބެލުންތެރިންނަށް ވަރަށް ކަމުދާނެ ކަމަށް އުންމީދު ކުރަނީ،" 52 ވަނަ ޑައިރެކްޝަނާ ބެހޭ ގޮތުން އޭނާ ބުންޏެވެ.\n"ރޭވުމުން" ގެ ޕޯސްޓް ޕްރޮޑަކްޝަންގެ ތެރެއިން.\nހުޅުމާލޭގައި ޝޫޓްކޮށް ނިންމާފައިވާ ފިލްމުގެ ލީޑް ރޯލުން ފެނިގެން ދާނީ މުހައްމަދު މަނިކާއި އަލަށް ތައާރަފުވާ ނާދިފާ އެވެ. މީގެ އިތުރުން "ރޭވުމުން" ގެ ކާސްޓުންގެ ތެރޭގައި މަރިޔަމް ޝަކީލާ، މުހައްމަދު ޝާޒް (ތަޖޫބެ)، ފައުޒިއްޔާ ހަސަން އަދި ހަސަން މަނިކު (ރޯނު) ފަދަ އެކްޓަރުން ހިމެނެ އެވެ.\nމަސް ދުވަހުގެ ތެރޭގައި ޝޫޓިން ނިންމާލައި، ފިލްމު އެޑިޓް ވެސްކޮށް މިހާރު އަންނަނީ ޑަބިން އަށް ތައްޔާރުވަމުން ކަމަށް އަމްޖޭ ބުންޏެވެ.\n"އިރާދަކުރެއްވިއްޔާ މާޗް މަހުގެ ތެރޭގައި ފިލްމު ސްކްރީނަށް ގެނެވޭނެ. އެކަމަށް މަސައްކަތް ކުރަމުން މި އަންނަނީ،" އޭނާ ބުންޏެވެ.\n"ފިލްމުގެ މަސައްކަތް އެއްކޮށް ނިންމާފައި އޮލިމްޕަސް ހޯދަން އެދޭނީ ވެސް. އެހެންވެ އަދި ވަކި ތާރީހެއް ނުނިންމަން."\nމުހައްމަދު އަބޫބަކުރު (މާއެނބޫ) ކެމެރާކޮށްފައިވާ ފިލްމު ވާނީ، އަމްޖޭ ބުނި ގޮތުގައި، މި އަހަރު ސިނަމާ އަށް އަންނާނެ އެންމެ ރީތި އެއް ފިލްމަށެވެ.\nއަމިއްލަ ރާގުގެ ހަތަރު ލަވަ ހިމެނޭ ފިލްމުގެ ލަވަތަކުގެ މިއުޒިކާއި ބެކް މިއުޒިކް ހަދާފައި ވަނީ ހުސައިން ސޮބާހް އެވެ. ލަވަތައް ކިޔާފައި ވަނީ ސޮބާ އާއި ފާތުމަތު ޒޫނާ، ހަސަން އިލްހާމްގެ އިތުރުން އާ ލަވަ ކިޔުންތެރިއެކެވެ.\nއަމްޖޭގެ އިތުރު ފިލްމުތަކެއް ވެސް މި އަހަރު އަޅުވަން ވަނީ ނިންމައިފަ އެވެ. އެއީ މިހާރު ވެސް މަސައްކަތްތަކުގެ ބޮޑު ބައި ނިމިފައިވާ އޭނާގެ 50 ވަނަ ޑައިރެކްޝަން "ގިލަން" އާއި 51 ވަނަ ފިލްމު "ދޭތީ އަނިޔާ" އެވެ.\n"ރޭވުމުން" ސިނަމާ އަށް އަންނާނީ މާޗް މަހުގެ ތެރޭގައި.\n"އެ ފިލްމުތަކުގެ އިތުރަށް މި އަހަރު އަދި ވަރުގަދަ އެހެން ފިލްމެއް ވެސް ގެނެސް ދޭނަން،" އަމްޖޭ ބުންޏެވެ.\n"ރޭވުމުންގެ މަސައްކަތް ކުރިއަށް މި ދިޔައީ މަނިކާއި ޝާޒްގެ ވަރަށް ބޮޑު ސަޕޯޓެއް ލިބިގެން. އަދި ދަނބަޅޭ އާއި ޒިޔާގެ އެހީތެރިކަން ވެސް މި ފިލްމަށް ޓެކްނިކަލް ސައިޑުން ވަރަށް ބޮޑު. އެހެންވެ މުޅި ޓީމަށް އެބަ އޮތް ހާއްސަ ޝުކުރެއް."\nއަމްޖޭ ޑައިރެކްޓް ކުރި ފިލްމެއް އެންމެ ފަހުން ސިނަމާ އަށް އައީ 2011 ގަ އެވެ. އެއީ އާމިރާ އިސްމާއީލާއި މިދިޔަ އަހަރު މަރުވި އަލީ އަހުމަދު (ހަތަރު އުދަރެސް އައްޔަ) ލީޑް ރޯލް ކުޅުނު "ހިތޭ ދޭމީ" އެވެ.\nއިތުރު ލިޔުންތައް ދިވެހި ފިލްމް އިންޑަސްޓްރީ އަމްޖަދު އިބްރާހިމް (އަމްޖޭ)